
JACO  VAN  DER  MERWE 


Dis  nie  moontlik  om  binne  die  bestek  van  so  ’n  kort  artikel 
iets  meer  te  doen  as  om  slegs  ’n  paar  aksente  te  lê  nie.  In 
’n  spesiale  memorandum  wat  vir  die  Akademie  opgestel 
word,  sal  die  hele  probleem  vollediger  behandel  word. 

Om  mee  te  begin : oor  die  dringende  noodsaaklikheid  van 
letterkunde-onderrig  op  skool  val  seer  seker  nie  te  redeneer 
nie.  Trouens  — hierdie  vak  is  nie  slegs  ’n  skoolaangeleent- 
heid  nie.  Dit  raak  elke  leser  en  elke  skrywer  en  elke 
uitgewer  dwarsdeur  Suid-Afrika.  Dit  raak  die  letterkundige 
smaak  van  die  geslagte  wat  na  ons  kom  — en  by  uitbreiding 
die  geestelike  rykdom  of  armoede  van  die  ganse  Afrikaanse 
nasie. 

Daarom  ontbreek  dit  ons  ook  nie  aan  voortreflike  doel- 
stellings  nie.  Lees  maar  die  leerplanne  van  al  vier  die 
provinsies.  Liefde  en  belangstelling  vir  die  goeie  boek  is 
die  gloedvolle  refrein  wat  in  elkeen  opklink. 

Maar  bereik  ons  hierdie  lofwaardige  doel  wat  die  leer- 
planne  vir  ons  voorhou?  Nee.  Ten  spyte  van  ons  mooi- 
klinkende  leerplanne  stuur  ons  elke  jaar  honderde  matri- 
kulante  die  land  in  sonder  enige  letterkundige  belangstelling 
hoegenaamd;  ten  spyte  van  ons  ywerige  voorligting  op 
skool  is  die  uitgewers  van  snertboeke  en  snerttydskrifte 
besig  om  te  floreer  soos  nog  nooit  tevore  nie.  Die  goeie 
boek  bly  op  die  rakke  van  die  boekwinkels  staan  — as  dit 
nie  voorgeskryf  is  nie. 

Wat  skort  dan?  Baie  duidelik  skort  daar  niks  aan  ons 
doelstellings  nie.  Die  fout  moet  klaarblyklik  gesoek  word 
— enersyds  by  die  metodes  wat  ons  aanwend  om  ons  doel 
te  bereik  en  andersyds  by  sekere  opvoedkundige  uitgangs- 
pimte  wat  totaal  verouderd  en  onrealisties  is. 

Ek  wil  kortliks  drie  faktore  noem: 

(a)  Ons  lewe  in  ’n  veranderende  wêreld.  Dié  van  ons 
wat  onder  ’n  ouer  bedeling  ons  vorming  gehad  het  en  nou 
leerplanne  moet  opstel  en  beleide  moet  neerlê  vir  ’n  nuwere 
tydsgewrig,  besef  dit  skynbaar  nie  altyd  duidelik  genoeg 
nie.  Eerstens  heers  daar  vandag  ’n  ander  instelling  teenoor 
die  lewe  (noem  dit  maar  ’n  tydgees)  en  teenoor  ou  waardes 
wat  vir  vele  van  ons  oueres  haas  verbysterend  is.  Aan 
hierdie  tydgees  het  ons  leerlinge  nie  ontsnap  nie.  En  ons 
kan  dit  nie  beveg  deur  dit  te  probeer  keer  of  te  maak  asof 
dit  nie  bestaan  nie:  die  opvoeding  MOET  RIGTING  EN 
INHOUD  DAARAAN  GEE. 

Tweedens  het  die  hele  kwessie  van  onderwys  die  afgelope 
jare  ’n  radikale  verandering  ondergaan.  Sy  hele  opset,  sy 
doel,  sy  draagwydte,  sy  trefkrag  is  onherkenbaar  gewysig. 
Die  primêre  taak  van  die  hoërskoolonderwys  vandag  is  om 
leiding  te  gee  — nie  aan  ’n  paar  uitgesoekte  begaafdes  wat 
vir  universitêre  opleiding  aangemerk  is  nie,  maar  aan  die 
massa:  aan  die  huisvrouens,  die  boere,  die  tiksters,  die 
klerke  van  móre  — dié  mense  wat  duisende  boeke  gaan 
koop  en  lees  om  geen  ander  rede  nie  as  die  loutere  genot 
daarvan.  Hulle  sal  nooit  gevra  word  om  resensies  te  skr^rwe 
of  om  hulle  keuse  van  boeke  intellektueel  te  regverdig  nie. 

Met  die  oog  op  die  veranderde  toestande,  het  die  onder- 
wys  ook  talle  nuwe  vakkies  ingevoer  — die  noodsaaklikheid 
waarvan  ons  maar  moet  erken.  Daarbenewens  word  die 
ganse  lewe  van  die  hedendaagse  leerling  op  haas  alle 
gebiede  vir  hom  georganiseer  en  geregimenteer.  Sy  ontwik- 
kelende  gees  word  omspoel  deur  ’n  vloedgolf  indrukke  en 
prikkels  van  buite:  die  radio,  die  bioskope,  die  goedkoop 
lektuur,  koerante,  tydskrifte,  handelsreklame  — invloede 
waaraan  ons  oueres  nie  blootgestel  was  nie. 

As  gevolg  van  al  hierdie  faktore  het  die  onderwys  ’n 
algemene  verbreding  ondergaan  — en  ’n  gevolglike  vervlak- 
king.  Dit  kan  nie  anders  nie.  Ons  moet  aan  diepte  inboet 
vir  wat  ons  aan  wydte  wen.  Die  intellektuele  en  geestelike 
peil  van  die  deursnee-leerling  op  skool  is  veel  laer  as  ’n 
geslag  gelede,  maar  daarby  beskik  hy  oor  ’n  aantal  vaardig- 
hede  en  ’n  hoeveelheid  algemene  lewenskennis  wat  totaal 
buite  die  bereik  van  die  vorige  geslag  was. 

Maar  nou:  met  dieselfde  leerplan,  met  dieselfde  leerstof 
en  met  dieselfde  metodes  van  ’n  dekade  gelede  wil  ons  nou 
met  hierdie  leerling  dieselfde  doel  bereik.  Dit  kan  nie.  Ons 
letterkunde-onderwys  moet  hom  baie  meer  realisties  teenoor 
die  probleem  instel:  hy  moet  hom  diensbaar  maak  aan  die 

belange  van  die  massa,  nie  dié  van  die  aspirant-universiteit- 
student  nie.  Dis  ’n  noodlot  waaraan  ons  nie  kan  ontkom  nie. 

(b)  Nog  ’n  belangrike  faktor  is  die  ondoeltreffende 
opleiding  van  ons  taalonderwysers.  Letterkunde-onderwys 
is  ’n  uiters  delikate  en  ’n  hoog-gespesialiseerde  soort  onder- 
wys  waarby  blote  vakkennis  feitlik  van  ondergeskikte 
belang  is.  Die  B.A.-werk  aan  ons  universiteite  is  in  die 
eerste  en  laaste  instansie  op  die  M.A.  ingestel  — op  die 
suiwer  akademiese.  Is  dit  dan  ’n  wonder  dat  die  gewone 
onderwyser  hierdie  akademiese  instelling  sonder  meer  (en 
sonder  sukses)  ook  op  die  massa-onderwys  oordra? 

(c)  En  derdens  is  daar  die  eksterne  eksamens  — en  die 
vereistes  wat  die  Matrikulasieraad  daarvoor  neerlê.  Met 
opset  het  ek  tot  dusver  die  woord  metodiek  vermy.  DIE 
METODIEK  VAN  ELKE  VAK  WORD  DEUR  DIE 
EKSAMEN  GEKONDISIONEER.  Eksamenvereistes  gee  die 
deurslag.  Geen  skool  en  geen  onderwyser  kan  hierdie  ver- 
eistes  straffeloos  ignoreer  nie.  (In  reedsgenoemde  memo- 
randum  behandel  ek  hierdie  aspek  van  die  probleem  meer 
volledig.) 

En  wat  toets  ons  nou  eintlik?  Liefde  en  belangstelling 
en  letterkundige  smaak  ? Nee  — sulke  geestesdinge  is  in 
hulle  wese  nou  maar  eenmaal  onmeetbaar.  Omdat  ons  nou 
opsluit  WIL  eksamineer,  is  ons  dus  verplig  om  die  leerling 
’n  hoeveelheid  sg.  parate  kennis  by  te  bring,  om  m.a.w. 
sekere  meetbare  elemente  uit  die  vak  te  abstraheer.  In  die 
praktyk  kom  dit  neer  op  inhoud  en  letterkundige  waar- 
dering. 

Inhoud:  ’n  Enorme  hoeveelheid  tyd  — seker  nagenoeg  die 
helfte  van  ’n  leerling  se  taaltyd  — word  deur  hierdie  onsin- 
nige  leer  van  inhoude  in  beslag  geneem  — presies  dieselfde 
proses  wat  Geskiedenis  vandag  so  ’n  gehate  vak  op  skool 
maak.  Hoe  beter  hy  die  inhoud  ken,  hoe  beter  die  uitslae. 
Dit  beteken  soms  die  leer  van  dieselfde  stuk  inhoud  vir 
vier  tot  sewe  kwartale  se  eksamens  na  mekaar!  Wat  het 
sulke  onsinnige  geheuetoetse  nou  met  liefde  en  belangstel- 
ling  te  doen?  Hierdie  klakkelose  geleer  vir  die  eksamen 
bring  nog  ’n  ander  nadeel  mee : die  leerling  verloor  veel  aan 
perspektief:  weens  al  die  bome  sien  hy  die  bos  nie  raak 
nie.  Hy  moet  alles  ewe  goed  leer.  Die  eksaminator  vra  baie 
selde  oor  die  belangrikste  dinge  in  ’n  boek. 

Letterkundige  waardering:  Nou  ja  — hoe  verskil  ons 
vakmanne  se  smaak  nie!  En  watter  oordeelfoute  het  selfs 
professore  in  die  vak  nie  al  gemaak  nie ! En  die  gemiddelde 
leerlinge  is  nou  ten  enemale  NIE  geestelik  en  intellektueel 

ryp  genoeg  om  oor  ’n  eie  letterkundige  oordeel  te  beskik 
nie.  (Hoeveel  grootmense  wel?)  In  die  praktyk  kom  dit 
dus  daarop  neer  dat  die  onderwyser  nou  maar  alle  beskik- 
bare  handleidings  en  studies  moet  gaan  raadpleeg  en  dan 
sy  leerling  van  ’n  aantal  algemeen-aanvaarde,  onaanvegbare 
en  gestandaardiseerde  uitsprake  voorsien  — en  dié  moet 
die  leerling  maar  uit  sy  kop  gaan  leer  en  te  gelegener  tyd 
uitkraam,  of  hy  hulle  begryp  of  nie.  Skryf  jy  nou  aan  ’n 
mens  voor  waarom  hy  iets  mooi  moet  vind  . . . ter  wille  van 
’n  eksamen! 

Wonder  u nog? 

Nee,  die  letterkunde-onderwyser  het  in  die  eerste  plek 
nie  met  die  doseer  van  feite  te  doen  nie,  maar  met  die  kweek 
van  ’n  lewensgewoonte,  ’n  gesindheid,  ’n  geestelike  honger, 
’n  smaak,  liefde  en  insig.  As  hy  nie  hierin  slaag  nie,  is  sy 
letterkunde-onderrig  ’n  mislukking  — ten  spyte  van  wat 
sy  leerlinge  in  die  eksamen  mag  presteer. 

Maar  hoe  moet  ’n  mens  nou  liefde  en  belangstelUng  in 
terme  van  ’n  persentasie  uitdruk? 

LETTERKUNDE-METODIEK  IS  OP  DIE  OOMBLIK 
GEEN  OPVOEDING  NIE,  MAAR  ’N  AFRIGTINGS- 
PROSES.  En  solank  hierdie  toestand  voortleef,  moet  ons 
die  resultaat  maar  vir  lief  neem. 

Ruimte  laat  my  nie  toe  om  die  gebruiklike  metodiek 
verder  toe  te  lig  nie  — maar  ’n  boom  word  aan  sy  vrugte 
geken.  Ons  kandidate  vaar  redelik  goed  in  hulle  voor- 
geskrewe  eksamens,  maar  het  ons  rede  om  tevrede  te  voel  ? 
Oor  meer  ideale  metodes  van  onderrig  in  huidige  omstan- 
dighede  wil  ek  my  ook  nie  nou  uitspreek  nie:  ’n  goeie 
onderwyser  kan  nog  altyd  iets  van  ’n  slegte  saak  maak. 
Trouens  — daar  is  talle  onderwysers  wat  ten  spyte  van 
alles  nog  wondere  in  die  klaskamer  verrig.  Maar  m.i.  is 
hierdie  ’n  saak  wat  by  sy  wortel  reggemaak  moet  word. 

Eers  wanneer  die  onderwys  hom  ánders  oor  hierdie  saak 
georiënteer  het,  sal  ek  oor  die  kwessie  van  metodiek  liries 
wil  raak! 

Ek  is  oortuig  daarvan  dat  ons  die  posisie  op  die  volgende 
maniere  kan  verhelp: 

(a)  Die  eksterne  eksamen  vir  voorgeskrewe  werk  moet 
afgeskaf  word  — soos  trouens  die  meeste  lande  in  Europa 
al  lank  reeds  gedoen  het.  In  sy  plek  moet  ’n  interne  eksamen 
kom  (as  ons  dan  nou  glad  nie  sonder  eksamens  kan  onder- 
wys  gee  nie)  wat  soos  in  die  geval  van  die  Junior  Kursus 
na  die  afhandeling  van  elke  boek  afgeneem  word.  Dit  sal 
die  ewige  herkou  uitskakel  — en  ontsaglik  veel  tyd  vrystel. 

Buitendien  beskik  die  onderwysdepartemente  oor  genoeg 
middele  om  te  kontroleer  of  onderwysers  hulle  pligte  nakom 
of  nie. 

(b)  As  bostaande  nou  gebeur,  is  dit  moontlik  vir  die 
leerplan  om  vir  groter  vryheid  voorsiening  te  maak.  Ses 
voorgeskrewe  boeke  (nie  eers  altyd  van  onbetwyfelbare 
gehalte  nie)  laat  te  min  bewegingsruimte.  ’n  Mens  lees  vir 
jou  plesier : ons  sal  baie  meer  bereik  deur  bv.  twintig  boeke 
vir  die  louter  genot  daarvan  te  lees  as  om  ses  boeke  knaend 
te  herkou  tot  alle  smaak  en  sappigheid  daaruit  verdwyn  het. 

(c)  Ons  moet  ten  enemale  besef  dat  die  skool  nie  die 
plek  is  vir  literêr-historiese  studie  nie.  Agtergronde  en 
gegewens  wat  geen  direkte  verband  hou  met  die  bestudeerde 
werk  nie,  moet  as  leerstof  vermy  word.  Ons  doel  moet  in 
die  eerste  plek  wees  KENNISMAKING  met  goeie  boeke  en 
goeie  skrywers  en  allerlei  genres.  Só  kan  elkeen  sy  eie 
smaak  en  voorliefdes  ontwikkel.  Die  woord  letterkunde 
hoef  ons  nie  eers  te  gebruik  nie ! Ons  begaan  vandag  ’n  groot 
sielkundige  flater  deur  letterkunde  as  ’t  ware  vir  ons 
ontwikkelende  leerlinge  te  abstraheer  uit  die  massalektuur 
waarmee  hulle  omring  is  en  wat  hulle  so  smaaklik  verorber. 
Talle  besit  vandag  die  oortuiging  dat  daar  net  twee  soorte 
boeke  is : die  lekker,  interessante  boeke  wat  ’n  mens  vir  jou 
plesier  lees  — en  letterkunde : die  nare  ou  ses  boeke  wat 
hulle  jou  op  skool  gedwing  het  om  uit  jou  kop  te  leer  saam 
met  ’n  warboel  (vir  jou  altans)  irrelevante  besonderhede 
wat  jou  glad  nie  geïnteresseer  het  nie.  Die  les  wat  die  skool 
hulle  moet  leer,  is  (simplisties  gestel)  net  dit:  onder  al  die 
duisende  boeke  en  verhale  wat  ^n  mens  kan  lees,  is  daar 
slegtes,  goeies,  beteres  en  bestes. 

(d)  Die  universiteite  moet  sorg  vir  deeglike  opleiding 
in  die  metodiek  van  letterkimde-onderwys  — wat  natuurlik 
’n  breër  akademiese  opleiding  ter  wille  van  agtergrond  en 
perspektief  nie  uitsluit  nie. 

As  bostaande  wenke  uitgevoer  word,  sal  ’n  mens  jou 
kan  verlustig  in  allerlei  metodologiese  moontlikhede,  want 
dan  sal  letterkunde  tereg  ’n  KULTUURVAK  word  waaraan 
almal  met  genot  kan  meedoen. 

Ten  slotte  — die  gewone  mens  MOET  kan  spel  en  reken : 
dis  onverbiddelike  vereistes  wat  sy  werk  en  sy  samelewing 
aan  hom  stel.  Maar  ’n  gewone  mens  word  nie  verplig  om 
te  lees  nie.  Dit  het  niks  met  sy  stoflike  welsyn  te  doen  nie. 
Dis  ’n  persoonlike  saak,  ’n  vrywillige  saak.  Dis  ’n  geestelike 
aktiwiteit  sonder  dwang.  Dit  het  te  doen  met  die  verryking 

van  jou  eie  lewe.  En  as  ’n  gewone  mens  dus  om  ’n  betrek- 
king  aansoek  doen,  word  daar  sekerlik  nooit  in  verband 
met  sy  letterkundige  smaak  navraag  gedoen  nie  . . . 

Maar  nou  wil  die  universiteite  nog  steeds  met  behulp 
van  die  Matrikulasieraad  hierdie  wesenlik-onmeetbare 
kultuurvak  tot  ’n  kwessie  van  eksamenpersentasies  herlei 
— in  die  waan  dat  hulle  daarmee  ’n  goeie  daad  verrig. 

So  was  daar  ook  glo  ’n  bobbejaanmoeder  wat  uit  onkun- 
dige  liefde  haar  bobbejaankindjie  doodgedruk  het . . . 

Maar  sy  het  ten  minste  darem  dié  verskoning  gehad  dat 
sy  ’n  bobbejaan  was. 

KWATRYNE 


1. 

Lank  reeds  is  als  verklaar  wat  ons  nie  weet 
deur  welsynsklerk,  statistikus  en  weerprofeet; 
maar  soms  nog  heers  daar  oproer  in  die  stad 
as  een  herstel  deur  aanraak  van  Sy  kleed. 

2. 

Nog  wil  ons  vroue  stenig  wat  oortree, 
nog  sê  die  Regter  wat  moet  uitspraak  gee: 
„Wie  sonder  kwaad  is,  werp  die  eerste  steen!” 
En  ons  gaan  huis  toe,  bek-af  en  gedwee. 

3. 

Nog  hier  en  daar  is  een  wat,  ryk  bedeel, 
sy  geld  verkwis  by  renbaan  of  bordeel; 
maar  eensklaps  alles  aan  die  armes  skenk, 
soos  eenkeer  deur  sy  Ouditeur  beveel. 

4. 

En  dié  wat  woekerwins  in  tempels  maak, 
of  skrifgeleerdes  wat  geveinsdheid  braak, 
slaan  nog  op  vlug  as  Hy  Sy  stem  verhef 
tot  voorslag  wat  teen  hulle  skedels  kraak. 

5. 

En  elke  bondeldraer  wat  as  bed 
’n  ou  karos;  ’n  handvol  eetgoed  het, 
kan  waardig  wees  want  niemand  kan  sy  siel 
met  aansien  of  met  ryk  besittings  red. 

8. 

Nog  staan  dit  elke  wetsoortreder  vry 
om  te  betaal  as  hy  sy  aanslag  kry: 

’n  Ander  wet  herstel  sy  burgerreg 
wat  aan  die  kruis  sy  nederigheid  bely. 

7. 

Wanneer  die  Staat  ons  vorder  tot  betaal, 
en  die  balju  verkoop  ons  rot  en  kaal, 
onthou:  daar’s  eenkeer  uit  ’n  vis  se  bek 
’n  stater  vir  die  tempel-tol  gehaal! 

Namate  die  moderne  mens  se  wetenskaplike  of  proef- 
ondervindelike  kennis  rakende  sake  van  die  skepping  en 
die  heelal  toeneem,  na  dié  mate  neem  sy  „emosionele” 
kennis  daarvan  af,  en  na  dieselfde  mate  verdwyn  sy  gevoel 
van  geborgenheid  in  die  lewe,  en  sy  „wete”  van  ’n  lewe 
hiernamaals  vermurf.  Sodoende  begin  die  mens  twyfel  aan 
’n  godsplan,  en  hy  word  ’n  vereensaamde  in  die  lewe  — ’n 
vereensaamde  wat  twyfel  aan  sy  bestaansdoel  en  dan 
rondloop  met  ’n  verskeurde  gemoed  omdat  hy  eindeloos 
ronddobber  tussen  verydeling  en  hoop,  verydeling  en  hoop 
in  ’n  kringloop  wat  nooit  verbreek  word  nie.  Dis  ’n  nimmer- 
eindigende  botsing  tussen  die  ideaal  en  die  werklikheid  wat 
van  die  moderne  mens  ’n  swygsame  wese  maak,  ’n 
gespletene. 

Hierdie  verskynsel  van  die  eensaamheid  is  welbekend 
in  die  Afrikaanse  letterkunde,  asook  die  verskynsel  dat  die 
kunstenaar  hom  in  die  een  rigting  berus  by  die  onvermyde- 
like  en  in  die  ander  rigting  in  opstand  kom  daarteen.  Dit 
is  die  onderliggende  verwantskap  tussen  die  werk  van 
Celliers,  Totius,  Leipoldt,  Marais,  Jochem  van  Bruggen, 
Sangiro  en  Toon  van  den  Heever.  Maar  veral  ook  in  die 
werk  van  Johannes  van  Melle,  Mikro  en  C.  M.  van  den 
Heever  onder  die  lateres  tref  dieselfde  eienskap  ons.  By 
elkeen  kom  dit  anders  tot  uiting  en  by  elkeen  is  die  oplos- 
sing  wat  gesoek  word  anders,  al  na  gelang  daar  verskille 
waar  te  neem  is  in  die  wesensaard  van  die  verskillende 
kunstenaars. 

Maar  ook  die  Nederlandse  en  Vlaamse  letterkunde  sit 
vol  kunstenaars  van  die  eensaamheid  — ’n  wesenstrek  wat 
van  die  „Dietse”  lettere  ’n  geestelike  eenheid  maak  ondanks 
verskille  in  afstand,  godsdiens  en  werklikheidsagtergrond. 

Een  so  ’n  kunstenaar  van  die  ingekeerdheid  is  André 
Demédts,  gebore  in  1906,  wat  sy  kunstenaarsloopbaan 
begin  as  digter,  maar  veral  vanaf  die  middel  van  die  jare 
dertig  in  sy  eie  land  met  ’n  aantal  sterk  romans  opgang 
maak  as  prosaskrywer:  Het  Leven  Drijft  (1936),  Afreke- 
ning  (1938),  Geen  Tweede  Maál  (1941),  Het  Heeft  Geen 
Belang  (1944),  Voor  De  Avond  Valt  (1947),  In  Het  Morgen- 
licht  (1949),  en  De  Ring  Is  Gesloten  (1951).  Laasgenoemde 
drie  werke  vorm  ’n  trilogie  wat  in  1953  bekroon  word.  In 

1954  het  verder  van  hom  verskyn  In  Uw  Handen,  waarin 
die  verhaal  vertel  word  van  ’n  priester  wat  sy  vertroue  in 
homself  verloor  het,  maar  wat  tog  deur  sy  kerkowerste 
verplig  word  om  op  sy  pos  te  bly  in  sy  parogie,  waar  hy 
bly  wag  op  ’n  teken  uit  die  hemel. 

Wat  tref  in  hierdie  roman  is  hoe  Demédts,  in  die  rypheid 
van  sy  ervaring,  die  verhaal  opbou  rondom  verskillende 
karakters  wat  elkeen  op  sy  eie  manier  inhoud  probeer  gee 
aan  ’n  lewe  wat  die  enkeling  grootliks  moet  ervaar  as  leeg, 
doelloos.  Ons  het  ’n  sakeman  wat  met  welslae  ’n  fabriek 
opbou  en  beheer,  en  tog  nie  daarin  slaag  om  sy  vrou  se  lewe 
aan  hom  te  bind  nie;  ’n  ongelowige  arts  wat  aan  die 
gemeenskap  die  lotgevalle  van  sy  vader  en  grootvader 
probeer  wreek;  ’n  kapelaan  wat  met  ’n  drukke  verenigings- 
lewe  die  geesteslewe  van  die  gelowiges  probeer  verstewig, 
’n  vrou  wat  deur  ’n  ongelukkige  jeug  dinge  in  die  huweliks- 
lewe  soek  wat  dit  noodsaaklik  op  verydeling  afstuur,  ’n 
boer  wat  in  die  eensaamheid  van  die  natuur  en  die  begry- 
pende  vriendskap  van  ’n  priester  genees  van  sy  opstand 
teen  die  maatskappy.  Die  hooffiguur  bly  egter  die  priester, 
wat  die  vertroue  verloor  het  in  sy  vermoë  om  die  Skepper 
te  openbaar  aan  die  lede  van  sy  gemeente.  So  word  die 
groot  stryd  na  helderheid  oor  die  vraag  waarom  en  waar- 
heen  versprei  oor  ’n  hele  groep  persone  wat  elkeen  leef 
en  optree  volgens  sy  agtergrond  en  volgens  sy  menslikheid. 

Wat  boweal  opval  in  die  romankuns  van  Demédts  is  nie 
die  treffende  woord,  die  stylvolle  segging,  die  woordkuns 
nie,  maar  bykans  uitsluitend  sy  klare  blik  in  die  siel  van 
die  mens.  Jy  word  getref  deur  die  peinser  om  die  lewe, 
wat  hom  eerlik  en  opreg  rekenskap  probeer  gee  het  van 
die  doel  van  sy  bestaan.  Ons  volg  sy  gees  in  die  kronkel- 
gange  van  vertwyfeling,  opstand,  verbittering  soms, 
sinisme,  om  uiteindelik  te  kom  waar  die  godsdienstige  mens 
die  hele  saak  met  berusting  laat  in  die  hande  van  sy 
Skepper. 

Net  soos  daar  baie  boeke  en  skrywers  is  in  Afrikaans 
wat  nie  waardeer  sal  word  deur  lesers  in  Vlaandereland  of 
in  Nederland  nie,  net  so  is  daar  baie  Noord-  en  Suid-Neder- 
landse  skrywers  wie  se  letterkundige  skeppings  — om 
allerlei  oorwegings  — nooit  sal  inslaan  by  Afrikaanse  lesers 
nie.  Hieronder  tel  ek  egter  nie  die  werk  van  Demédts  nie, 
want  ek  het  reeds  aangedui  dat  sy  letterkundige  skeppings 
in  hulle  toonaard  ten  nouste  aansluit  by  die  werk  van  ons 
beste  kunstenaars.  Afrikaners  wat  plesier  het  aan  die  werk 
van  Jochem  van  Bruggen,  Johannes  van  Melle  en  C.  M. 

van  den  Heever,  sal  met  besondere  genoeë  kennis  maak 
met  die  romans  van  André  Demédts. 

Daarby  kom  nog  dat  hierdie  kunstenaar  ’n  warm  vriend 
is  van  Suid-Afrika  en  alles  in  sy  vermoë  doen  om  deur 
middel  van  die  onderwys,  die  geskrewe  woord  en  die  radio 
— in  die  bestuur  waarvan  hy  ’n  belangrike  rol  speel  — in 
sy  land  belangstelling  op  te  wek  vir  die  Afrikaanse  kultuur 
soos  dit  tot  uiting  kom  in  ons  letterkunde. 

By  die  werk  van  ons  ouer  kunstenaarsgeslag  — Totius 
en  Jan  Celliers,  het  die  ooreenkomste  met  die  Vlaamse 
letterkunde,  by  name  die  kuns  van  Guido  Gezelle,  ons 
oorvloedig  getref,  en  by  lateres  tref  mens  ooreenkomste 
met  ander  Belgiese  skrywers,  maar  as  ons  nog  bewyse  soek 
na  die  grondliggende  geesteseenheid  van  die  Afrikaner  en 
sy  stamvolke  dan  is  dit  te  vinde  in  die  prosa  van  hierdie 
nege-en-veertigjarige  kunstenaar,  ’h  geesteseenheid  wat  tot 
ons  spreek  ondanks  afstande  wat  geskep  word  deur  gods- 
diens,  maatskaplike  en  stoflike  agtergrond.  Om  bewus  te 
wees  en  te  word  van  daardie  ooreenkoms  kan  vir  ons  niks 
anders  beteken  as  ’n  geestesverryking  nie. 

HERINNERINGE  EN  SIMBOLE  UIT  ONS  JEUG 


van  honger  na  die  welbehae 

van  vroue, 

diepgestoorde 

rampsalige  en  arm  dae, 

vol 

van  goue 
woorde. 


2. 

Was  dit  herinnering  of  suiwer  droom: 
die  meeu  wat  swewe  in  die  maanlignag, 
die  strande  blinkend  en  die  branders  loom, 
en  iewers,  iewers  waar  die  blydskap  wag. 

3. 

Okkulte  inkantasie  was  die  woorde 
„0  rooi  poinsettia”:  die  blom  van  vlamme, 
verborge  passie  van  die  skoonheid,  ongestoorde 
stilstralende  geluk  aan  slank  gestroopte  stamme. 

4. 


„Sering”  — 

woord  wat  gevul  was  met  die  geur  van  jeug, 
simbool  van  soet  verlange 
van  droom 
en  hunkering. 

Die  boom 

van  maanligbleke  blom, 
gestalte  van  die  lente  in  my  sange, 
en  teken  van  die  vreug 
wat  nog  sou  kom 

wat  nog  sou  kom. 

5. 

Die  oggende  het  opgestaan 
met  haar  gesig, 
seegeure  in  die  wind, 
hibiskusblomme,  en  Schubert  se  hed. 

Strand  sonder  maan, 

bleek  in  die  sterrelig, 

het  sy  die  vreugde  aangebied  — 

en  ek  aan  haar  sy  sombere  gedig 
waarin  die  donker  vure  brand 
toe  skaars  begrepe  nog. 

Ek  was  verloor  in  ’n  verborge  land, 

ek  was  gemerk, 

en  moes  aUeen 

die  uitweg  vind, 

deur  baie  bitter  jare  heen 

’n  eie  heil  bewerk. 

Sy  mog 

met  my  nie  gaan 
op  daardie  verre  tog; 
so  veel  sou  nog  geskied. 

Met  woorde  wat  nie  myne  was,  maar  teer, 
is  daardie  vroeë  opbloei  van  geluk 
nie  aangegryp  maar  afgeweer, 
die  blom  van  liefde  uit  die  hart  gepluk. 

Wat  eens  gedoen  is  kan  ons  nie  ontdaan; 
ons  vind  nooit  weer  ’n  vroeër  stroomgebied ; 
na  die  verlede  is  geen  wederkeer 
behalwe  in  herinnerings  wat  ween 
oor  wat  ons  seer 
bemind 

was  en  verknog. 

Vannag  het  iets  teruggekom 
van  seegegeurde  wind, 
hibiskusblom, 
en  lied. 

^cnoeman 


FELIX  V.  LATEGAN 


Met  sy  romanties-idealistiese  kunstenaarspersoonlikheid 
het  Pieter  Johannes  Schoeman  (gebore  20  September  1904) 
op  verskillende  gebiede  van  ons  jong  prosakuns  ’n  frisheid 
gebring  wat  weldadig  aandoen  soos  vars  reënlug  na  ’n 
droogte.  Sy  jag-  en  dierverhaal,  sy  uitbeelding  van  die 
natuurmens,  sy  jeugverhaal  en  sprokiekuns  wat  sedert  1933 
in  veertien  werke  in  sowel  die  kort-  as  die  lang  verhaalvorm 
verskyn  het,  toon  fasette  wat  hom  ’n  heel  besondere  plek 
in  die  Afrikaanse  letterkunde  laat  inneem. 

Stof  vir  hierdie  verhaalkuns  put  Schoeman  uit  eie 
belewenis,  eerstens  uit  sy  eie  jeugervaring  gegrond  in  die 
rasegte  patriargale  tradisie  van  sy  volk.  Een  van  nege 
broers,  het  hy  as  plaasseun  in  Utrecht,  Natal,  grootgeword 
in  die  vrye  natuur  en  in  noue  aanraking  met  die  naturel. 
Hy  getuig  self:  „My  eerste  skoolkamer  was  in  die  veld.”i 
Eers  op  veertienjarige  leeftyd  besoek  hy  gereeld  die  skool. 
Op  die  universiteit  bestudeer  hy  dinge  wat  hom  reeds  na 
aan  die  hart  lê : Bantoetale  en  Volkekunde.  Sy  swerwersdrif 
dryf  hom  periodiek  op  lang  stap-  en  jagtogte  die  wildemis 
in.  In  die  ongerepte  natuur  leer  hy  die  ongeskonde  natuur- 
mens  van  naby  ken  en  dring  hy  met  besondere  simpatie 
deur  tot  sy  diepste  wese.  Hierdie  inlewing  in  die  wildernis 
verskaf  ’n  tweede  belangrike  bron  vir  Schoeman  se  verhaal- 
kuns.  Daaruit  skep  die  kunstenaar  in  hom,  selfs  sy  Volke- 
kundig-gerigte  waarneming  om  tot  lewende  verhaalbeelde. 

Hierdie  beelde,  hetsy  uit  sy  jeugjare  toe  hy  lid  was  van 
’n  groot  Boeregesin,  of  uit  sy  kennis  van  die  Zoeloe,  Swazi 
of  Boesman,  of  uit  die  sprokievertellinge  van  hierdie 
natuurvolke,  of  uit  sy  waaraeming  van  die  dier  en  die 
wilderais,  dra  ’n  sterk  persoonlike  stempel,  die  stempel  van 
Schoeman  se  idealistiese,  sterk  romantiese  kunstenaarsaard. 

So  spruit  ook  Schoeman  se  dierverhaal  uit  sy  eg  roman- 
tiese  instelling  op  die  wilderais.  Dit  kom  uit  die  hart  van 
iemand  wat  van  die  noulettende  naturel  die  tiperende  naam 
„liefhebber  van  die  bosse”  ontvang  het,  iemand  wat 

1.  Vgl.  dr.  P.  J.  Nienaber:  Hter  is  ons  Skrywers,  p.  362. 

,,’n  dromer”2  is,  en  vir  wie  die  wildernis  so  seer 
lewensbehoefte  is,  dat  hy  by  elke  terugkeer  daarheen  „diep 
uit  (sy)  hart  dankie  sê  vir  die  ver  plekke  in  Afrika  . . . vir 
stukkies  swerwersdrome.”3 

Hierdie  lewensgevoel  spreek  reeds  duidelik  uit  sowel  die 
toon  en  ritme  as  die  inhoud  van  die  aanvangsin  van 
Schoeman  se  heel  eerste  werk  Die  Swerwer-jagter  (1933) : 
„Telkens  maar  weer  wanneer  die  najaarswind  die  blare  na 
benede  voer  en  die  nagte  lank  word  en  koud,  is  dit  asof 
daar  stemme  tot  my  roep  — stemme  uit  die  vertes  wat  my 
onrustig  maak  en  vol  verlangens.”  Dít  is  die  toonsleutel, 
nie  net  van  die  verhale  in  hierdie  eerste  bundel  nie,  maar 
van  Schoeman  se  dier-  en  jagverhaal  in  die  algemeen.  In 
hierdie  eerste  bundel  is  dit  o.a.  na  te  gaan  in  Dahula  — die 
swerwer,  ’Mhalek  — die  swerwerdokter  en  Bahu  — almal 
swerwerstipes  en  kinders  van  die  natuur  met  wie  Schoeman 
’n  wesenlike  verwantskap  voel. 

Reeds  hierdie  verhale  dui  op  ’n  sterk  aksentverskuiwing 
in  Schoeman  se  uitbeelding  van  die  wildernis.  Hy  word  nie 
net  getref  deur  die  romantiek  van  die  dier  van  die  wildernis 
nie,  maar  ook  deur  die  romantiek  van  die  mens  van  die 
wildernis.  Soos  Sangiro  die  eerste  keer  in  Afrikaans  — 
weliswaar  onder  invloed  van  die  Duitse  dierverhaalskrywer 
Fritz  Bronsart  von  SchellendorfD  — die  oog  geopen  het  vir 
die  skoonheid  van  die  dier  in  die  natuur,  so  het  Schoeman 
ons  die  eerste  die  skoonheid  laat  sien  van  die  natuurmens, 
by  name  die  rasegte  Zoeloe  en  Swazi  en  later  ook  die  wilde 
Boesman. 

Hierdie  natuurkinders  het  Schoeman  indringend  met 
begrypende  liefde  uitgebeeld  as  mense  met  gelyke  gevoels- 
beweging  en  dieselfde  geluksverlange  as  ons.  Hy  het  hulle 
laat  sien  veral  ten  opsigte  van  hulle  verstommende  natuur- 
kennis;  hulle  onverskrokkenheid  in  die  jag,  soos  o.a.  in  die 
titelverhaal  en  Mavuhulana  uit  Die  Jagterprins  en  ander 
Jagverhale  (1935) ; hulle  drome  en  teleurstellings  in  hulle 
liefdeslewe,  soos  in  Romantiek  van  die  Woestyne,^  Wonde 
van  agter^;  hulle  skone  sprokieskat  waarin  die  mentaliteit 
van  die  natuurkind  en  sy  verbondenheid  met  die  natuur 

2.  Inleiding  by  Die  Swerwerjagter  (1933). 

3.  Op  Ver  Paaie  (1949). 

4.  Vgl.  hierdie  skrywer  se  Afrikanische  Tierwelt  I (1912)  wat  naas 
I Streiflichter  aus  Steppe  und  Savannah  die  drie  stukke;  II  Lowen- 
leben  III  Vrwald  IV  Eines  Nashorns  Freud  und  Leid  bevat  waar- 
mee  Sangiro  se  Uit  Oerwoud  en  Vlakte  ’n  sprekende  ooreenkoms 
toon. 

5.  Uit  Die  Swerwerjagter. 

6.  Uit  Die  Jagterprins. 

onmiddellik  spreek,  soos  in  Kaffersprokies'^  en  die  Boesman- 
sprokies  uit  Jagters  van  die  Woestynland  (1951). 

Schoeman  se  siening  van  die  skone  en  heroïese  in  die 
natuurkind  is  egter  dikwels  gedrenk  in  ’n  stemming  van 
weemoed  omdat  dit  wat  só  skoon  was,  besig  is  om  vir  altyd 
verby  te  gaan.  Soos  Sangiro  (Von  Schellendorff)  geroer  is 
deur  die  tragiek  van  die  wilde  dier  se  hopelose  stryd  teen 
die  oprukkende  beskawing  van  die  mens,  so  word  Schoeman 
aangegryp  deur  die  tragiese  ondergang  van  die  natuurmens 
voor  dieselfde  witmensbeskawing.  In  Op  die  Groot  Spore 
(1942)  kla  die  ou  Zoeloefilosoof ; „My  kleinbaas,  hulle  met 
wie  ek  saam  opgegroei  het,  is  vandag  almal  reeds  weg . . . 
wat  bly  daar  dan  vir  my  oor?  Julle  witmense  het . . . die 
kinders  van  my  volk  nuwe  klere  laat  aantrek.  Ek  sien  nie 
meer  die  naakte  bolyf  van  ’n  jong  vrou  nie.  Ek  hoor  nie 
meer  die  stemme  van  jong  manne  wat  opgewonde  raak  as 
hulle  haar  van  voor  sien  nie . . . Ek  hoor  slegs  die  klaag- 
stemme  van  my  konings  ...” 

Dieselfde  toon  hoor  ons  in  Schoeman  se  jongste  werk 
Jagters  van  die  Woestynland  (1951)  waarin  sy  ou  Boesman- 
gids  en  segsman  o.a.  „die  drie  stories”  van  sy  mense  se 
bestaan  vertel,  „die  storie  van  ons  geboorte . . . die  storie 
van  ons  groot  swaarkry,  en . . . die  storie  van  ons  stadige 
dood  — die  hongerdood  van  die  geel  weeskindertjies  van 
die  woestynland.”  Want  (so  vertel  ou  Xameb)  ,,Eloeb  (die 
Skepper)  . . . het  eerste  vir  julle  wit  mense  gemaak.  En 
omdat  julle  sy  eerste  kinders  was,  het  hy  vir  julle  baie 
goed  gegee  . . . baie  beeste  en  perde  . . . lande  en  baie  water 
. . . En  omdat  daar  toe  nog  baie  son  oor  was,  het  hy  die 
swart  mense  gemaak.  Vir  hulle  het  hy  ook  ’n  paar  beeste 
gegee,  maar  nie  perde  nie  . . . Toe  sien  hy  daar  is  nog  so  ’n 
klein  bietjie  son  oor.  Toe  maak  hy  gou  die  Boesmans.  Maar 
toe  was  hy  al  moeg,  en  hy  gooi  ons  sommer  in  die  bos  weg.” 

Voor  Schoeman  het  reeds  die  Hobsons  die  wilde  Boesman 
uitgebeeld  (Skankwan  van  die  Duine)  en  het  Von  Wielligh 
(in  Boesmanstories)  iets  van  sy  verhaalskat  en  mitologie 
bewaar.  Maar  waar  die  broers  Hobson  hierdie  taaie  woes- 
tynjagter  eerder  as  wïlde  dier  dan  as  mens  gesien  het,  het 
Schoeman  in  hom  die  algemeen-menslike  ontdek;  en  waar 
Von  Wielligh  die  Boesmanstorie  alleen  na  die  inhoud, 
sonder  die  vormskoonheid  wat  daarby  hoort,  opgeteken  het, 
verwerk  Schoeman  dit  artistiek  tot  noodsaaklike  bou- 
element  van  die  handeling-struktuur  van  sy  verhaal:  hy 

7.  Uit  Die  Swerwerjagter. 

19 


laat  die  stories  deur  die  Boesmanhooffigure,  Xameb  en  sy 
dogter  Twihi,  in  hulle  eie  natuursfeer,  vertel.  Daardeur 
word  ook  hulle  menslikheid  van  binne  uit  geopenbaar.  So 
slaag  Schoeman  deur  sy  kunsbeeld  om,  net  soos  hy  die 
eerste  keer  met  sy  Swerwerjagter  begrypende  simpatie  vir 
die  swartman  as  mens  gewek  het,  ons  „harte  (te  laat) 
oopgaan”  vir  die  paar  „nog  lewende  . . . geel  weeskinder- 
tjies”  wat  Eloeb  daar  „in  die  bos  weggegooi  het”. 

Naas  Schoeman  se  tragiese  siening  van  die  natuurmens, 
dra  sy  uitbeelding  van  die  wildernis  reeds  in  sy  eerste  werk 
’n  ander  sterk  romantiese  trek:  „Die  romantiek  van  die 
woestyn . . . ’n  bloedende  skouer  waarin  die  naels  van  ’n 
tier  brand”  . . . omvat  ook  die  romantiek  van  die  liefde. 
Ook  in  die  wildernis  speel  „die  hart  van  die  vrou”  sy  rol: 
„ . . . op  die  maanbeligte  velde,  die  roep  van  ’n  leeuwyfie 
na  ’n  maat,  met  ’n  trillende  noot  van  weemoed  in  haar 
stem.  ’n  Liggie  vér,  in  Portugees-Afrika . . . ’n  meisie  wat 
heimwee  het ...”  Die  natuurkind  ken  dieselfde  liefdes- 
verlange,  -geluk  en  -smart  as  die  witman.  In  die  afdeling 
Romantiek  van  die  Woestyne  {Die  Swerwerjagter)  word 
sowel  die  liefdeservaringe  van  die  dier  as  van  die  swartman 
en  die  witman  in  noue  samehang  met  die  atmosfeer  van 
die  wildernis  uitgebeeld. 

Ook  deur  later  werk  loop  hierdie  romantiese  lyn.  Ons 
vind  dit  bv.  in  Die  Jagterprins  in  die  verhale  Ndáb’ezinde, 
die  Blou  Koedoe  (witman)  en  Wonde  van  Agter  (swart- 
man) ; verder  in  die  verhaal  van  die  Zoeloefilosoof  in  Op  die 
Groot  Spore  en  in  Fanie  se  Veldskooldae  (1948),  Fanie  word 
Grootwildjagter  (1950),  Op  Ver  Paaie  (1949)  en  ten 
opsigte  van  die  Boesman  in  Jagters  van  die  Woestynland. 
Hier  lui  dit:  „Die  paaie  waarop  die  verlangens  van  ’n  jong 
hart  soek,  is  ver  paaie,  maar  . . . mooi  paaie  . . . mooi  paaie 
daardie,  waarop  ’n  jong  hart  met  sy  drome  rondkuier.” 

Schoeman  se  besondere  belangstelling  in  die  natuurmens 
as  onafskeidelike  deel  van  sy  natuuragtergrond  gesien,  gee 
aan  die  Afrikaanse  dier-  en  jagverhaal  ’n  nuwe  faset.  Waar 
by  Sangiro  (Von  Schellendorff)  die  wïlde  dier  hoofsaak  is 
en  die  mens  deel  uitmaak  van  die  agtergrond  van  die 
dierelewe,  is  by  Schoeman  die  mens  hoofsaak  en  maak  die 
wilde  dier  deel  uit  van  die  natuurlike  milieu  van  die  natuur- 
mens.  Vir  die  natuurmens  immers  is  die  wilde  dier  en  die 
jag,  anders  as  vir  die  kultuurmens,  ’n  wesenlike  deel  van 
sy  lewe.  Die  jag  is  vir  hom  nie  alleen  ’n  noodsaaklike 
vereiste  vir  sy  fisieke  bestaan  nie,  maar  die  dier  is  ten 
nouste  verweef  met  sy  geestelike  lewe  en  sy  godsdienstige 

20 


begTÍppe,  bv.  sy  geloof  aan  die  oorplasing  van  die  siel  van 
die  mens  in  die  dier  (vgl.  die  verhaal  van  die  Blou  Koedoe 
in  Die  Swerwerjagter)  en  aan  die  magiese  krag  van  dierdele 
in  die  voorbereiding  van  die  „koninklike  medisynes.”  (Vgl. 
Op  die  Groot  Spore.) 

Die  verweefdheid  van  die  dier  en  die  geesteslewe  van  die 
Bantoe  en  die  Boesman  kom  ook  tot  uiting  in  sy  sprokie. 
Ons  sien  dit  bv.  in  die  Bantoesprokie,  Sikulume  {Die 
Swerwerjagter)  waarin  die  koning  se  sewe  seuns  wat  op 
die  slagveld  gesneuwel  het,  in  sewe  wonderskone  sangvoëls 
verander  het,  en  in  die  pragtige  sprokies  wat  die  jong 
Boesmanmeidjie,  Twihi,  in  Jagters  van  die  Woestynland 
vertel. 

’n  Besondere  eienskap  van  Schoeman  se  dierbeelding  is 
dat  dit  intiem  verbonde  is  aan  sy  mensbeelding  — sy 
uitbeelding  van  die  natuurmens  wat  nog  in  die  wildernis 
in  noue  verband  met  die  wilde  dier  leef,  en  aan  sy  outo- 
biografiese  uitbeelding  van  die  kultuurmens  vir  wie  die 
wildernis  nog  ’n  lewensbehoefte  is.  Schoeman  se  dier- 
beelding  maak  dus  deel  uit  (i)  van  die  agtergrond  van  sy 
uitbeelding  van  die  Zoeloe,  Swazi  en  Boesman  as  jagter  en 
natuurkind,  soos  in  Die  Swerwerjagter,  Die  Jagterprins, 
Op  die  Groot  Spore,  Op  Ver  Paaie  (1949),  Rook  op  die 
Horison  (1949)  en  Jagters  van  die  Woestynland;  (ii)  van 
die  Bantoe-  en  Boesmansprokie,  soos  in  Die  Swervoerjagter, 
Sonogies  die  Swazieprinsessie  (1938)  en  in  sy  eie  sprokies 
Op  die  Klein  Spoortjies  (1944)  en  Waur  Motors  nie  kan 
kom  nie  (1948) ; (iii)  van  die  agtergrond  van  Schoeman  se 
eie  swerwerservaringe,  In  die  uitbeelding  hiervan  spreek 
naas  die  aantreklikheid  van  die  gevaarlike  jagavontuur,  sy 
gevoel  vir  die  geheimsinnige  van  die  natuur  en  sy  bewon- 
dering  vir  die  wilde  dier.  Want  vir  hierdie  soort  jagter 
„lê  daar  ’n  groot  bekoring  in  om  skaars  wildsoorte  op  te 
spoor.  Dis  gewoonlik  op  soek  na  hulle  dat  hy  die  ruigte 
en  eensaamste  streke  invaar.  En  dit  is  dan  dat  hy  so  baie 
van  die  dierelewe  sien  wat  hy  anders  nie  sou  gesien  het 
nie,  omdat  hy  in  sulke  gevalle  meer  sy  oë  gebruik  as  sy 
geweer”  {Die  Swerwerjagter) . 

Hoewel  ook  Schoeman  die  lewe  van  die  wilde  dier  sien 
as  ,,net  so  ’n  groot  stryd  as  vir  die  mens . . . vol  lewens- 
blyheid,  vol  tragiek,  vol  humor  en  selfs  ironie,”  beeld  hy 
die  wilde  dier  selde  om  sigself  uit  in  objektiewe  siening 
vanuit  die  standpunt  van  die  alwetende  verteller  wat  in 
die  derde  persoon  verhaal.  So  word  selfs  die  storie  van 

Strepies,  die  Sebratjie  (Die  Swerwerjagter)  binne  die  kader 
van  die  jagverhaal  gegee. 

Verder  maak  Schoeman  se  dierbeelding  deel  uit  van  sy 
derde  persoonsverhale : die  kostelike  seunsboek  Drie  Jong 
Jagters  (1935),  die  twee  heerlike  Fanieboeke,  Fanie  se 
Veldskooldae  (1948)  enFanieword  Grootwildjagter  (1950), 
en  die  frisse  Uitspring  Kêrels  (1951). 

Die  voortreflikheid  van  hierdie  jeugboeke  lê  in  hulle 
frisse  idealisme  en  gesonde  romantiek  — die  feit  dat  hulle 
gegroei  het  uit  die  werklikheidslewe  van  ons  eie  volks- 
bestaan  in  sy  romantiese  periode  van  polsende  lewenslus 
en  daadkrag,  van  gesonde  liefdes-  en  gesins-  en  natuurlewe 
in  die  oop  veld-ruimtes  waarmee  ons  vaderland  geseën  is. 
Dit  is  ook  hierdie  eienskappe  wat  Schoeman  se  werk  so 
besonder  geskik  maak  vir  die  skool:  sy  boeke  boei  nie  net 
deur  hulle  romantiek  en  lewendige  handeling  nie  (waardeur 
hulle  ’n  ideale  middel  word  om  leeslus  te  wek),  maar  deur 
die  positiewe  lewenshouding  wat  hulle  openbaar,  besit  hulle 
sterk  vormende  krag  vir  die  jongmens  wat  van  nature 
idealis  is. 

Ook  in  sy  sprokiesverhaal  — Sonogies,  Op  die  Klein 
Spoortjies,  Waar  Motors  nie  kan  kom  nie  — het  Schoeman 
binne  die  kader  van  die  dier-  en  natuurlewe  blywende 
skoonheid  in  Afrikaans  geskep.  Sy  digterlike  aanvoeling 
kon  maklik  gaande  gemaak  word  deur  die  Bantoesprokie 
waarin  die  digterlikheid  en  kinderlike  gemoed  van  die 
natuurkind  so  duidelik  spreek.  Hy  het  volkome  opgegaan 
in  die  gees  van  hierdie  kunssoort  met  sy  grenslose  naïwiteit. 
Maar  die  stof  waarmee  sy  vrye  fantasie  hier  omgaan,  bly 
steeds  die  Afrikaanse  dier,  die  Afrikaanse  natuur  en  die 
Afrikaanse  natuurmens.  Dit  gee  aan  Schoeman  se  sprokie 
’n  eie,  Afrikaanse  stempel.  Op  hierdie  gebied,  net  soos  op 
die  gebied  van  die  jeugverhaal,  kan  die  waarde  van 
Schoeman  se  bydrae  tot  die  Afrikaanse  letterkunde  moeilik 
oorskat  word. 

Schoeman  se  dierbeelding  — selfs  in  die  sprokie  — is 
gegrond  op  waarneming  van  die  werklikheid:  sy  kuns 
wortel  in  ’n  ryk,  selfverworwe  kennis  van  die  dier  en  die 
wildernis.  Naas  kunstenaar  is  Schoeman  egter  ook  weten- 
skaplike.  Daardeur  word  sy  belangstelling  in  die  feitelike 
waarheid  van  sy  stof  verskerp.  Dit  gee  aan  sy  dier-  en 
mensbeelding  ’n  besondere  waarde.  Maar  dit  is  nie  ’n 
ongemengde  seën  vir  sy  kuns  nie:  Schoeman  die  volke- 
kundige  kry  soms  die  oorhand  oor  Schoeman  die  kunstenaar 
sodat  die  objektiewe  beeld  wat  die  kunstenaar  skep. 

verstoor  word  deur  die  subjektiewe  tussenkoms  van  die 
wetenskaplike. 

Hierdie  neiging  tot  subjektiwiteit  word  in  ’n  mate  verhelp 
deur  Schoeman  se  verhaaltegniek  waardeur  hy,  as  verteller 
in  die  eerste  persoon,  self  ’n  karakter  in  sy  verhaal  word. 
Daardeur  is  baie  van  sy  didaktiese  opmerkinge  geobjekti- 
veer  as  deel  van  die  verhaal.  Dit  gebeur  egter  nog  dat  sulke 
sydelingse  opmerkinge,  veral  in  verband  met  die  gewoontes 
van  die  dier  en  die  inboorling,  buite  die  toon  en  sfeer  van 
die  efc-vertelling  val.  Dan  word  nie  net  die  gang  van  die 
verhaal  vertraag  nie  (soos  bv.  in  die  eerste  hoofstuk  van 
Op  die  Groot  Spore),  maar  behou  die  mededeling  duidelik 
die  stemklank  van  die  subjektiewe  didaktikus  soos  bv.  in 
Die  Swerwerjagter  op  p.  79:  „Ons  lewe  reeds  in  die  more- 
stond  van  ’n  mooi  letterkunde”  ens. 

In  teenstelling  met  die  kort,  aksie-suggestiewe  sin 
waarmee  die  Hobsons  die  spanning  van  hulle  felle  dier- 
botsinge  uitbeeld,  het  Schoeman  se  taal  in  ooreenstemming 
met  sy  gevoelige  ingesteldheid  op  die  wonder  van  die 
wildernis,  ’n  breër  ritmiese  beweging  en  ’n  musikaler  klank, 
en  kry  dit  dikwels  onder  invloed  van  die  poëtiese  beeldtaal 
van  die  natuurmens,  ’n  digterlike  inslag.  Sy  noue  kontak 
met  die  naturel  en  sy  begrypende  inlewing  in  die  denke 
en  taal  van  die  natuurkind  het  hom  nie  alleen  in  staat 
gestel  om  die  inboorlingsiel  in  sy  eie  atmosfeer  te  beeld 
soos  dit  o.a.  tot  uiting  kom  in  sy  poëtiese  sprokie  en  liefdes- 
en  grootheidsdrome  nie;  dit  het  ook  in  sy  eie  ekspressie  ’n 
digterlike  neerslag  gelaat  wat  dit  ’n  treffende  instrument 
vir  die  vertolking  van  die  wildernis  maak. 

In  die  subjektiewe  opmerking  waarna  hierbo  verwys  is, 
pleit  Schoeman  vir  aanmoediging  van  die  skeppingsdrang 
by  die  Bantoe  — en  merk  dan  op:  „wie  weet,  dalk  kom  daar 
nuwe  sterretjies  aan  ons  firmament.”  Deur  sy  eie  gevoel- 
volle  belewing  van  die  skoonheid  van  die  natuur  en 
natuurkind  het  Schoeman  egter  self  nuwe  sterre  aan  die 
hemel  van  ons  jong  letterkunde  laat  opgaan.  Hy  het  nie 
alleen  ons  dier-  en  jagverhaal  deur  ’n  eie  siening  en  beelding 
uitgebou  nie,  maar  ons  letterkunde  verder  verryk  deur  die 
Bantoe,  en  later  selfs  die  Boesman,  in  sy  volle  menslikheid 
daarin  te  laat  leef.  Verder  het  hy,  voortbouend  op  sy  liefde 
vir  en  kennis  van  die  wildemis  van  ons  kontinent,  die 
kunssprokie  in  Afrikaans  op  hoë  peil  gebring,  en  in  ons 
jeuglektuur  fris,  gesonde  verhale  — van  die  mooiste  in 
Afrikaans  — gegee. 

KLEIN  GEBED 


Kon  U,  toe  U in  Bethlehem, 
eerste  ons  droewe  lig  aanskou, 
kon  U,  soos  uit  ’n  vae  droom 
’n  groter  Lig  onthou? 

Toe  U voor  aardse  wysheid  staan, 
vol  jeugdrif  in  die  tempel  praat, 
kon  U onthou  U het  gesit 
in  God  se  hoogste  raad? 

Het  U,  toe  U vanaf  die  berg 
die  aardse  ryke  gadeslaan 
onthou  U het  ’n  Ryk  regeer 
wat  bo  die  sterre  staan? 

Het  U met  die  begin  geweet 
dat  U dié  dinge  t’rug  sou  kry? 

O Seun  van  God,  dan  was  — dan  was 
U offer  nie  vir  my! 

Maar,  is  U van  Gods  Gees  ontvang, 

U is,  soos  ek,  as  mens  gebaar, 
en  Heer,  ek  weet  U het  my  vrees, 
my  duistemis  ervaar. 

Ook  U moes  krag  na  dag  ontvang 
en  lig  op  elke  donker  tree; 
ook  U moes  om  genade  smeek 
in  swart  Getsémané. 

U kon  oneindig  verder  sien 
as  ek;  veel  groter  was  U krag, 
maar  hoeveel  swaarder  was  U las 
en  donkerder  U nag! 

Toe  U van  God  verlate  was, 
was  U,  soos  ek,  ’n  sterweling; 

U het  die  dood  oorwin  toe  U 
kon  sê:  „Dit  is  volbring!” 

En  ek,  ken  ek  die  dinge  nie? 

Het  U hul  nie  aan  my  verklaar? 
Het  nie  U woord  aan  my  U daad 
van  lewe  openbaar? 

Het  U nie  my  U lig  getoon 
en  stap  vir  stap  tot  hier  gelei, 
tot  helderheid?  Nou  Heer,  ek  weet 
U offer  was  vir  my! 

2>i, 

GUY  DE  MAUPASSANT 

Voor  die  poort  van  die  plaaswerf  staan  die  mans  in  hulle 
Sondagsklere  en  wag.  Die  Mei-son  stort  sy  helder  lig  oor 
die  appelbome  wat  met  hulle  bloeisels  soos  ontsaglike  wit 
en  rooskleurige  geurige  ruikers  is  en  ’n  dak  van  bloesems 
oor  die  hele  werf  slaan.  Hulle  saai  aanhoudend  ’n  sneeu  van 
fyn  blomblaartjies  om  hulle  heen  wat  rondfladder  en  draai, 
om  dan  in  die  lang  gras  te  val  waar  die  perdeblomme  blink 
soos  vlamme  en  klaprose  lyk  soos  druppels  bloed. 

’n  Sog  dommel  op  die  rand  van  die  mishoop  met  ’n 
ontsaglike  maag  en  geswelde  spene,  terwyl  ’n  trop  klein 
varkies  om  haar  draai,  die  stertjies  soos  ’n  koord  gedraai. 

Skielik  lui  die  kerkklok  daar  anderkant  agter  die  bome 
van  die  plase.  Sy  ysterstem  gooi  sy  swak  en  ver  roep  in 
die  blye  lug.  Swaels  skiet  soos  pyle  deur  die  blou  ruimte 
wat  deur  die  roerlose  groot  beuke  ingesluit  word.  Partykeer 
trek  daar  ’n  stalreuk  verby  gemeng  met  die  strelende  soet 
geur  van  die  appelbome. 

Een  van  die  mans  wat  voor  die  poort  staan,  draai  na  die 
huis  en  roep : — Toe,  toe,  Mélina,  daar  lui  die  klok. 

Hy  is  miskien  dertig  jaar,  ’n  frisgeboude  boer,  wat  deur 
die  lang  werk  op  die  lande  nog  nie  krom  of  mismaak 
geword  het  nie.  ’n  Ou  man,  sy  vader,  knoestig  soos  die 
stam  van  ’n  eikeboom  en  met  knopperige  polse  en  verwronge 
bene,  sê: 

— Vrouens!  Hulle  is  nooit  klaar  nie. 

Die  ander  twee  seuns  van  die  ou  man  lag,  en  die  een 
draai  na  die  oudste  broer  wat  eerste  geroep  het,  en  sê: 

— Gaan  haal  hulle,  Polyte.  Hulle  sal  nooit  voor  twaalf- 
uur  hier  wees  nie. 

Die  jong  man  gaan  die  huis  in. 

’n  Trop  eende  gaan  staan  stil  by  die  boere  en  begin 
skreeu  en  vlerke  klap;  dan  vertrek  hulle  met  hulle  stadige 
waggelpas  na  die  plas. 

Daar  verskyn  voor  die  poort  wat  oop  bly  staan  het,  ’n 
dik  vrou  wat  ’n  kind  van  twee  maande  dra.  Die  wit  linte 
van  haar  hoë  kappie  hang  op  haar  rug  en  val  oor  ’n  tjalie 

so  rooi  soos  die  vlamme  van  ’n  uitslaande  brand.  Die  klein 
snaartjie  rus  in  sy  wit  kleertjies  op  die  verpleegster  se 
uitstaanmaag. 

Dan  kom  op  haar  beurt  die  moeder  uit,  groot  en  sterk 
gebou,  nouliks  agttien  jaar,  blosend  en  glimlaggend  aan 
haar  man  se  arm.  Daarna  kom  die  twee  oumas,  verkrimp 
soos  ou  appels ; vermoeidheid  blyk  duidelik  uit  hulle 
verwronge  heupe,  sedert  lank  verdraai  deur  geduldige  en 
swaar  werk.  Een  van  hulle  is  ’n  weduwee;  sy  neem  die 
arm  van  die  oupa  wat  voor  die  poort  bly  staan  het,  en 
hulle  vertrek  aan  die  hoof  van  die  optog  agter  die  kind  en 
die  vroedvrou  aan.  Daaragter  gaan  die  res  van  die  familie 
op  pad.  Die  jongstes  dra  papierkardoese  met  lekkers. 

Daar  anderkant  lui  die  klein  klokkie  sonder  ophoue  en 
roep  so  al  wat  hy  kan  die  tingerige  kleintjie  op  wie  gewag 
word.  Kinders  klim  op  die  slootwalle.  Mense  verskyn  by 
die  hekke,  boeremeisies  staan  regop  tussen  twee  emmers 
vol  melk  wat  hulle  op  die  grond  sit  om  na  die  doopstoet 
te  kyk. 

Die  vroedvrou  dra  triomfantlik  haar  lewende  las  en 
vermy  die  waterplasse  op  die  hol  paaie  tussen  die  boom- 
beplante  glooiinge.  Die  ou  mense  gaan  plegtig  en  loop  bietjie 
skeef  van  ouderdom  en  swaarkry.  Die  jonges  het  lus  om  te 
dans  en  kyk  na  die  meisies  wat  vir  hulle  so  pas  verby  sien 
gaan  het.  Die  vader  en  die  moeder  stap  deftig,  ernstiger, 
terwyl  hulle  die  kind  volg  wat  later  hulle  plek  sal  inneem 
in  die  lewe,  hulle  naam  in  die  land  sal  voortsit,  die  naam 
van  die  Dentu’s  wat  in  die  hele  kontrei  goed  bekend  is. 

Hulle  kom  op  die  vlakte  uit  en  steek  die  veld  oor  om  die 
lang  draai  van  die  pad  te  vermy. 

Nou  sien  hulle  die  kerk  met  sy  spits  kloktoring.  Net 
bokant  die  leidak  sny  ’n  opening  die  toring,  en  daar  binne- 
kant  beweeg  iets  vinnnig  heen  en  weer,  heen  en  weer  agter 
die  smal  venster.  Dis  die  klok  wat  nog  altyd  lui,  die  pas- 
gebore  kindjie  toeroep  om  te  kom,  vir  die  eerste  keer,  na 
die  huis  van  God. 

’n  Hond  volg  hulle.  Hulle  gooi  lekkers  na  hom;  hy  huppel 
om  die  mense  heen. 

Die  kerkdeur  is  oop.  Die  priester,  ’n  lang  jong  man  met 
rooi  hare,  maer  en  sterk  gebou,  ook  ’n  Dentu,  oom  van 
die  kleintjie,  nóg  ’n  broer  van  die  vader,  wag  voor  die 
altaar.  Hy  doop  in  ooreenstemming  met  die  voorgeskrewe 
seremonies  sy  neef  Prosper  César,  wat  begin  huil  as  hy 
die  simboliese  sout  proe. 

As  die  plegtigheid  verby  is,  wag  die  familie  op  die 
drumpel  terwyl  die  ab  sy  priestergewaad  uittrek.  Dan  begin 
hulle  die  terugreis.  Hulle  stap  nou  vinnig,  want  hulle  dink 
aan  die  maaltyd.  A1  die  kleingoed  van  die  buurt  volg  hulle, 
en  telkens  as  ’n  handvol  lekkers  vir  hulle  gegooi  word,  is 
dit  ’n  verwoede  vegparty,  handgemene  worstelinge,  hare 
wat  waai;  die  hond  vlieg  ook  in  die  gedrang  in  om  van  die 
soetigheid  te  kry  — hulle  trek  hom  aan  sy  stert,  sy  ore, 
sy  pote,  maar  hy  is  nog  hardnekkiger  as  die  kinders. 

Die  vroedvrou  is  bietjie  moeg  en  vra  aan  die  ab  wat 
naby  haar  stap : — Asseblief , Meneer  die  Pastoor,  as  u nie 
omgee  nie,  hou  tog  u nefie  ’n  oomblikkie  terwyl  ek  bietjie 
tot  verhaal  kom?  Dis  kompleet  of  ek  kramp  op  die  maag 
het. 

Die  priester  neem  die  kind;  die  wit  kleertjies  maak  ’n 
groot  helder  vlek  op  sy  swart  gewaad.  Hy  soen  hom, 
gevange  oor  die  ligte  las  wat  hy  nie  weet  hoe  om  te  hanteer 
nie.  Almal  begin  lag.  Een  van  die  oumas  vra  uit  die  verte: 

— Sê  vir  my,  Ab,  voel  jy  nie  hartseer  dat  jy  nooit  so 
iets  sal  hê  nie? 

Die  priester  antwoord  nie.  Hy  loop  met  groot  stappe  en 
kyk  stip  na  die  blou-oog  kind  wat  hy  graag  weer  sou  wil 
soen.  Hy  kan  dit  nie  weerstaan  nie,  lig  hom  na  sy  gesig  en 
gee  hom  ’n  lang  soen. 

Die  vader  roep: 

— Luister,  Pastoor,  as  jy  een  wil  hê,  hoef  jy  net  te  praat. 

En  hulle  begin  grappies  maak  soos  die  boere  grappies 

maak. 

As  hulle  eenmaal  aan  die  tafel  sit,  bars  die  growwe 
boerehumor  los  soos  ’n  storm.  Die  twee  ander  seuns  staan 
ook  op  die  punt  om  te  trou;  hulle  verloofdes  is  teenwoordig 
— hulle  het  net  vir  die  maaltyd  gekom.  En  daar  is  nie  end 
aan  die  toespelings  op  al  die  geslagte  wat  hierdie  verbinte- 
nisse  in  die  vooruitsig  stel  nie. 

Dis  ruwe  grappe,  skurf,  wat  die  blosende  meisies  laat 
grinnik  en  die  mans  laat  krul  — hulle  slaan  met  die  vuiste 
op  die  tafel  en  skreeu.  Die  vader  en  die  oupa  is  onuitputlik 
in  skurwe  toespelings.  Die  moeder  glimlag.  Die  ou  vroue 
deel  in  die  pret  en  maak  ook  skuinse  grappies. 

Die  pastoor  is  gewoond  aan  hierdie  uitspattinge  van  die 
boere  en  bly  stil.  Hy  sit  langs  die  vroedvrou  en  kielie  met 
sy  vinger  die  mondjie  van  sy  nefie  om  hom  te  laat  lag.  Dit 
lyk  of  hy  verwonderd  is  by  die  aanskou  van  hierdie  kind, 
asof  hy  nog  nooit  een  gesien  het  nie.  Hy  betrag  hom  met 
nadenkende  aandag,  met  ’n  peinsende  erns,  ’n  teerheid  wat 

diep  in  hom  ontwaak  het,  ’n  ongekende,  besondere  teerheid, 
hewig  en  ’n  bietjie  droefgeestig,  vir  hierdie  klein  brose 
wesentjie  wat  die  seun  van  sy  broer  is. 

Hy  hoor  niks,  hy  sien  niks  nie,  hy  betrag  slegs  die  kind. 
Hy  het  ’n  begeerte  om  hom  weer  op  sy  knie  te  neem,  want 
op  sy  bors,  in  sy  hart  het  hy  nog  die  soet  gewaarwording 
dat  hy  hom  gedra  het  kort  gelede  toe  hulle  van  die  kerk 
terugkom.  Hy  bly  ontroerd  voor  hierdie  larfie  van  ’n  mens 
soos  voor  ’n  onuitspreeklike  misterie  waaraan  hy  nooit 
gedink  het  nie,  ’n  verhewe  en  heilige  geheimenis,  die  vlees- 
wording  van  ’n  nuwe  siel,  die  groot  misterie  van  die 
beginnende  lewe,  van  die  ontwakende  liefde,  van  die  ras 
wat  hom  voortsit,  van  die  mensheid  wat  steeds  voortgaan. 

Die  vroedvrou  eet  met  ’n  rooi  gesig  en  glinsterende  oë, 
gehinder  deur  die  kleintjie  wat  haar  van  die  tafel  afhou. 

Die  ab  sê: 

— Gee  hom  vir  my.  Ek  is  nie  honger  nie. 

En  hy  neem  weer  die  kind.  Nou  verdwyn  alles  om  hom 
heen,  niks  bestaan  meer  vir  hom  nie.  Sy  oë  bly  gevestig 
op  die  rooskleurige,  opgehewe  gesiggie.  Langsaam  bereik 
die  warmte  van  die  klein  lyfie  deur  die  doeke  en  deur  sy 
priestergewaad  heen  sy  bene,  deurdring  hom  soos  ’n  heel 
ligte  streling,  baie  aangenaam,  baie  kuis,  ’n  verruklike 
streling  wat  die  trane  in  sy  oë  bring. 

Die  geraas  van  die  eters  word  verskriklik.  Ontstel  deur 
die  geskreeu,  begin  die  kind  te  huil. 

’n  Stem  roep: 

— Laat  hom  drink,  Ab. 

Die  kamer  dreim  van  die  gelag  wat  losbars.  Maar  die 
moeder  staan  op,  neem  haar  seun  en  bring  hom  na  die 
kamer  langsaan.  Na  ’n  paar  minute  kom  sy  terug  en  sê 
dat  hy  rustig  in  sy  wiegie  slaap. 

Die  maaltyd  duur  voort.  Van  tyd  tot  tyd  gaan  mans  en 
vrouens  uit  na  die  binneplaas  en  kom  dan  weer  terug  om 
hulle  plek  aan  die  tafel  in  te  neem.  Die  vleisgeregte,  die 
groente,  die  appelwyn,  die  verdwyn  in  die  monde,  laat  die 
mae  swel,  die  oë  skitter  en  verhit  die  brein. 

Dit  word  aand  as  hulle  koffie  drink.  Die  priester  het 
lankal  verdwyn  sonder  dat  hulle  verwonder  is  oor  sy 
afwesigheid. 

Eindelik  staan  die  jong  moeder  op  om  te  kyk  of  die 
kleintjie  nog  steeds  slaap.  Dis  donker.  Voel-voel  gaan  sy 
in  die  kamer  met  haar  hande  uitgesteek  om  nie  teen  die 
meubels  te  stamp  nie.  Maar  ’n  eienaardige  geluid  laat  haar 

29 


skielik  stil  staan.  Verskrik  hardloop  sy  uit,  seker  dat  sy 
iemand  hoor  beweeg  het.  Sy  kom  terug  in  die  eetkamer, 
doodsbleek  en  bewend,  en  vertel  daarvan.  A1  die  mans 
staan  met  ’n  groot  lawaai  op,  vaal  en  dreigend,  en  die 
vader,  ’n  lamp  in  die  hand,  hardloop  voor. 

Die  ab  lê  op  sy  knieë  by  die  wieg  en  snik,  sy  voorhoof 
op  die  kussing  waarop  die  kind  se  koppie  rus. 

(Vertaal  deur  G.  Dekker.) 

fj.  Coetzee 

AAN  DIE  VROU 


Vergewe  my  dat  ek  die  grense 
van  hierdie  lewe  om  jou  bind, 
net  op  my  enge  liefdewense 
vertrouend,  jy  geluk  moet  vind! 


Kon  in  die  perke  van  my  liefde 

die  ewigheid  se  ruimte  wees, 

die  kiem  van  oorsprong  en  die  einde: 

’n  hele  skepping  in  my  gees! 

Mag  net  die  liefde  vry  en  grensloos 
ons  deur  sy  heerlikheid  verblind! 

Die  ruimtes  groot  — die  vreugde  tydloos 
as  ons  mekaar  dan  vind! 


’N  DOGTERTJIE 

Die  Liewe  Heer  het  aan  ons  twee 
’n  klein-klein  dogtertjie  gegee! 

So  mooi  welskape  kon  sy  kom 
as  pand  vanuit  sy  heiligdom! 

Sal  ook  ons  kindjie  veilig  groei 
tot  woordjies  oor  haar  lippies  vloei? 

Sal  ook  sy  eendag  rokkies  dra? 

Ons  elk  vir  haar  ’n  soentjie  vra! 

Sal  ook  haar  stemmetjie  eendag 
vir  ons  as  ouers  helder  lag? 

Haar  goue  lokkies  in  die  wind 
ons  harte  hegter  aan  haar  bind! 

Die  jeug  vanuit  die  wange  gloei, 
die  skoonheid  van  die  jongvrou  bloei! 

En  as  ons  twee  alleen  moet  bly  . . . 
Dat  net  die  Liefde  haar  sal  lei! 

G.  J.  LABUSCAGNE 


Taalwetenskap  is  ’n  versamelnaam  vir  verskeie  outonome 
studievakke  (sinchronies  en  diachronies  beskrywende 
grammatika,  fonologie,  ens.),  en  ’n  taalwetenskaplike 
studievak  is  outonoom  (a)  wanneer  dit  linguïstiese  verskyn- 
sels  tot  voorwerp  het,  (b)  as  dit  die  linguïstiese  verskynsels 
uitsluitend  onder  linguïstiese  opsig  bestudeer,  om  (c)  uit 
die  studie  konklusies  te  trek  wat  die  linguïstiese  verskynsels 
en  die  linguïstiese  sistematiek  blootlê  en  verklaar.  Ruimte 
laat  my  nie  toe  om  die  verskeie  studievakke  hier  af  te  baken 
nie  (die  ou  afbakening  is  egter  lankal  oor  die  muur),  maar 
omdat  ek  my  sal  beperk  tot  die  begrip  taalwetenskap  en  sy 
plig  ten  opsigte  van  die  besondere  tale  van  nog  lewende 
taalgemeenskappe  soos  hulle  dit  kommunikatief  gebruik, 
behoort  niks  onverstaanbaar  te  wees  nie.  Die  leser  sal  nie 
minder  die  argumente  begryp  as  hy  nie  weet  of  ek  een 
oomblik  deur  die  verkyker  van  die  algemene  taalwetenskap 
en  die  volgende  oomblik  deur  dié  van  die  besondere  taal- 
wetenskap  loer  nie. 

Die  histories-vergelykende  taalbeskouers  moet  net  nie 
gaan  sleg  voel  as  ek  niks  oor  Maleis-Portugees  en  Jafetities 
te  sê  het  nie! 

Die  taalwetenskap  se  drie  hoofpligte,  om  (a),  (b)  en  (c) 
hierbo  na  te  kom,  lyk  oppervlakkig  beskou,  baie  onskuldig: 
Spoor  al  die  feite  op,  klassifiseer  hulle  en  verklaar  hulle. 
Die  feite  is  (a)  die  taalmateriaal  (klanke,  woorde,  woord- 
groepe,  sinne  en  intonasie),  en  (b)  die  algemene  en  beson- 
dere  reëls  vir  hulle  bestaan,  hulle  vorm  en  hulle  gebruik. 
Die  algemene  reëls  (wat  geld  vir  alle  tale) , en  dis  ook  die 
reëls  waarmee  ons  taal  en  nie-taal  van  mekaar  onderskei, 
is  die  algemene  taalsisteem,  en  die  besondere  reëls  (wat 
geld  vir  ’n  besondere  taal),  wat  Afrikaans  weer  teenoor 
bv.  Sjinees  afgrens,  is  die  besondere  taalsisteem  (bv. 
inversie,  die  plek  van  die  werkwoord,  ens.),  en  die  twee 
sisteme  saam  vorm  die  taalsisteem.  Die  fynere  onder- 
skeidings  raak  ons  nie  nou  nie. 

Plaashuis  — Franschhoek. 


Wat  is  verklaar? 


Verklaar  is  die  aanduiding  van  die  oorsake  van  ’n  taal- 
verskynsel  en  oorsake  is  alles  wat  ’n  invloed  het  op  die 
bestaan  daarvan.  Die  oorsake  is  dus  die  voorwaardes 
waarsonder  ’n  taalverskynsel  (a)  nie  sou  bestaan  het  nie, 
of  (b)  iets  anders  sou  gewees  het. 

Dit  is  die  dinge  wat  mens  nie  kan  wegneem  sonder  om 
’n  taalverskynsel  as  daardie  verskynsel  op  te  hef  nie.  Vat 
ek  ’n  woord  se  klanke  weg,  neem  ek  weg  wat  ’n  positiewe 
invloed  het  op  sy  bestaan,  en  neem  ek  die  klanke  se  prinsipe 
van  organisasie  weg,  hef  ek  enige  woord  op  {kta,  atk  en 
kat).  Vat  ons  die  taal  se  kommunikatiewe  aspek  weg,  dan 
vat  ons  sy  wese  weg  en  dan  sal  klanke,  soos  alliterasie, 
bloot  artikulasie  wees.  Daarom  vra  die  taal  nie  die  modali- 
teit  van  waar  en  onwaar  om  taal  te  wees  nie,  maar  bloot 
net  of  kommunikasie  tot  stand  gebring  is. 

Die  kommunikatiewe  aspek,  wat  in  verskeie  onder- 
geskikte  voorwaardes  verdeel  kan  word  (die  veronderstel 
van  ’n  hoorder,  dat  die  woorde  tekens  moet  wees,  ens.),  is 
dus  die  determinerende  oorsaak  van  taal  en  daarom  is  dit 
slegs  materiaal  en  kenmerke  daarvan  wat  daarop  bereken 
is  wat  taalmateriaal  genoem  kan  word  (klanke,  woorde, 
woordgroepe,  sinne,  intonasie).  Daarom  is  slegs  dié  reëls 
(oorsake,  voorwaardes,  prinsipe)  vir  die  vorm  en  gebruik 
van  hierdie  materiaal  (die  hele  taalsisteem)  wat  bereken 
is  op  die  wese  van  die  taal,  nl.  kommunikasie,  wat  taalreëls 
(-oorsake,  -voorwaardes,  -prinsipe)  is  en  wat  verklaar  moet 
word,  want  al  die  reëls  is  bereken  op  kommimikasie.  En 
die  taalondersoeker  gebruik  betekenis  as  die  toetsfaktor 
hiervoor,  en  dan  hou  ons  in  die  gedagte  dat  woordbetekenis 
en  sinsbetekenis  nie  dieselfde  is  nie. 

Aldus  gewapen,  gaan  die  fonoloog  die  klanksistematiek 
van  die  taal  of  sy  besondere  taal  ondersoek.  Aldus  gewapen, 
elimineer  hy  fisiese  variante  soos  die  bry-r,  die  sleep-s  as 
voorwaardes,  oorsake,  vir  die  vorm  en  gebruik  van  die 
r-foneem,  die  s-foneem,  die  e-foneem,  ens.  En  dieselfde  doen 
hy  met  kombinatoriese  variante  soos  die  k van  fcip,  fcop, 
koos,  die  korter-  of  langer-wees  van  die  e in  meer  en  meet, 
ens. 

Die  Afrikaanse  klanke  vertoon  dus  by  die  uitspraak  en 
in  kombinasie  met  ander  klanke,  eienskappe  wat  nie  bereken 
is  op  kommimikasie  nie,  en  so  kom  die  fonoloog  uit  by  die 
linguïstiese  oorsake  vir  die  vorm  en  gebruik  van  die  foneme 

in  alle  tale.  Ons  verkeer  nog  onder  die  waan  dat  alles  wat 
aan  die  taalgebruik  waar  te  neem  is  tot  die  taal  behoort, 
want  ons  vergeet  dat  ons  dan  nie  net  die  taal  kry  nie, 
maar  ook  die  spreker  met  sy  psige,  sy  kulturele  stand  en 
fisiese  gebreke,  sy  seks  (ek  kan  hoor  of  dit  ’n  man  of  ’n 
vrou  is  wat  praat),  sy  leeftyd  (dit  kan  ek  ook  hoor),  sy 
fisiese  gebreke  (of  hy  sy  tong  sleep),  ens.  Om  dus  bereken 
te  wil  wees  op  kommunikasie  (om  ’n  stuk  taalmateriaal  te 
wil  wees),  moet  ’n  spraakklank  ’n  woord  kenmerk,  en  die 
fisiese  verskil  tussen  ’n  bry-R  en  ’n  gewone  r kenmerk  nie 
in  Afrikaans  ’n  ander  woord  'perd  nie.  Dit  bly  maar  die 
woord  waarin  ons  ’n  bepaalde  viervoetige  dier  ken.  Die 
bry-R  staan  nie  in  opposisie  tot  ’n  gewone  r nie  en  fonologie- 
se  opposisie  is  elke  klankteenstelling  wat  in  ’n  bepaalde  taal 
’n  intellektuele  betekenis  kan  kenmerk,  d.w.s.  waarneembaar 
maak.  Wat  daarbuite  val,  is  nie  linguïstiek  of  linguïsties  nie. 
Fisiese  of  akoestiese  eienskappe  wat  nie  ’n  betekenis- 
opposisionele  funksie  vervul  nie,  staan  hoegenaamd  nie  in 
verband  met  die  linguïstiek  nie,  want  dit  is  slegs  dié 
oorsake  vir  die  bestaan  en  gebruik  van  taalmateriaal  wat 
kommunikatiewe  waarde  het  wat  daaronder  val.  En  solank 
ons  nog  met  die  klanke  besig  is,  kan  ons  kommunikatiewe 
waarde  verbind  met  die  saaklike  betekenis  van  woorde: 
Wanneer  ’n  perd  ’n  perd  beteken  en  nie  ’n  koei  nie. 

Ons  het  nou  al  klaar  ’n  linguïstiese  sistematiek  aan  die 
spraakklanke  blootgelê  en  verklaar,  en  ons  het  al  verklaar 
waarom  en  dat  bepaalde  fisiese  en  kombinatoriese  eien- 
skappe  van  klanke  nie  tuishoort  onder  die  linguïstiese 
sistematiek  van  die  Afrikaanse  klankstelsel  nie.  Die  term 
linguïstiek  of  linguïsties  kan  nou  nooit  vir  hierdie  ekstra- 
linguale  verskynsels  gebruik  word  nie.  Hulle  is  buite  die 
linguïstiek,  en  wat  buite  bv.  die  sielkunde  val,  buite  die 
wiskunde,  is  ook  nie  meer  sielkunde  of  wiskunde  nie.  So 
val  klankalliterasie  en  ’n  vers  se  heffinge  en  dalinge  en  sy 
rym  buite  die  linguïstiek. 

Die  taalwetenskap  verklaar  dus  die  voorwaardes  waar- 
onder  ’n  taalverskynsel  as  taalverskynsel  bestaan  en  ook 
waarom  een  taalverskynsel  nie  ’n  ander  een  is  nie.  En  as 
ons  die  oorsake  gaan  formuleer,  het  ons  die  grammatika- 
reël.  ’n  Grammatikareël  is  dus  ’n  geformuleerde  oorsaak 
vir  die  bestaan,  vorm  en  gebruik  van  die  taalmateriaal. 
Die  oorsake  is  egter  nooit  te  vind  by  wetmatighede  wat 
algemener  is  as  die  wette  van  die  taal  self  nie.  Maar  daar- 
voor  is  die  toetsfaktor  kommunikasie  daar  en  vir  sover 
dit  nog  die  klanke  betref,  is  kommunikasie  die  mededeling 

van  saaklike  betekenis.  Wat  is  die  oorsake  daarvan  dat 
kat  k-a-t  is  en  nie  stelselmatig  k-t-a  of  a-t-k  nie  ? Omdat  die 
reëlmatigheid  van  vaste  volgorde  van  die  klanke  aangewend 
word  wat  voortspruit  uit  bepaalde  plaatsing  en  kombinasie 
van  die  klanke  ter  wille  van  die  woordgeheel.  Dit  is  primêr 
’n  morfologiese  kwessie. 

So  verklaar  die  taalwetenskap  dan  die  twee  soorte 
oorsake  van  sy  taalmateriaal,  t.w.  dié  van  waarom  die  taal 
daar  is,  en  (b)  dié  van  hoe  die  vorm  en  gebruik  van  die 
taalmateriaal  algemeen  of  in  ’n  besondere  taal  is  soos 
bereken  op  (a),  nl.  kommunikasie. 

Hierdie  oorsake  wat  in  die  taal  lê  nog  voordat  ons  daar- 
aan  gaan  formuleer  het,  het  tot  gevolg  dat  die  taal  daar 
is  en  dat  die  taalmateriaal  algemeen  en  in  ’n  besondere 
taal  is  wat  dit  is.  Die  taalondersoeker  kan  natuurlik  maar 
net  gevolgtrekkings  maak  en  daarom  word  elke  oorsaak 
vir  hom  ’n  prinsiep,  iets  waaruit  iets  anders  voortkom. 

Nou  kan  ons  sê  dat  die  taalwetenskap  al  die  prinsipe 
van  sy  taalmateriaal  agterhaal  en  al  die  prinsipe  saam  is 
die  verklaring  van  die  sistematiek  agter  die  taalmateriaal, 
van  die  taalsisteem  (sonder  om  nou  te  onderskei  tussen 
algemene  en  besondere  sisteem  wat  saam  die  taalsisteem 
vorm).  Dit  bring  ons  by  die  volgende  taak  van  die  taal- 
wetenskap,  want  ’n  sisteem  bestaan  slegs  op  een  plek. 

Wat  is  ■’n  struktuur? 

Die  aard  van  die  taalwetenskap  se  studievoorwerp  lê 
hom  ’n  bepaalde  verpligting  op.  ’n  Geïsoleerde  klank  of 
woord  bestaan  nie.  HuIIe  word  altyd  in  samehang  met 
ander  gegewens  gebruik.  Daar  is  dus  altyd  ’n  veelheid  van 
gegewens  wat  sistematies  saam  georden  word  — sistematies 
met  oorsake,  prinsipe,  reëls  vir  die  sistematiek  daarvan, 
want  waar  daar  ’n  veelheid  van  gegewens  is  wat  sistematies 
(volgens  prinsipe)  georden  word,  daar  het  ons  ’n  struktuur, 
en  as  ons  nou  byvoeg  dat  die  sistematiese  ordening  afhang 
van  die  aard  van  die  dele  en  van  die  geheel,  kan  ons  die 
struktuur  van  die  taalmateriaal  omskryf  as  die  „inwendige 
ordening  van  ’n  taalverskynsel,  vir  sover  die  ordening 
voortvloei  uit  die  aard  van  die  geheel  en  die  aard  van  die 
dele  in  hulle  onderlinge  verhouding.”  So  het  die  klank  ’n 
struktuur,  die  woord,  die  woordgroep,  die  sin  en  die 
intonasie  (al  die  taalmateriaal) , omdat  die  woord  uit  meer 
as  een  klank  bestaan  (’n  veelheid  van  gegewens),  die 
woordgroep  uit  meer  as  een  woord  (’n  veelheid  van 


35 


gegewens) , die  sin  uit  meer  as  een  woord  of  woordgroepe  (’n 
veelheid  van  gegewens).  Die  fyner  onderskeidings  wat  ons 
nie  nou  in  aanmerking  neem  nie,  maak  voorsiening  vir  die 
eenwoordsin.  Dit  gaan  dus  om  die  struktuur  (’n  veelheid 
van  gegewens  met  ’n  orde)  van  die  materiaal  en  die  oorsake, 
prinsipe,  van  die  struktuur,  en  die  oorsake  lê  in  „die  aard 
van  die  dele  in  hulle  onderlinge  samehang  en  die  aard  van 
die  geheel,”  wat  net  beteken  dat  dit  o.a.  lê  in  die  semantiek 
van  elke  deel  (die  klanke  is  natuurlik  net  bereken  op 
semantiek)  en  die  sintaktiese  groeperingsprinsipe  van  ’n 
besondere  taal.  Déle  is  hier  die  klanke  in  ’n  woord,  die 
woorde  in  ’n  woordgroep,  die  woorde  en  woordgroepe  en 
sinsdele  in  ’n  sin,  Ek  herhaal : Die  taalwetenskap  gaan  nooit 
verder  as  sy  taalmateriaal  nie. 

Wat  is  hierdie  „aard  van  die  dele  in  hulle  onderlinge 
samehang”?  Neem  ons  die  sinnetjie  Jan  het  baie  geld, 
maar  hy  het  nie  daarvoor  gewerk  nie  en  ons  stel  dit  teenoor 
Jan  het  baie  geld,  maar  nie  daarvoor  gewerk  nie,  vind  ons 
dat  laasgenoemde  (soos  getoets  aan  betekenis)  nie  volgens 
die  Afrikaanse  grammatiese  sisteem  is  nie,  want  as  het  besit 
beteken,  kan  dit  nie  as  besit  na  maar  gekontinueer  word 
nie  — hetsy  eksplisiet,  hetsy  implisiet  (deur  sametrek- 
king).  Daar  is  dus  bepaalde  voorwaardes  vir  die  positiewe 
bestaan  van  die  eerste  sin  (met  die  uitdruklike  noem  van 
het)  en  dit  is  afhanklik  van  die  aard  van  het  = besit  en 
het  = tydkategorie  en  dit  gee  ons  een  van  die  oorsake  van 
daardie  sin  se  bestaan  wat  ons  soos  volg  kan  formuleer: 
As  die  woordjie  het  in  een  sin  besit  noem  en  in  ’n  ander  ’n 
tydkategorie,  is  die  positiewe  bestaan  van  die  sin,  soos 
bereken  op  kommunikasie,  afhanklik  van  die  eksplisiete 
realisering  (uitdruklike  noem)  van  die  woord  het  waar  dit 
’n  ander  betekenisonderskeiding  noem.  Dit  is  omdat  van 
het  hier  twee  betekenisonderskeidings  toegepas  word  dat 
die  struktuur  afhanklik  is  van,  sy  oorsake  van  bestaan  kry 
van  die  (semantiese)  aard  van  die  dele  in  hulle  onderlinge 
samehang,  wyse  van  saamgroepering. 

Die  sinnetjie  hy  het  die  saak  oor  die  telefoon  bespreek, 
kan  beteken:  (1)  hy  het  die  saak  betreffende  die  telefoon 
bespreek,  en  (2)  hy  het  die  saak  telefonies  bespreek.  Waar- 
om  (ons  vra  na  die  oorsake,  die  prinsipe)  is  hierdie 
struktuur,  hierdie  wyse  van  inwendige  ordening  van  die 
dele  van  ’n  geheel,  op  ’n  gegewe  oomblik  net  vir  een 
situasie  bruikbaar?  M.a.w.  waarom  die  dubbelsinnigheid  ? 
Omdat  (en  nou  gaan  ons  na  die  aard  van  die  dele  in  hulle 

onderlinge  samehang)  die  saak  weens  sy  semantiese  aard, 
sy  kombinasiepotensialiteit  (sintaktiese  valensie)  en  sy 
plek  (onmiddellik  vóór  oor  die  telefoon),  en  oor  die 
telefoon  weer  weens  sy  semantiese  aard,  sy  vorm  (’n 
voorsetselwoordgroep),  sy  kombinasiepotensialiteit  en  sy 
plek,  al  die  voorwaardes  (oorsake)  het  vir  die  interpretasie 
van  die  twee  bymekaar  as  ’n  samegestelde  woordgroep: 
Die  saak  betreffende  die  telefoon.  Die  aard  van  die  dele  in 
hulle  onderlinge  samehang  veroorsaak  dus  (bevat  die 
oorsake)  vir  ’n  inwendinge  ordening  van  die  gegewens  van 
’n  struktuur  wat  op  een  bepaalde  interpretasie  bereken  is. 
Wil  ons  ’n  struktuur  hê  wat  op  ’n  ander  interpretasie 
bereken  is,  moet  ons  die  aard  van  die  dele,  d.w.s.  die 
oorsake,  prinsipe,  van  ’n  ander  struktuur,  verander:  Hy 
het  die  saak  telefonies  bespreek.  Vir  die  taalwetenskap  gaan 
dit  dus  om  die  struktuur  van  sy  materiaal  as  sodanig, 
m.a.w.  waarom  sy  materiaal  is  wat  dit  is  vir  ’n  bepaalde 
kommunikasie.  Deur  die  aard  van  ’n  deel  te  verander  (oor 
die  telefoon  na  telefonies)  verander  ons  ook  die  onderlinge 
samehang  van  die  dele  en  dit  bring  ons  by  die  vyf  sintak- 
tiese  groeperingsprinsipes  waarmee  die  onderlinge  same- 
hang  bewerkstellig  word:  (1)  volgorde  en  plek  (ons  het  dit 
gesien  met  die  saak  en  oor  die  telefoon  bymekaar), 

(2)  intonasie:  Jan/  sê  Piet/  jok  teenoor  Jan  sê/  Piet  jok, 

(3)  Die  kombinasiepotensialiteite  (sintaktiese  valensies) 
van  die  woorde  (ons  het  dit  gesien  met  telefonies  wat  op 
grond  van  sy  woordsoort  nie  kan  kombineer  met  die  saak 
nie),  (4)  die  semantiese  aard  van  die  woorde  wat  sintakties 
(saamgroeperend)  kan  werk.  In  vleis  eet  ek  nie  kan  die 
voorwerp  voorop  gegroepeer  word  omdat  vleis  vleis  beteken, 
maar,  en  dit  bring  ons  by  die  laaste  prinsipe,  in  die  hond 
byt  die  kat  kan  ons  die  voorwerp  nie  meer  voorop  sit  nie. 
Dit  is  die  prinsipe  van  die  denkwette  of  te  wel  situasie- 
verband.  Ek  illustreer  weer  nommer  (4).  In  Oom  Jan  van 
Doomfontein  wat . . . sal  dit  net  die  semantiese  aard  wees 
van  wat  op  wat  volg  wat  vir  ons  wat  juis  kan  laat 
groepeer:  Oom  Jan  van  Doornfontein  wat  oorlede  is  en  Oom 
Jan  van  Doornfontein  wat  verkoop  is. 

Dit  is  net  die  sintaktiese  groeperingsprinsipe  wat  vir 
ons  die  samehang  van  die  dele  van  ’n  sin  kan  verklaar, 
want  hulle  maak  voorsiening  vir  die  aard  van  die  dele.  Dit 
is  net  hulle  wat  die  oorsake  van  die  bestaan  van  ’n  bepaalde 
sinstniktuur  vir  ’n  bepaalde  interpretasie  kan  gee.  Weer 
eens  is  alles  bereken  op  die  struktuur  van  die  materiaal 
as  sodanig. 

Is  die  taalwetenskap  se  taak  afgehandel  as  hy  ’n  paar 
geïsoleerde  strukture  se  oorsake  van  bestaan  verklaar  het, 
soos  byvoorbeeld  in  één  gedig,  al  doen  hy  dit  miskien 
linguïsties?  Nee,  en  dit  bring  ons  by  die  volgende  deel  van 
die  geheel  taalwetenskap. 

Die  induktiewe  metode. 

Hierdie  metode  is  nou  maar  eenmaal  die  ,,basis  of 
scientific  method”  want  elke  wetenskap  kom  voor  ’n 
ontsaglike  hoeveelheid  feite  te  staan.  Volgens  hierdie 
metode  moet  hy  sy  feite  eers  soort  vir  soort  bymekaar  kry, 
feite  wat  in  ’n  bepaalde  opsig  gelyksoortig  is.  Hy  rangskik 
dus  eers  sy  feite  in  kategorieë,  soos  wat  ons  nou  die  gram- 
matiese  kategorie  sametrekking  en  die  kategorie  situasie- 
verband  en  woordorde  bymekaar  gekry  het.  Daarna  werk 
hy  van  die  enkele  feit  van  ’n  kategorie  tot  by  die  geheel, 
die  sisteem  wat  agter  almal  sit.  Elke  kategorie  het  sy 
verteenwoordigers  (daarom  is  ’n  kategorie  ’n  reeks  gelyk- 
soortige  verskynsels)  — vir  die  meervoudkategorie  -s,  e, 
ens.,  vir  die  besitlike  van  en  se,  vir  die  plek  van  die  werk- 
woord  die  werkwoord  vóór  en  ná  ’n  enkelvoudige  of 
samegestelde  woordgroep,  tussen  ’n  potensiële  samegestelde 
woordgroep,  ens.  Die  algemene  taalwetenskap  se  doel  is 
die  algemene  taalsisteem  en  die  besondere  taalwetenskap 
se  doel  is  die  besondere  taalsisteem  en  vir  elkeen  beteken 
dit  al  die  prinsipes  van  sy  sisteem  en  die  induktiewe  metode 
dui  vir  ons  die  weg  aan  na  alle  prinsipes. 

Nou  word  hierdie  verteenwoordigers  bestudeer  op  elke 
vlak  van  gebruik,  want  die  doelstelling  van  die  taalweten- 
skap  is  om  die  sisteem  te  vind  en  te  verklaar  en  die  sisteem 
is  altyd  al  die  prinsipes  van  al  die  kategorieë  op  aïle  vlakke 
van  gebruik.  Daar  is  nie  ’n  studievak  van  die  taalwetenskap 
wat  net  die  besondere  prinsipe  van  ’n  paar  kategorieë  op 
een  of  twee  vlakke  bestudeer  nie.  Dit  is  wat  ons  tradisionele 
grammatikastelsel  wel  probeer  het  en  toe  kon  hulle  maar 
net  filosofeer  oor  die  res,  m.a.w.,  hulle  kon  ’n  reël  (’n  reël 
is  ’n  geformuleerde  oorsaak)  neerlê  vir  een  of  twee  verteen- 
woordigers  van  ’n  kategorie  vir  een  of  twee  vlakke  en  dit 
vir  die  res  veralgemeen.  Daarom  kry  ons  so  baie  uitsonde- 
rings  by  die  res.  Die  taalwetenskap  bestudeer  nie  een  of 
twee  kategorieë  op  een  of  twee  vlakke  met  die  bedoeling 
om  net  daardie  vlakke  te  kan  interpreteer  nie,  maar  al  die 
vlakke  wat  al  die  kategorieë  in  ’n  besondere  taal  kan 
oplewer.  Dit  is  die  eis  wat  die  wetenskap  stel  met  sy 
induktiewe  metode  — die  hele  taal  is  studievoorwerp. 

Daar  is  twee  soorte  atomistiese  werkswyses:  (1)  om  elke 
woord  in  die  sinnetjie  Jan  loop  in  die  tuin  vir  beskouing  te 
isoleer,  i.p.v.  om  hulle  in  samehang  met  mekaar  te  bestudeer 
(strukturalisties)  en  (2)  om  die  hele  sinnetjie  uit  die  res 
van  die  Afrikaanse  taalgebruik  vir  beskouing  te  isoleer, 
m.a.w.  sonder  om  elke  kategorie  daarin  te  sien  op  alle 
vlakke  van  samehang  in  Afrikaans  asof  ’n  besondere  taal 
nie  deur  en  deur  gestruktureer  is  nie.  Albei  is  atomisties 
en  nie  een  is  wetenskaplik  induktief  nie,  Daar  bestaan  geen 
studievak  van  die  taalwetenskap  vir  atomisme  en  weten- 
skaplike  spekulasie  nie.  As  dit  beoefen  word,  is  dit 
pseudotaalwetenskap,  Daar  bestaan  ook  nie  so  ’n  hulp- 
icetenskap  nie,  want  geen  wetenskap  werk  atomisties  en 
anders  as  induktief  nie:  Alle  feite  op  alle  vlakke  van 
samehang. 

Die  vlakke,  grammatiese  waarde,  opposisionele  aspek  en 
struktuurvariante 

’n  Vlak  word  gevorm  deur  enige  vorm  van  verskil  tussen 
twee  of  meer  strukture  waarby  ’n  bepaalde  kategorie 
betrokke  is.  Alles  wat  nie  identiek  is  nie,  is  verskillende 
vlakke.  Ons  verduidelik  dit  nou  vir  die  sinstruktuur.  Ons 
het  na  dieselfde  saak  verwys  toe  ons  van  die  opposisionele 
aspek  van  klanke  gepraat  het. 

Enige  vorm  van  verskïl  sluit  ook  in  verskille  wat 
veroorsaak  word  deur  die  verteenwoordigers  van  die 
kategorieë.  Ons  noem  die  uitdrukking  van  die  besitlike 
met  van  en  se  ’n  besondere  kategorie,  en  omdat  daar  twee 
verteenwoordigers  is,  kan  ’n  struktuur  met  van  en  een  met 
se  nie  identiek  wees  nie:  Jan  se  hoed  teenoor  die  hoed 
van  Jan. 

Dit  is  twee  vlakke.  As  ons  al  die  vlakke  van  ’n  kategorie 
moet  agterhaal,  beteken  dit  in  eerste  instansie  dat  ons  al 
die  verteenwoordigers  van  die  kategorie  self  moet  vind, 
want  hulle  veroorsaak  in  ’n  besondere  taal  verskillende 
struktuurgehele.  Neem  die  plek  van  die  werkwoord.  Die 
stelling  „vervroeg  of  vertraag”  beteken  net  so  min  soos 
„sit  hom  êrens  in  die  sin”.  Vlakke  (verteenwoordigers) 
soos  die  volgende  moet  agterhaal  word:  (1)  vóór  of  ná  ’n 
bepaalde  enkelvoudige  of  samegestelde  woordgroep, 
(2)  tussen  twee  bepaalde  enkelvoudige  woordgroepe  wat 
die  potensialiteite  van  ’n  samegestelde  woordgroep  het,  ens. 
Met  bepaalde  word  bedoel  dat  hulle  geïdentifiseer  moet  wees 
en  wel  in  so  ’n  mate  dat  hulle  vir  almal  wat  die  taal 

bestudeer  of  leer,  identifiseerbaar  is.  ’n  Lewende  taal  word 
in  die  gebruik  en  vir  die  gebruik  bestudeer. 

As  ons  al  die  verteenwoordigers  het  van  ’n  kategorie,  is 
die  tweede  stap  om  te  soek  na  omstandighede,  oorsake  (die 
aard  van  die  dele  in  hulle  onderlinge  samehang  van  ’n 
struktuur)  wat  bepaal  dat  die  verteenwoordigers  van  ’n 
kategorie  wel  of  nie  deur  die  taalgebruiker  omgeruil  kan 
word.  Dit  is  verskille  in  die  struktuur  wat  op  hulle  beurt 
weer  ’n  invloed  het  op  die  gebruik  van  die  verteenwoor- 
digers  van  die  kategorie.  In  Jan  se  hoed  wat  weg  is  en  die 
hoed  van  Jan  wat  weg  is,  is  dit  die  semantiese  aard  van 
weg  is,  wat  bepaal  dat  net  se  of  net  van  bruikbaar  is  (se 
as  die  hoed  weg  is,  van  as  Jan  weg  is).  Dit  is  die  tweede 
soort  vlak  wat  gevind,  geidentifiseer  en  identifiseerbaar 
gemaak  moet  word,  m.a.w.  die  verskille  wat  ’n  invloed  het 
op  die  gebruik  of  nie-gebruik  van  die  een  of  ander  verteen- 
woordiger  van  die  kategorie.  As  ons  laasgenoemde  verskille 
gevind  het,  het  ons  die  prinsipe  waaruit  die  gebruik  of 
nie-gebruik  van  ’n  kategorie  se  verteenwoordigers,  voort- 
vloei,  en  as  ons  die  prinsipe  het,  het  ons  die  oorsake  en 
as  ons  die  oorsake  het,  het  ons  die  verklaring  vir  die 
positiewe  bestaan  van  elke  struktuur,  en  as  ons  die 
verklaring  het  vir  alle  kategorieë  op  alle  vlakke  van 
gebruik,  het  ons  wetenskaplik  verklarend  en  wetenskaplik 
induktief  en  íaaZwetenskaplik  strukturalisties  te  werk 
gegaan. 

Die  derde  stap  is  nou  om  die  tweede  stap  se  vlakke  te 
groepeer  in  (identifiseerbaar  te  maak  volgens)  vlakke  wat 
die  een  of  die  ander  verteenwoordiger  se  gebruik  dwingend 
maak  of  nie.  Dit  word  gedoen  met  behulp  van  grammatiese 
waarde  en  opposisionele  aspek.  Stap  twee  en  drie  word 
gelyktydig  gedoen. 

Die  sin  Jan  kom  móre  en  móre  kom  Jan  is  twee  strukture 
en  twee  vlakke  (verteenwoordigers)  van  bv.  die  kategorie 
woordorde.  Daar  is  verskil  tussen  die  twee  vlakke,  maar 
of  die  verskil  essensiële  grammatiese  waarde  het,  is  ’n  saak 
wat  met  behulp  van  opposisionele  aspek  bepaal  kan  word. 
Ons  is  nou  ook  op  pad  na  die  groepering  van  strukture  as 
struktuurvariante. 

Tussen  hierdie  twee  vlakke  is  daar  ooreenkoms  en  verskil. 
Ooreenkoms:  (1)  Jan  bly  Jan,  kom  bly  kom  en  móre  bly 
móre,  m.a.w.  die  saaklike  betekenisse  van  die  woorde  bly 
onveranderd,  (2)  móre  bly  ’n  bywoordelike  bepaling,  kom 
die  gesegde  en  Jan  die  onderwerp.  Die  situasieverbande  bly 
dus  ook  dieselfde.  Omdat  saaklike  betekenis  en  situasie- 

verband  die  sinsbetekenis  is,  bly  die  sinsbetekenis  daarom 
onveranderd.  Die  verskil  is  net  in  die  woordorde.  Hierdie 
verskil  is  nie  kommunikatief  funksioneel  nie,  want  dan  sou 
die  een  of  ander  deel  van  die  sinsbetekenis  verander  het 
soos  in  die  hond  byt  die  kat  en  die  kat  byt  die  hond.  Dit  is 
dus  nie  die  verskil  tussen  hierdie  twee  vlakke  wat  funk- 
sioneer  nie,  maar  die  ooreenkoms.  Tussen  ’n  os  en  ’n  klip 
bestaan  daar  ook  ’n  verskil,  maar  omdat  die  strukturele 
metode  van  taalondersoek  slegs  gemoeid  is  met  verskille 
maar  daar  ook  ooreenkoms  bestaan,  moet  ons  verskil  hier 
verhef  tot  opposisionele  aspek  en  kan  ons  sê  dat  die 
opposisionele  aspek  tussen  die  twee  strukture  nie  essensiële 
grammatiese  waarde  het  nie  en  essensiële  grammatiese 
waarde  is  die  reëlmatige  opposisionele  aspek  aan  ’n  sin- 
struktuur  vir  sover  dit  voortvloei  uit  die  prinsipe  van 
kommunikasie. 

Hierdie  opposisionele  aspek  het  dus  slegs  toevallig 
grammatiese  waarde  (vgl.  ook  bv.  die  dubbele  ontkenning) 
want  elke  besondere  taal  het  sy  essensiële  en  toevallige 
reëls.  Hierdie  opposisionele  aspek  van  hierdie  bepaalde 
vlakke  is  bloot  ’n  ekstensief  grammatiese  kenmerk  van 
Afrikaans.  Struktuurvlakke  waarvan  die  opposisionele 
aspek  in  ’n  bepaalde  samehang  van  gegewens  geen  essen- 
siële  grammatiese  waarde  het  nie,  lewer  struktumwariante 
op  vir  dieselfde  kommunikasie  — solank  die  toevallige 
grammatiese  reëls  ook  nie  verbreek  word  nie. 

So  bepaal  die  taalwetenskap  die  vermoë  van  ’n  besondere 
taal,  maar  dit  is  altyd  die  samehang  van  die  gegewens  (die 
ordening  van  ’n  struktuur)  wat  die  deurslag  gee,  want  ’n 
opposisionele  aspek  wat  vir  een  vlak  geen  essensiële  gram- 
matiese  waarde  het  nie,  maar  bloot  toevallige  grammatiese 
waarde,  het  dit  vir  ’n  ander  vlak  wel  deeglik  en  andersom 
— alles  hang  af  van  die  aard  van  die  dele  in  hulle  onderlinge 
samehang.  So  is  die  opposisionele  aspek  van  aktief  en 
passief  in  die  volgende  strukture  toevallig  grammaties : Die 
mense  het  die  beseerde  hospitaal  toe  geneem.  X die  beseerde 
is  deur  die  mense  hospitaal  toe  geneem.  Bring  ons  dele 
met  ’n  ander  aard  en  samehang  daarby,  kry  die  opposisio- 
nele  aspek  essensiële  grammatiese  waarde,  bv.  wanneer  ons 
’n  beknopte  bysin  byvoeg:  Emstig  aan  die  hoof  gewond, 
het  die  mense  die  beseerde  hospitaal  toe  geneem.  Die 
aktiewe  vorm  geld  nie  want  dit  is  nie  die  mense  wat  ook 
ernstig  gewond  is  nie.  Om  die  situasieverband  reg  te  kry, 
moet  die  passiewe  vorm  gebruik  word.  Dit  is  die  reëlmatig- 
heid  dat  ’n  beknopte  bysin  dieselfde  onderwerp  moet  hê 

as  sy  hoofsin.  Nou  gee  die  opposisionele  aspek  nie  meer  ’n 
struktuurvariant  nie. 

Met  waarde  bedoel  ons  nie  geabstraheerde  waarde  nie 
(mooi,  lelik  simmetries,  ens.)  maar  taalfunksionele  waarde 
wat  verifieerbaar  is  met  die  saaklike  betekenisse  en  die 
situasieverband  — dis  ’n  konkrete  waarde. 

So  is  die  taal  deim  en  deur  gestruktureer,  inwendig 
georden  volgens  die  aard  van  die  geheel  en  die  aard  van 
die  dele  in  hulle  onderlinge  samehang. 

Die  taalwetenskap  is  dus  ’n  wetenskap  as  hy  sy  feite 
verklaar,  en  ook  al  die  feite  op  al  die  vlakke  van  gebruik 
(die  induktiewe  metode),  en  hy  is  íoaZwetenskap  wanneer 
hy  die  bestaan,  vorm  en  gebruik  van  al  die  faaZmateriaal 
verklaar,  d.w.s.  die  bestaan  vorm  en  onderlinge  samehang 
daarvan,  want  gebruik  is  saamgebruik  (strukturalisties 
dus). 

As  ou  Jonas  ’n  kraalmuur  stapel,  het  daardie  kraalmuur 
’n  struktuur  (as  ons  dan  nou  met  die  woord  moet  goël), 
maar  die  struktuur  daarvan  is  nie  die  geologiese  struktuur 
van  die  materiaal  nie.  Hy  sal  wel  die  geologiese  struktuur 
in  aanmerking  neem  as  hy  moet  kies  tussen  ’n  ysterklip  of 
’n  sandkorrel,  maar  wil  dit  nou  sê  dat  hy  die  kraalmuur 
geologies  struktureerf  En  as  die  boer  nou  moet  oordeel  of 
die  kraalmuur  werklik  ’n  kraalmuur  is,  of  wat  ook  al,  stel 
hy  ’n  geologies  strukturalistiese  ondersoek  in?  Dit  is  ,,most 
amusing”  om  die  struktuur  van  bv.  ’n  gedig  (die  kraal- 
muur)  te  bepaal  en  dan,  omdat  dit  met  taalmateriaal  gebou 
is  (die  klippe),  te  wil  sê  dat  die  arbeid  ’n  linguïsties 
strukturalistiese  ondersoek  is.  Dit  is  boonop  „most  stupid” 
om  die  struktuur  van  die  gedig  te  verwar  met  die  struktuur 
van  die  materiaal  daarin  en  om  geen  benul  te  hê  van  die 
verskil  tussen  linguïstiek  en  letterkunde  nie.  ’n  Gedig  is 
nie  ’n  stuk  taalmateriaal  nie.  Strukturalisme  vir  die  taal- 
wetenskap  (die  struktuur  van  die  materiaal)  is  iets  totaal 
anders  as  die  strukturalisme  vir  die  letterkunde  (die  struk- 
tuur  van  byvoorbeeld  ’n  gedig).  Mens  kan  net  glimlag  as 
ou  Jonas  sou  sê  dat  hy  ’n  geologiese  strukturalistiese 
ondersoek  instel  om  te  bepaal  of  hy  ’n  kraalmuur  of  ’n 
varkhok  gestapel  het.  In  die  letterkunde  is  daar  nie  sprake 
van  die  bedryf  van  die  wetenskap  die  linguïstiek  of  die 
linguïstiek  se  strukturalisme  nie,  en  die  taalwetenskap  het 
ook  geen  hulpwetenskap  nodig  om  vir  hom  die  struktuur 
van  sy  materiaal  te  vind  nie.  Die  taalwetenskap  wil  nie 
opgehef  wees  nie,  maar  outonoom,  en  omdat  hy  dit  is,  doen 

hy  sy  eie  werk:  Hy  spoor  sy  eie  feite  op,  hy  klassifiseer 
hulle  en  hy  verklaar  hulle. 

Die  woord  strukturalisme  het  saam  met  die  ontwikkeling 
van  die  fonologie  bekend  geraak,  en  toe  die  woord  (let 
wel:  net  die  woord  nog)  begin  bekend  raak,  toe  kom  die 
sg.  Amsterdamse  stilistiek  met  ’n  „strukturalistiese  analise 
van  ’n  gedig”,  en  die  blindes  sien  dit  aan  vir  die  taalweten- 
skap  se  strukturalisme  (die  struktuur  van  die  taalmateriaal 
as  sodanig),  en  ’n  strukturalistiese  analise  van  ’n  gedig 
word  die  sinoniem  van  (strukturele)  taalwetenskap  — die 
struktuur  van  ou  Jonas  se  kraalmuur  en  die  geologiese 
struktuur  van  die  materiaal  daarin;  en  sedertdien  is  die 
beoefenaars  van  hierdie  pseudotaalwetenskap  soos  ’n  kat 
wat  ’n  brood  word,  net  omdat  hy  in  ’n  bakoond  sit. 

Klankalliterasie,  heffinge  en  dalinge  en  rym,  kan 
struktuurmomente  van  ’n  gedig  wees,  maar  hulle  is  nie 
prinsipes  (oorsake)  vir  die  bestaan,  vorm  en  gebruik  van 
die  taalmateriaal  nie.  Vir  die  taalwetenskap  se  strukture 
is  hulle  funksieloos,  want  hiille  maak  in  geen  woord  ’n 
intellektuele  betekenis  waameembaar  nie.  Hulle  het  dus 
geen  fonologiese  of  linguïstiese  waarde  nie  en  fonologiese 
waarde  is  die  reëlmatige  opposionele  aspek  aan  die 
spraakklank  vir  sover  dit  voortvloei  uit  die  prinsipe  van 
woordkenmerking.  Die  woord  sak  is  sak  omdat  dit  deur 
drie  bepaalde  klanke  gekenmerk  word,  omdat  hierdie  drie 
klanke  so  georganiseer  is  dat  dit  nie  die  woordgeheel  kas, 
ksa  of  ska  gee  nie  (woordonderskeiding),  en  omdat  dit  ’n 
taalteken  is  vir  ’n  ding  waarin  mens  iets  gooi  en  daarom 
gebruik  word  tot  uitsluiting  van  alles  wat  nie  sak  is  nie, 
en  omdat  dit  nou  die  woord  sak  is,  het  dit  bepaalde  sintak- 
tiese  valensies  met  ander  woorde  of  nie,  bv.  om  met  ’n 
voorsetselwoordgroep  te  verbind  (die  sak  van  my  broek, 
ens.),  maar  nooit  is  sy  wese  en  sy  sintaktiese  groeperings- 
potensialiteite  daarvan  afhanklik  dat  dit  met  ’n  ander 
woord  moet  rym  nie,  of  dat  van  sy  klanke  moet  allitereer 
of  bepaalde  heffinge  en  dalinge  moet  hê  nie. 

Ons  het  die  bewyse  gelewer  vir  die  volgende  gevolg- 
trekkings:  (i)  ’n  vak  wat  taalfimksielose  verskynsels  tot 
studievoorwerp  het  (klankalliterasie,  ritmies-melodiese 
bewegings,  rym,  ens.),  is  self  ekstralinguaal,  want  slegs  dit 
wat  mens  gebruik,  besit  mens.  (ii)  ’n  Vak  wat  op  grond 
daarvan  ekstralinguaal  is,  kan  nie  weer  sê  dat  sy  taal- 
funksielose  bewyse  vir  bv.  die  struktuur  van  ’n  gedig 
linguistiese  verantwoording  van  sy  resultate  is  nie.  Dis  nie 
slegs  contradictio  in  terminus  nie,  maar  ook  uiters  belaglik ; 

43 


(iii)  ’n  vak  wat  op  bepaalde  gronde  ekstralinguaal  is,  is 
vir  goed  buite  die  linguïstiek.  Dit  kan  nie  ekstralinguaal 
en  terselfdertyd  volkome  linguïsties  wees  nie.  Dit  is  nie  net 
contradictio  in  terminus  nie,  maar  die  openbaring  van  ’n 
uiterste  gebrek  aan  linguïstiese  insig.  Die  taalwetenskap 
is  nie  halflyf  linguïsties  en  halflyf  ekstralinguaal  nie; 

(iv)  in  één  geïsoleerde  gedig  kry  ons  ’n  reeks  ongelyk- 
soortige  singulêre  feite  en  ’n  minimum  gelyksoortige 
singulêre  feite  (singulêr  vir  die  induktiewe  metode  en 
gelyksoortig  vir  die  taalkategorieë).  Die  hele  Afrikaanse 
taalsisteem  met  al  sy  prinsipes  vir  al  sy  kategorieë  vir  alle 
vlakke  van  gebruik  en  die  hele  taalsisteem,  kan  nie  in  een 
gedig  verteenwoordig  wees  nie  en  die  doel  van  ’n  studievak 
van  die  taalwetenskap  wat  die  lewende  taal  bestudeer,  is 
om  alle  kategorieë  op  alle  vlakke  van  gebruik  te  agterhaal, 
te  klassifiseer  en  te  verklaar.  Die  een  vlak  lê  in  ’n  gedig, 
’n  ander  in  ’n  Bybelteks,  ’n  ander  in  ’n  mededeling  oor  die 
weer,  ens.;  (v)  ’n  vak  wat  vir  sy  ekstralinguale  doel  die 
hulp  inroep  van  sake  wat  vir  die  taalwetenskap  wel 
funksioneel  is,  word  nie  die  taalwetenskap  self  die  oomblik 
wat  hy  dit  doen  nie.  „Linguïsties  verantwoord”  beteken  vir 
hierdie  pseudotaalwetenskaplike  vak  in  sulke  gevalle  maar 
net  wat  ons  vir  eeue  ken  as  „ (letterkimdig)  geïnterpreteer, 
met  behulp  van  die  letterkundige  se  taalervaring”. 
Ipsissimus  idem!;  (vi)  die  vorige  gevolgtrekking  bevat  die 
redes  waarom  die  taalwetenskap  in  die  verlede  op  sy  kop 
gestaan  het.  Die  fonetiek  het  die  taalverskynsels  gebruik 
om  die  anatomie  mee  te  bewys,  i.p.v.  dat  dit  die  hulp  van 
die  anatomie  ingeroep  het,  waar  nodig,  om  die  taalverskyn- 
sels  mee  te  verklaar.  Daarom  moes  die  fonologie  die 
taalwetenskap  weer  op  sy  voete  bring.  Ons  huidige  gramma- 
tikastelsel  gebruik  die  taalverskynsels  om  die  logiese 
denkwette  mee  te  verklaar,  i.p.v.  om  die  denkwette  te 
gebruik,  waar  nodig,  om  die  taalverskynsels  mee  te  help 
verklaar.  Daarom  is  ons  besig  om  hierdie  stelsel  te  hervorm. 
Toe  weer  is  die  taalverskynsels  gebruik  om  die  psige  van 
huUe  voortbrengers  mee  te  verklaar,  i.p.v.  dat  die  taal- 
verskynsels  verklaar  word.  Die  taalwetenskap  het  dus  elke 
slag  die  taalverskynsels  gebruik  as  middel  om  iets  anders 
mee  te  verklaar,  i.p.v.  dat  die  taalverskynsels  as  sodanig 
die  doel  was  van  die  studie.  En  hier  kom  die  stilistiek  jou 
werklikwaar  met  dieselfde  grap  vorendag  om  die  taal- 
verskynsels  te  gebruik  as  middel  om  die  struktuur  van  ’n 
gedig  mee  te  verklaar  en  hulle  noem  hulle  arbeid  linguïstiek. 
Die  taalverskynsels  is  nie  vir  die  taalwetenskap  die  middel 

om  iets  anders,  iets  ekstralinguaals,  mee  te  verklaar  nie, 
hulle  is  vir  die  taalwetenskap  die  doel  — dit  wat  self 
verklaar  moet  word. 

Die  sg.  Amsterdamse  stilistiek  is  dus  nie  taalweten- 
skaplik  verklarend  nie,  dit  is  nie  taalwetenskaplik  induktief 
nie  en  dit  is  nie  taalwetenskaplik  strukturalisties  nie,  m.a.w. 
dis  pseudotaalwetenskap,  ’n  skip  wat  onder  ’n  gesteelde 
vlag  vaar. 

NOCTURNE 

Getower  uit 

die  silwer  lug, 
dryf  die  oomblik  op 
die  aand  se  sug. 

O stil  daar,  padda- 
dobbelaars 
met  jul  getik 

en  klik-geraas! 

Bedaar  ook  dag 
se  bowetoon 
en  sagter,  hart 

se  metronoom. 

Laat  geen  geluid 
die  helder  glas 
van  aand  se  tenger 
roemer  tas, 

want  ek  moet  hierdie 
oomblik,  trou, 
diep  in  my  hart 
volmaak  behou. 

OUJAARSAAND 

Hoe  goël  dit  hier  in  die  tuin  vanaand 
totdat  ek  amper  glo  in  toordery! 

Dit  skyn  asof  suid-oostewind  die  maan 
dwarsoor  die  hemel  met  sy  sweepstok  ja 
terwyl  die  wolke  roerloos  bly. 

Die  jaar  loop  vinnig  afdraand,  einde  toe, 
wedjwerend  oor  die  hemel  met  die  maan, 
en  in  my  oujaarsluim  staan  dink  ek  hoe 
die  tyd  daar  snel  terwyl  ek,  soos  die  wolke, 
geankerd  in  die  stroming  staan. 

Ek  vee  die  doek  van  my  verbeelding  skoon 
en  stel  my  van  die  hersenskimme  vry. 

Toe  sien  ek  eers  hoe  stil  hou  Tyd  sy  toor- 
lantern  en  voor  die  groot,  blink  oog  snel  ek 
in  my  verganklikheid  verby. 

OP  DIE  GROOT  WIT  PERD 
(Aan  Henri  Jacques  da  Fonseca  Wollheim) 

My  pa  en  ek  op  die  groot,  wit  perd, 
sy  arm  dra  my  wapenskild, 
ry  ons  legendewêreld  in 
al  is  dit  maar  net  oor  die  bult. 

Gevleuel  met  ons  fantasie 
trek  ons  verby  elk  ou  verhaal; 
ons  twee  was  seker  al  die  ridders 
wat  gesoek  het  na  ’n  graal. 

En  sedertdien  het  ek  nooit  weer 
dié  hoogtes  in  my  trots  behaal, 
so  ver  oor  land  of  see  gereis 
of  so  gerus  perd  opgesaal. 

{Enkéle  Aspekte  van  die  Moderne  Amerikaanse 
Letterkunde) 


JOS  VAN  DER  STEEN 

Toe  die  Amerikaanse  ekspedisiekorps  in  1917  die 
Geallieerdes  te  hulp  gekom  het,  het  Kolonel  C.  E.  Stanton 
voor  die  graf  van  Lafayette  te  Parys  uitgeroep:  ,,Lafa- 
yette,  we  are  here.”  Dit  was  treffende  woorde  wat  die 
dankbaarheid  van  Amerika  bewys  het  vir  wat  Lafayette 
in  sy  vryheidstryd  gepresteer  het,  maar  waaruit  tewens 
die  trots  gespreek  het  van  ’n  volk  wat  bewus  was  van 
die  bereikte  grootheid. 

In  die  literatuur  sou  die  Verenigde  State  tans  met  eweveel 
reg  kon  uitroep:  „Milton,  Dickens,  Galsworthy,  we  are 
here,”  want  die  moderne  Amerikaanse  letterkunde  het  dié 
van  die  moederland  oorvleuel  — veral  dan  in  die  romankuns, 
Trouens,  die  invloed  van  die  saaklike,  ryk,  gevarieerde, 
naturalistiese  Amerikaanse  roman  is  nie  beperk  tot 
Engeland  nie,  maar  is  deur  die  ganse  wêreld  voelbaar: 
vandag  is  daar  waarskynlik  geen  enkele  literatuur  waarin 
die  romanhelde  voorkom  wat  praat  soos  dié  van  Hemingway 
nie,  en  Faulkneriaanse  gedrogte  ontmoet  mens  op  die  mees 
vreemde  en  onverwagte  plekke. 

Die  beeld  van  die  modeme  Amerikaanse  literatuur  verskil 
egter  geheel  van  dié  van  die  vooroorlogse  jare,  toe  die 
literêre  lewe  van  die  Verenigde  State  gedomineer  is  deur 
enkele  groot,  geniale  skrywers  soos  Hemingway,  Faulkner, 
Steinbeck,  Caldwell,  Dos  Passos  en  Farrel,  wat  sy  letter- 
kunde  oor  die  hele  wêreld  bekend  gemaak  het.  Teenswoordig 
is  dit  moeilik  om  dergelike  opvallende  figure  op  te  noem; 
wel  vind  ons  ’n  ongekende  groot  aantal  skrywers  wat 
tegnies  uitstekend  presteer,  dog  hulle  werk  reik  selde  uit 
bo  die  middelmaat. 

Om  hulle  almal  te  bespreek,  is  ’n  onbegonne  taak  en 
bowendien  moet  die  tyd  nog  uitwys  of  hulle  die  belofte 
van  hulle  eerste  werke  sal  nakom  en  werklike  groot 
skrywers  word.  In  ’n  oorsig  van  die  moderne  Amerikaanse 
letterkunde  is  dit  maar  die  beste  om  jou  te  beperk  tot 
die  opvallendste  verskynsels  wat  jy  teenswoordig  daarin 
kan  waarneem. 

Die  Hedendaagse  Akademisme 

Die  tegniese  kwaliteite  van  die  Amerikaanse  poësie  en 
prosa  van  vandag  is  geen  toevallige  eienskappe  nie.  Toe  in 
die  Verenigde  State  eers  ingesien  is  dat  skryf  ’n  loopbaan 
kan  wees,  het  die  Amerikaanse  „efficiency”  aan  die  gang 
gekom  en  spoedig  het  die  universiteite  kursusse  aangebied 
in  „creative  writing”.  Tans  is  daar  geen  enkele  universi- 
têre  inrigting  van  betekenis  wat  nie  ook  leergange  het  in 
die  skryf  van  romans,  novelles,  poësie  of  toneel  nie,  sodat 
mens  in  die  Verenigde  State  net  so  goed  opgelei  kan  word 
vir  die  beroep  van  digter  of  romanskrywer  as  vir  dié  van 
ingenieur  of  loodgieter. 

Hierdie  feit  is  minder  dwaas  as  wat  dit  sk^m,  omdat 
daar  in  die  Verenigde  State  buite  die  eintlike  literatuur 
nog  verskillende  ander  afsetgebiede  vir  die  skrywer  is: 
die  film,  die  tydskrifte,  die  radio  en  televisie.  As  mens  dan 
nagaan  dat  die  televisie  tans  honoraria  betaal  van  tot 
2,000  dollar  vir  ’n  stuk  wat  ’n  halfuur  duur,  kan  dit  geen 
verbasing  wek  dat  daar  in  1950  meer  as  15,000  beroep- 
skrywers  in  die  V.S.A.  was  nie,  en  dat  televisie,  film,  radio 
en  publisiteit  veel  literêre  talent  opslurp. 

Hierdie  uiterlike  gevaar  van  die  akademisme  is  egter 
nie  so  noodlottig  vir  die  Amerikaanse  letterkunde  nie  as 
die  innerlike  gevaar.  Vir  hulle  kursusse  in  „creative 
writing”  het  die  universiteite  professore  nodig,  en  wat  lê 
meer  voor  die  hand  as  om  daarvoor  bekende  digters  en 
skrywers  te  werf?  Die  aantal  bekende  outeurs  wat  aan 
universiteite  verbonde  is,  is  geweldig  groot  en  die  lys  omvat 
haas  alle  digters  van  betekenis,  vanaf  Robert  Frost  tot 
Robert  Lowell.  By  sommiges  is  dit  beperk  tot  die  hou  van 
enkele  lesings,  maar  jongere  skrywers  verkies  ’n  profes- 
soraat  ter  wille  van  die  versekerde  bestaan.  Spoedig  moet 
hulle  egter  ondervind  dat  skrywer  en  professor  twee  gans 
verskillende  beroepe  is  en  noodsaaklikerwyse  ly  die  een 
onder  die  ander.  Bowendien  ondergaan  hulle  werk  ook  die 
invloed  van  die  burgerlike  bestaan,  en  vir  die  letterkunde 
is  die  lewe  van  die  „bohémien”  ongetwyfeld  vrugbaarder 
as  dié  van  ’n  „bourgeois”. 

Die  merkwaardigste  verskynsel  van  hierdie  akademisme 
is  in  die  Amerikaanse  letterkunde  te  bespeur.  Die  verse 
van  die  jong  digters  wat  aan  die  universiteit  opgelei  is, 
getuig  vanselfsprekend  van  meer  tegniese  bekwaamheid 
as  van  oorspronklikheid,  dog  die  direkte  kontak  tussen 
digter  en  student  het  ten  gevolg  dat  die  verskil  tussen  die 

generasies  verdwyn.  Mens  sou  die  Amerikaanse  letterkun- 
dige  lewe  vertikaal  kon  noem  in  teenstelling  met  dié  van 
die  meeste  ander  lande  van  die  wêreld  waar  die  een 
generasie  op  die  ander  volg  soos  in  lae  en  wat  mens 
horisontaal  sou  kon  noem. 

Die  Amerikaanse  Poësie 

Die  Amerikaanse  poësie  van  vandag  staan  nog  steeds  onder 
die  invloed  van  T.  S.  Eliot  en  Ezra  Pound,  en  die  karakteris- 
tieke  daarvan  is  dié  van  sy  twee  groot  pioniers : intellektua- 
listies,  presies,  maar  ietwat  droog,  kompak  en  soms  moeilik 
verstaanbaar,  maar  beeldryk  en  klankvol  en  tegnies  baie 
sterk. 

Onder  die  jongeres  is  die  katolieke  bekeerling  Robert 
Lowell  die  mees  vooraanstaande  figuur.  Hy  is  besiel  met 
’n  heftige  geloof  wat  vir  hom  ontsnapping  beteken  uit  die 
lewensverstikkende  atmosfeer  van  puriteinisme  en 
kapitalisme  waarin  hy  opgegroei  het.  Hy  skryf  pragtige, 
gepassioneerde,  barokke  en  soms  moeilike  verse.  Van  hom 
het  verskyn  Lord  Weary^s  Castle  (1946)  en  The  Miïls  of 
the  Kavanaugh  (1951). 

’n  Ander  groot  digter  is  Theodore  Roethke  wat  in  Open 
House  (1941),  The  Lost  Son  (1948)  en  Praise  to  the  End 
(1951)  veral  liriek  in  vrye  versvorm  geskryf  het.  Randall 
Jarrell  is  sentimenteler  en  nie  so  ’n  groot  woordkunstenaar 
as  Lowell  of  Roethke  nie,  en  het  veral  bekend  geraak  dsur 
sy  oorlogsverse  waaronder  „The  Death  of  the  Ball  Turret 
Gunner”  uit  lAttle  Friend,  Little  Friend  (1945)  veel  opgang 
gemaak  het.  Richard  Wilbur  is  die  digter  van  Beautifiïl 
Changes  (1941)  en  Ceremony  (1950)  en  skryf  goedversorg- 
de,  elegante  verse.  Met  V-Letter  and  Other  Poems  (1944)  is 
die  poësie  van  Karl  Shapiro  verdiep  en  ook  in  The  Trial 
of  the  Poet  (1947)  en  Poems  191^0-1953  klink  ’n  emstiger, 
diepsinniger  toon. 

Tot  die  vernaamste  jongeres  behoort  verder  Peter 
Viereck  {Terror  and  Decorum,  1948),  Delmore  Schwartz 
(Dreams  Begin  ResponsibiUties) , Muriel  Rukeyser  (Green 
Wave,  1945),  John  Frederick  Nims  {The  Iron  Pastoral, 
1947  en  A Fountain  in  Kentucky,  1950),  John  Ciardi  (Love 
Another  Day,  1947)  en  Elizabeth  Bishop  (North  and  South, 
1946). 

Die  Literatuur  van  die  Suide 

’n  Merkwaardige  verskynsel  in  die  moderne  Amerikaanse 
literatuur  is  die  produktiwiteit  van  die  Suide.  Drie  groot 

skrywers  van  die  dertigerjare  stam  uit  die  suidelike  state 
(Faulkner,  Caldwell  en  Wolfe),  maar  die  tussengeslag  van 
1940  — die  geslag  wat  tussen  die  groot  dertigers  en  die 
na-oorlogse  generasie  staan  — bestaan  haas  uitsluitend  uit 
Southerners:  Robert  Penn  Warren,  Eudora  Welty,  Alian 
Tate  en  sy  vrou  Caroline  Gordon,  Lilian  Smith  ens.  en 
teenswoordig  het  mens  ’n  werklike  „post-Faulkner”  skool 
in  die  Suide. 

Die  persentasie  skrywers  is  daar  merklik  groter  as  in 
watter  ander  staat  ookal  van  die  Verenigde  State  en  niks 
illustreer  dit  beter  nie  as  die  geval  van  Greenville:  Green- 
ville  is  ’n  stadjie  in  Mississippi  van  nouliks  20,000  inwoners, 
maar  dit  tel  sewentien  skrywers  en  die  uitgewer  van  die 
plaaslike  blad  het  ’n  Pulitzer-prys  vir  joernalistiek  gewen. 

Die  literêre  Renaissance  van  die  Suide,  van  die  mees 
agterlike  en  arme  streek  van  die  V.S.A.,  is  wel  seker 
merkwaardig  en  die  vernaamste  faktore  wat  daarby 
betrokke  is,  is  waarskynlik  te  vinde  in  die  karakter  van 
die  streek  self  en  in  die  tragedie  wat  dit  getref  het.  Die 
Suide  van  die  Verenigde  State  is  inderdaad  ’n  streek  met 
tradisie,  nasionaal  sowel  as  sosiaal,  en  die  outochtone 
bevolking  leef  volgens  ’n  erekode  wat  aan  die  Engelse 
aristokrasie  en  aan  die  middeleeue  laat  dink:  tewens  het 
die  vroeëre  plantershiërargie  die  Suide  ’n  proporsioneel 
groter  élite  gegee  as  die  meeste  ander  state  besit.  Die 
tragiese  stryd  van  die  Suide  teen  die  oorheersing  van  die 
Noorde,  die  Burgeroorlog  en  die  Negervraagstuk  is  bowen- 
dien  ’n  uitstekende  inspirasiebron  vir  die  skrywer.  Daarby 
kom  nog  dat  die  Southerner  ’n  uitstekende  causeur  is,  en 
die  welsprekendheid  van  Faulkner  en  Wolfe  is  geen 
toevallige  eienskappe  nie,  maar  wel  die  essensiële  van  die 
mens  van  die  Suide. 

Die  Negerliteratuur 

Dit  is  ’n  feit  dat  die  treffendste  romans  en  novelles  oor  die 
negervraagstuk  in  die  V.S.  deur  blankes  geskr}^  is,  deur 
Caldwell,  Lillian  Smith,  Faulkner,  Bucklin  Moon,  Arthur 
Gordon  en  Jefferson  Young.  Verwonderlik  is  dit  nie,  omdat 
die  negers  slegs  ’n  betreklike  klein  élite  besit  en  die  aantal 
negerkunstenaars  vry  klein  is.  Daar  bestaan  in  die 
Verenigde  State  geen  eintlike  negerliteratuur  in  die  sin  van 
’n  kuns  met  bepaalde,  spesifieke  eienskappe  soos  die 
„blues”  in  die  musiek  nie.  Om  te  kan  skryf,  moet  die 
Amerikaanse  Neger  die  hoëre  kultuur  van  die  blankes 
assimileer  en  sy  werk  verskil  dan  literêr  nie  van  hulle  s’n 

nie.  Alleen  by  ’n  enkele  digter  soos  Langston  Hughes  is 
’n  eie  Negertoon  te  hore,  iets  soos  ’n  flou  weerklank  van 
die  jazz. 

Wat  die  Amerikaanse  Neger  tot  nog  toe  voortgebring 
het,  is  hoofsaaklik  protesliteratuur.  Hy  gebruik  die  pen  as 
swaard  om  die  verdrukking  aan  te  kla  wat  hy  moet  ly. 
Die  vernaamste  Negerskrywer  is  ongetwyfeld  Richard 
Wright,  wat  ’n  sprekende  voorbeeld  is  van  die  deugde  en 
gebreke  van  die  protesliteratuur.  Soos  sovele  tendens- 
skrywers  streef  hy  sy  doel  verby  en  sy  werk  ly  onder  sy 
sensasiesug  — vandaar  dat  sy  minder  opgesmukte  outo- 
biografie  Black  Boy  (1945)  literêr  veel  hoër  staan  as  sy 
roman  Native  Son  (1940).  Tipies  vir  die  protesliteratuur 
is  dat  die  meeste  skrywers  na  een  of  twee  boeke  uitgeskryf 
is  en  dat  hulle  ten  slotte  die  toevlug  soek  in  ander  onder- 
werpe  as  Negervervolging  en  rassehaat.  Selfs  Wright  het 
in  sy  laaste  boek,  Savage  Holiday  (1954)  blanke  helde 
geneem,  en  so  ook  o.a.  Willard  Motley,  Ann  Petry  en 
William  Gardner  Smith. 

Willard  Motley  is  die  skrywer  wat  in  die  eerste  na- 
oorlogse  jare  die  meeste  opgeval  het,  veral  met  sy  Knock 
on  Any  Door  (1947),  ’n  aangrypende  roman  van  groot- 
stadsellende  wat  wel  enige  ooreenkoms  vertoon  met  Native 
Son.  Ann  Petry  gee  in  The  Street  (1946)  ’n  realistiese 
skildering  van  Haarlem,  die  Negerwyk  van  New  York, 
terwyl  William  Gardner  Smith  ’n  pragtige  oorlogsboek 
geskryf  het,  Last  of  the  Conquerors  (1948).  Dit  skilder  op 
fynsinnige,  ontroerende  maar  nugtere  wyse  die  mentaliteit 
van  Negersoldate  in  besette  Duitsland. 

Reeds  by  hierdie  skrywers  merk  mens  die  verduistering 
van  die  protesliteratuur  en  die  geestesgesteldheid  van  die 
„New  Negro”:  in  hulle  oevre  vind  mens  weinig  haat  en 
verbittering,  maar  wel  ’n  beklemtoning  van  die  algemeen 
menslike  gevoelens  van  die  Neger. 

In  die  jongste  jare  het  ons  ’n  tweetal  merkwaardige 
romans  van  Negerskrywers  sien  verskyn:  Invisïble  Man  en 
Go  TeU  It  on  the  Mountain.  Veral  eersgenoemde,  van  die 
hand  van  Ralph  Ellison,  is  ’n  magtige,  danteske  roman, 
wat  ’n  egte  skepping  is  in  vergelyking  met  die  meeste  ander 
wat  slegs  literêre  joernalistiek  was,  en  is  in  ’n  skittereiide 
taal  geskryf.  Go  Tell  It  on  the  Mountain  (1953)  van  James 
Baldwin  daarenteen  is  veel  eenvoudiger,  maar  dit  is  ewe 
boeiend  in  die  skildering  van  die  Negerellende,  en  tegnies 
baie  sterk  — veral  in  die  gebruik  van  „flash  back’s”  en 
„monologue  intérieure”. 

Beide  werke  is  tipies  vir  die  „New  Negro”-gees  wat 
nugter  en  saaklik  is  en  sonder  haat,  die  werklikheid  wil 
aantoon,  nie  beskaamd  is  om  eie  gebreke  te  toon  nie,  en 
wat  nie  beter  gekarakteriseer  kan  word  nie  as  deur  die 
credo  van  Langston  Hughes,  die  vernaamste  Negerdigter: 
„Ons,  jong  Negerkunstenaars  wat  tans  skep,  is  begerig  om 
ons  individuele  donkerkleurige  Ek  sonder  vrees  of  skaamte 
uit  te  druk.  Is  die  blankes  hiermee  tevrede,  dan  is  ons  bly. 
Is  hulle  dit  nie,  dan  moet  hulle  dit  weet,  Ons  weet  dat  ons 
mooi  is.  En  lelik  ook.  Is  die  Negers  hieroor  tevrede,  dan 
is  ons  bly.  Is  hulle  dit  nie,  dan  het  hulle  ongenoeë  nie  die 
minste  belang  nie.  Ons  sal  ons  tempels  vir  die  toekoms 
bou,  so  sterk  as  wat  ons  kan,  en  ons  staan  op  die  top  van 
die  berg,  vry  in  onsself.” 

Die  Oorlogsroman 

Die  Amerikaanse  oorlogsroman  het  in  die  wêreld  veel 
ophef  gemaak,  al  was  dit  dan  nie  altyd  om  sy  literêre 
kwaliteite  nie,  en  selfs  die  beste  werke  soos  The  Naked  and 
the  Dead  (1948)  van  Norman  Mailer  en  From  Here  to 
Eternity  (1951)  het  in  sekere  sin  ’n  skandaalsukses  geken. 
Eersgenoemde  roman  is  ’n  pragtige  werk  wat  soos  weinig 
ander  die  terloopsheid  van  die  dood  op  ’n  wonderbaarlike 
nugter  wyse  toon  en  bowendien  een  van  die  seldsame 
Amerikaanse  oorlogsboeke  is  wat  op  ernstige  politieke 
idees  gegrondves  is.  From  Here  to  Eternity  is  eerder  ’n 
soldateboek  as  ’n  oorlogsroman ; dit  gee  op  ontroerende 
wyse  die  doodstryd  weer  van  die  menslike  persoonlikheid 
wat  langsaam  verwurg  word  deur  die  leërorganisasie,  en 
die  verontwaardiging  van  James  Jones  is  so  eg  en  diep, 
dat  dit  klink  soos  die  kreet  van  ’n  sterwende  dier.  Aan 
beide  romans  kleef  foute:  The  Naked  and  the  Dead  is  in 
kasernetaal  geskryf  en  From  Here  to  Eternity  is  veels  te 
lank  en  te  veel  verhaal.  Tog  is  dit  twee  romans  wat 
waarskynlik  bestand  sal  blyk  teen  die  tand  van  die  tyd. 
Ander  romans,  hoewel  minder  goed,  het  ook  ver  buite 
die  grense  van  Amerika  bekend  geraak,  soos  The  Young 
Lions  (1948)  van  Irwin  Shaw,  All  Thy  Conquests  (1946) 
en  The  Girl  on  the  Via  Fïaminia  (1949)  van  Alfred  Hayes, 
en  die  twee  amusante  romans  oor  die  vloot:  Mister  Robberts 
(1946)  van  Thomas  Heggen  en  The  Caine  Mutiny  (1951) 
van  Herman  Wouk. 

Minder  bekend,  maar  desnieteenstaande  werke  van 
taamlike  groot  waarde,  is  Guard  of  Honor  (1948)  van 
James  Gould  Cozzens  en  The  GaUery  (1947)  van  die 

inmiddels  oorlede  John  Horne  Burns.  Die  eerste  boek  is 
nie  eintlik  ’n  oorlogsroman  nie,  maar  wel  ’n  fyn,  meester- 
like  analise  van  die  leërinrigting  en  die  konflikte  en  storms 
wat  dit  beroer.  The  Gallery  is  ’n  lang  versameling  novelles 
gesitueer  in  die  Galleria  Umberto  te  Napels,  wat  nie  so  seer 
die  oorlogsgeweld  self  behandel  nie,  as  wel  wat  die  oorlog 
in  die  mense  uitwerk. 

Tussen  die  huidige  oorlogsroman  en  dié  van  Heming- 
way,  Dos  Passos  en  Cummings  bestaan  ’n  grondige  verskil. 
Oor  die  algemeen  is  hy  beter  geskryf  as  dié  uit  die 
twintigerjare  en  daaraan  is  die  invloed  van  Hemingway  iiie 
vreemd  nie.  Dit  is  selfs  verwonderlik  om  te  sien  hoe  iedere 
jong  skrywer  by  hom  in  die  skuld  staan:  die  openingsreëls 
van  The  Girl  on  the  Via  Flaminia  is  haas  dieselfde  as  dié 
van  A Farewell  to  Arms.  That  Winter  van  Merle  Miller 
trag  om  die  huidige  na-oorlogse  stemming  weer  te  gee  in 
die  25-jaar-oue  terme  van  The  Sun  also  Rises,  en  nog 
andere  werke  van  Robert  Lowry  is  slegs  ’n  parafrase  van 
dié  van  Hemingway. 

Hoofsaaklik  het  die  huidige  skrywers  van  oorlogsromans 
van  hom  enkel  die  kragtigheid  van  sy  styl  en  die  akkura- 
tesse  van  sy  oog  oorgeneem,  maar  geestelik  kan  mens  hulle 
nie  met  hom  vergelyk  nie.  Hulle  werk  is  meestal  ’n  baie 
knap  verslag,  maar  dit  bly  by  die  oppervlak  van  die  dinge 
en  die  persoonlikheid  van  die  moderne  kunstenaar  is  nie 
so  diep  in  die  oorlog  betrokke  as  dié  van  die  skrywers  van 
na  die  Eerste  Wêreldoorlog  nie.  Hulle  oevre  was  ’n  rebellie 
teen  die  oorlog  as  sodanig,  terwyl  in  die  hedendaagse 
romans  alleen  kritiek  uitgeoefen  word  op  bepaalde 
toestande,  op  die  voorregte  van  die  offisiere,  op  rasse- 
diskriminasie  en  so  meer.  Die  moderne  oorlogsroman  is, 
op  The  Naked  and  the  Dead  en  From  Here  to  Eternity  na, 
geen  mylpaal  in  die  geestelike  groei  van  die  skrywer  soos 
dit  by  Hemingway  en  sy  tydgenote  die  geval  was  nie:  dit 
is  slegs  ’n  reinigende  bad,  terwyl  die  olie  uit  die  twintiger- 
jare  ’n  innerlike  katarsis  vir  die  skrywer  beteken  het. 

Rottende  Magnolias 

In  die  oorlogsroman  het  geblyk  dat  die  Amerikaanse 
kunstenaar  nie  esteties  nie,  maar  veral  geestelik  in  gebreke 
gebly  het.  Hy  staan  immers  meestal  sonder  godsdienstige 
of  wysgerige  prinsipes,  dikwels  selfs  sonder  politieke 
oortuiging  teenoor  die  lewe.  Sy  beginsellose  lewens- 
beskouing  vorm  ’n  ideale  voedingsbodem  vir  die  dekadensie 
waartoe  die  Amerikaanse  naturalisme  uiteindelik  moes 

kom.  Dit  was  immers  al  te  ekstreem,  dit  het  niemand  en 
niks  ontsien  nie  en  sy  motto  was  skynbaar  „nothing 
sacred”.  Die  Amerikaanse  naturalisme  het  die  normale 
lewe  van  die  mens  — veral  sy  seksuele  lewe  — so  grondig 
ondersoek,  dat  daar  vir  die  romanskrywer  niks  anders 
oorgebly  het  as  om  die  abnormale  uit  te  pluis  nie,  en  so  het 
homoseksualiteit  en  menslike  agteruitgang  heel  gewone 
onderwerpe  in  die  Amerikaanse  literatuur  geword.  Soos 
haas  in  alle  tye  en  alle  literature  is  ook  in  Amerika  die 
geestelike  dekadensie  verbonde  aan  ’n  buitengewoon 
pragtige  literêre  vorm  en  die  werk  van  Truman  Capote 
en  Tennessee  Williams  byvoorbeeld  munt  uit  deur  ’n 
meesterlike  styl.  Dis  tipies  dat  dit  meestal  aanhangers  van 
die  dekadente  skool  skrywers  uit  die  Suide  is  wat  die 
gebreke  van  Faulkner  tot  in  die  groteske  geprojekteer  het; 
om  die  amoraliteit  van  hulle  werk  en  om  die  pragtige  styl 
is  aan  hulle  skool  soms  die  naam  „rottende  magnolias” 
gegee. 

Die  vernaamste  verteenwoordiger  hiervan  is  ongetwyfeld 
Truman  Capote,  wat  as  ’n  wonderkind  die  Amerikaanse 
letterkunde  binnegetree  het  met  Other  VoiceSy  Other  Rooms 
(1948).  In  hierdie  skitterend  geskrewe  roman  is  droom  en 
daad  op  fantastiese  wyse  vervleg  en  geen  ander  werk  is  so 
tekenend  vir  die  Amerikaanse  dekadensie  nie  as  hierdie 
werk  met  sy  buitengewone  toestande,  sy  eksentriese  helde 
en  sy  wondermooie  vormgewing.  Sy  novellebundel  A Tree 
of  Night  (1950)  is  ewe  geniaal  geskrewe  met  pragtige, 
soms  grieselige  en  morbiede  verhale,  dog  in  The  Grass  Harp 
(1951)  klink  ’n  burleske  toon  wat  die  skyn  wek  dat  die 
outeur  die  „Aussichtlosigkeit”  van  die  dekadensie  ingesien 
het. 

Eweas  die  oevre  van  Truman  Capote  is  ook  dié  van  die 
toneelskrywer  Tennessee  Williams  pragtig  geskryf.  Sy 
roman  The  Roman  Spring  of  Mrs.  Stone  (1950)  is  egter 
so  terneerdrukkend,  dat  dit  ’n  pynlike  indruk  agterlaat,  en 
ook  sy  novellebundel  One  Arm  and  Other  Stories  (1955) 
getuig  van  ’n  weelde  van  woorde,  maar  van  ’n  gebrek 
aan  waardes. 

Minder  woordkunstenaar  is  Gore  Vidal,  wat  ’n  sewatal 
romans  geskryf  het  waarvan  homoseksualiteit  die  hooftema 
is,  soos  ook  Paul  Bowles,  wie  se  werke  meestal  in  Noord- 
Afrika  gesitueer  is  en  wat  so  morbied  is  dat  dit  ’n  mens 
laat  walg.  Op  die  grensgebied  van  die  dekadensie  skryf 
William  Styron,  die  skrywer  van  die  pragtige  Lie  Down  in 
Darkness  (1951),  John  Horne  Burns,  die  skrywer  van  die 

reeds  genoemde  The  Gallery,  en  Carson  McCullers.  Sy  is  die 
vroulike  teenhanger  van  Truman  Capote,  want  sy  het  The 
Heart  is  a Lonely  Hunter  (1940)  gepubliseer  toe  sy  pas 
drie-en-twintig  was,  Dit  is  ’n  boek  wat  getuig  van  ongeloof- 
like  rypheid,  asok  The  Member  of  the  Wedding  (1946), 
’n  fynsinnige  roman  oor  die  pre-puberteit  van  ’n  meisie, 
waarin  die  geestelike  isolasie  van  die  mens  ongewoon 
fynsinnig  uitgedruk  word. 

Die  Getemperde  Naturalisme  van  New  England 

Nie  alle  outeurs  uit  die  Suide  behoort  tot  die  dekadentes 
nie,  en  verskillende  skrywers  bly  rustig  werk  in  ’n  sagter, 
beskaafder  naturalistiese  trant.  Die  vemaamste  onder  hulle 
is  Peter  Taylor,  wat  in  A Woman  of  Means  (1950)  ’n 
meesterwerkie  in  mineurtoon  gegee  het,  Shelby  Foote 
Follow  Me  Down  (1950)  en  Shiloh  (1952),  Jefferson  Young, 
die  skrjwer  van  die  literêre  pêrel  A Good  Man  (1952)  en 
Arthur  Gordon  Reprisal  (1950), 

Die  middelpunt  van  die  gematigde  naturalisme  is  egter 
nie  in  die  Suide  nie,  maar  wel  aan  die  Ooskus  te  soek  en 
die  konserwatisme  van  New  England  sal  daar  seker  nie 
vreemd  aan  wees  nie.  Mens  kan  jou  moeilik  werk  indink 
wat  meer  verskil  van  die  eksotiese  pornografie  van  Paul 
Bowles  as  die  burgerlike,  sielkundige  romans  van  Louis 
Auchincloss  byvoorbeeld  Sybil  (1951)  en  A Law  for  the 
Lion  (1953)  of  die  fynsinnige  Love  is  a Bridge  (1953)  van 
Charles  Flood.  Wright  Morris  is  die  skrywer  van  verskil- 
lende  klein,  maar  fyn  werke  soos  Man  & Boy  (1951)  en 
The  Deep  Sleep  (1953).  Robie  Macaulay  het  ’n  belowende 
debuut  gemaak  met  die  geestige  The  Disguises  of  Love 
(1952)  en  die  beskaafde  toon  van  The  Second  Happiest  Day 
(1953)  van  John  Phillips  kan  niemand  verwonder  wat 
weet  dat  hy  die  seun  van  J,  P.  Marquard  is  nie. 

Die  eienaardige  weekblad  The  New  Yorker  is  nie  alleen 
’n  versamelpunt  vir  skrywers  nie,  maar  mens  kan  wel  sê 
’n  kweekskool.  Soos  die  tydskrif  self  is  hulle  toon  meestal 
„urbaan”,  wêreldwys,  geestig,  lig  ironies  en  sielkundig 
eksak.  Tot  hulle  groep  kan  mens  Irwin  Shaw  reken,  die 
skr^rwer  van  The  Young  Lions,  die  outeur  van  die  novelle- 
bundel  Many  are  Called  (1951),  Mary  McCarthy  {Cast  a 
Cold  Eye,  1950),  Vladimir  Nabokov  {Bend  Sinister,  1947) 
en  veral  J.  D.  Salinger  en  Brendan  Gill. 

Brendan  Gill  het  slegs  een  roman  gepubliseer:  The 
Trouble  of  One  House  (1950).  Hy  behandel  die  spanninge 

en  konflikte  in  ’n  doktergesin  wanneer  die  moeder  te 
sterwe  kom,  en  getuig  van  ’n  buitengewoon  fynsinnige 
psigologiese  insig.  Die  verhaal  self  is  ontroerend,  diep- 
menslik  en  voorbeeldig  gekonstrueer,  terwyl  die  styl  sober 
maar  sterk  is,  en  mens  kan  The  Trouhle  of  One  House 
werklik  ’n  meesterwerk  noem. 

Dit  is  een  van  die  edelste  romans  uit  die  jongste  tyd, 
eweas  The  Catcher  in  the  Rye  (1951)  van  J.  D.  Salinger, 
wat  ook  die  novellebundel  Nine  Stories  (1953)  geskryf  het. 
The  Catcher  in  the  Rye  behandel  ’n  puberteitskonflik  van 
’n  kollege-student  wat  van  die  kosskool  weggejaag  word 
en  enkele  dae  in  New  York  ronddool  omdat  hy  te  bang  is 
om  huis  toe  te  gaan.  Die  boek,  wat  in  die  eerste  persoon 
vertel  word,  is  so  nugter,  so  kleurig  en  geestig  geskryf,  dat 
dit  bedrieglik  vlot  en  amusant  lyk,  maar  in  werklikheid 
is  dit  taamlik  diepsinnig. 

Waarskynlik  het  die  Amerikaanse  literatuur  die  meeste 
te  verwag  van  Brendan  Gill  en  J.  D.  Salinger  en  dit  is 
seker  tekenend  dat  hulle  romans  tot  die  gesondste  werk 
behoort  wat  in  die  Verenigde  State  verskyn  het.  Hulle  is 
twee  seldsame  bakens  in  die  stroom  van  dekadensie  wat 
tans  detir  die  Amerikaanse  letterkunde  trek,  maar  daar 
hulle  gefimdeer  is  in  die  goeie,  die  etiese  en  die  normale, 
staan  hulle  heelwat  stewiger  as  die  skool  van  die  rottende 
magnolias  wat  gebou  is  in  ’n  moeras  van  abnormaliteit 
en  perversiteit. 

FONTANA  DI  TREVI 


Uit  de  Aqua  Virgo  welt  het  klare  water, 
dat  dartel  van  de  rotsen  valt  en  breed 
uitwaaierend  van  ’t  kleine  amphitheater 
met  zacht  geklater  neerstort  in  het  heet, 

verblindend  zonlicht,  waar  de  stille  goden 
en  steigerende  paarden  plotseling 
aan  ’t  leven  gaan,  zich  spiegelen,  de  dode 
verstarde  beelden  in  de  schittering 

van  traag  vervloeiend  water  en  de  opale, 
albasten  heemlen.  ’s  Avonds  zwijmelen 
ze  als  schimmen,  die  door  donkre,  glazen  zalen 
hun  overvolle  schalen  dragen  en 

wijl  ritselend  van  zilver  boven  Rome 
de  milliarden  sterren  roerloos  staan 
en  van  de  Tiber  trage  geuren  komen 
aandrijven  en  de  lome  mensen  gaan, 

of  zitten  op  de  banken  en  de  lampen 
als  witte  bloemen  in  de  schemering 
onwerelds  bloeien,  hangen  lichte  dampen 
boven  ’t  verduisterd  water  in  een  kring 

van  glanzende  en  versteende  droomgestalten. 
Maar  als  een  wandelaar  wat  nikkelgeld 
met  achteloos  gebaar  naar  de  bazalten, 
vergrauwde  rotsen  gooit,  begint  ontsteld 

het  water  op  te  spatten  om  de  voeten 
van  knapen,  die  wild  grijpen  naar  de  buit. 

Hun  roofdierkreten  scheuren  ruw  de  zoete, 
barokke  droom  aan  flarden ...  en  ’t  is  uit. 

T.  J.  HAARHOFF 

As  ek  terugkyk  oor  die  lewenspad  van  die  laaste  30  jaar, 
sien  ek  baie  kronkelweë  en  paadjies  wat  doodgeloop  het. 
Maar  ek  is  ook  bewus  van  ’n  baie  duidelike  leiding  na  ’n 
werklikheid  wat  die  menslike  blindheid  nie  altyd  raaksien 
nie  en  ’n  strewe  wat  konsekwent  is.  Dit  is  die  strewe  om 
medeburgers  wonders  te  laat  besef  waarteenoor  hulle 
vreemd  staan,  om.  bv.  in  ons  land  Engelssprekendes  skoon- 
hede  in  die  Afrikaanse  taal  en  letterkunde  te  laat  waardeer, 
en  om  Afrikaanssprekendes  (ofskoon  nie  hulle  alleen  nie), 
die  skoonheid  en  die  wysheid  van  ons  klassieke  erfenis  te 
laat  begryp.  Dis  ’n  opdraande  pad,  met  dorings  besaai  en 
deur  klipperige  velde  omring,  wat  hoofsaaklik  distels 
oplewer. 

Dis  miskien  natuurlik  dat  ’n  jong  land  toegespits  sal 
wees  op  moderne  ontwikkeling,  en  die  verre  verlede,  veral 
wanneer  daar  die  struikelblok  van  taal  is,  as  iets  vreemds 
sal  beskou.  So  het  ook  die  Romeinse  boer,  met  al  sy 
pionierswerk  sy  praktiese  probleme,  teenoor  die  ouere 
kultuur  van  Griekeland,  gevoel.  Maar,  namate  hy  tyd  gevind 
het  om  sy  kultuur  te  ontwikkel,  het  die  besef  deurgedring 
dat  hy  geestelike  velde  het  om  te  ontgin,  nie  net  die  velde 
van  sy  plaas  wat  Vergilius  beskrywe  nie.  Hy  moes  net  so 
hard  werk  as  die  boer  en  hy  moes  sy  vrees  vir  die  vreemde 
oorwin.  Hy  moes  leer  om  skakels  te  vorm  met  diegene  wat 
hom  eers  as  vyande  voorgekom  het,  en  homself  verryk 
deur  hulle  geestelike  gawes  te  verstaan:  dit  alles  met 
behoud  van  die  goeie  wat  hy  in  sy  eie  tradisie  opgebou  het. 

Hoe  meer  die  mens  geestelik  ontwikkel,  hoe  minder  kan 
hy  homself  isoleer.  Veral  is  dit  nodig  om  die  wortels  van 
sy  eie  kultuurerfenis  na  te  gaan,  as  hy  dit  ten  volle  wil 
verstaan  en  waardeer.  Daar  is  bv.  die  Bybel.  Die  Ou  Testa- 
ment  kom  uit  die  Midde-Ooste.  Dit  is  van  belang,  selfs  van 
’n  blote  letterkundige  standpunt,  om  iets  te  weet  van 
daardie  omgewing,  van  sy  algemene  geskiedenis  waar- 
sonder  die  Bybelboeke  fragmente  bly;  van  die  argeologiese 
opgrawings  wat  keer  op  keer  die  waarde  van  die  Bybel 
staaf  en  toelig,  van  die  manuskrip-tradisie  en  die  onlangse 

1.  Na  aanleiding  van  ’n  persgesprek  wat  prof.  Haarhoff  met  die 

Suid-Afrikaanse  Uitsaaikorporasie  gehad  het. 

fondse  by  die  Dooi  See,  van  die  ekonomiese  toestande  en 
die  lewenslesse  waarop  die  profete  dui,  soos  D.  F.  Malherbe 
ons  in  sy  laaste  werke  treffend  verduidelik  het.  En  die  hele 
agtergrond  van  die  Nuwe  Testament  is  die  Romeinse  Ryk, 
waaruit  die  Christelike  Kerk,  ten  spyte  van  sporadiese 
vervolgings,  tot  ’n  organisasie  aangegroei  het  wat  baie  aan 
die  gebruike  van  die  Ryk  ontleen  het. 

Dit  is  nodig  om  die  sedes  en  gewoontes  van  daardie  tyd 
te  verstaan  om  die  Nuwe  Testament  ten  volle  te  begryp, 
die  filosofiese  strominge  en  die  feit  dat  daar  naas  die 
Olimpiese  gode  ’n  ouer  en  ’n  dieper  rigting  was  wat  die 
onsterflikheid  van  die  siel  en  die  leer  dat  jy  hiemamaals 
sal  maai  wat  jy  gesaai  het,  beklemtoon  het. 

Die  werklikheid  van  die  wêreld  wat  ons  fisiese  oog  nie 
kan  sien  nie,  kan  ons  leer  uit  skrywers  soos  Heracleitus 
en  Plato  en  terugvind  in  die  Nuwe  Testament.  In  my  boek 
oor  Vergilius  het  ek  sinne  aangehaal  uit  Seneca  wat  letterlik 
dieselfde  is  as  wat  later  in  die  Nuwe  Testament  verskyn. 
Die  Gees  was  toe  steeds  werksaam  om  die  opperste  open- 
baring  van  Christus  voor  te  berei.  So  is  daar  ook  ’n  voor- 
bereiding  vir  ons  letterkunde.  A1  die  letterkundige  vorme 
wat  ons  vandag  gebruik,  gaan  terug  na  die  Helleense  en 
die  Romeinse  tyd.  As  ons  die  groot  skrjwers  van  daardie 
tyd  lees,  kan  ons  nog  die  tintelende  lewe  meevoel  indien 
ons  die  kennis  en  vatbaarheid  het  en  bereid  is  om  te  werk. 
Die  waarlik  groot  dinge  is  tydloos  as  ons  die  tydelike 
element  van  konvensie  afstroop  en  die  fundamentele 
raaksien.  As  ons  weet  hoe  om  deur  die  miste  van  die  eeue 
te  kyk,  is  dit  dikwels  ons  eie  gesig  wat  ons  sien,  in  ander 
omstandighede,  maar  met  dieselfde  probleme  van  hartstog 
en  sentiment,  van  beginsel  en  handeling. 

Maar  in  die  loop  van  die  eeue  het  daar  ’n  geweldige 
misverstand  ontstaan.  Die  klassieke  skrywers  het  ekonomies 
te  werk  gegaan  met  die  uitdrukking  van  gevoel.  Die  genie 
van  die  ou  tale  is  sodanig  dat  jy  met  min  woorde  en  deur 
die  wysiging  van  woordorde,  ’n  skoonheid  en  ’n  doeltref- 
fendheid  kon  bereik  wat  onmoontlik  is  in  moderne  tale 
waar  die  struktuur  anders  is.  Moderne  skrywers,  veral  in 
die  18de  eeu,  het  toe  die  vorm  nageboots  — „what  oft  was 
thought,  but  ne’er  so  well  expressed”  — en  die  indruk 
geskep  dat  daar  nie  so  ’n  ding  as  gevoel  is  nie.  Alles  moet 
koud  en  formeel  wees.  Maar  dit  is  ’n  geweldige  misverstand. 
Daar  is  net  so  ’n  sterk  emosie,  net  sulke  wilde  hartstogte 
as  wat  jy  nog  vandag  in  die  Mediterreense  volke  kan 
bespeur;  maar  dit  is  in  ’n  beheerste  taal  voorgedra.  En 

daar  is  sprankelende  humor,  ten  spyte  van  sekere  geleerde 
menings. 

So  het  dan  ook  Afrikaanse  vertalers  van  klassieke  werke 
gely  onder  die  mening  dat  hul  werk  „serebraar’  is.  Jy  kan 
so  diep  voel  soos  jy  wil  oor  die  skoonheid  van  die  antieke 
wêreld;  jy  kan  dit  spontaan  aanhaal  en  van  jou  hart  laat 
vloei,  maar  een  of  ander  kritikus  sal  opstaan  en  jou 
voorstel  as  iemand  wat  na  die  boekrak  loop  om  ’n  aanhaling 
uit  die  oudheid  los  te  slaan.  Dit  was  een  van  die  menings 
oor  Johann  Nel  se  vertolking  van  Oedipus:  dit  sou  on- 
Grieks  gewees  het,  omdat  daar  te  veel  gevoel  by  was. 
Maar  dit  was  die  beoordelaar  wat  nie  die  innerlikheid  van 
die  Griekse  drama  verstaan  het  nie  en  die  konvensionele 
mening  van  die  18de  eeu  aanvaar  het.  Om  Grieks  of  Romeins 
te  kan  voel,  dit  was  die  ideaal  van  Wilamowitz,  ’n  prins 
onder  Helleense  geleerdes,  in  Berlyn;  en  dit  is  iets  wat  jy 
nie  uit  die  vertonings  van  Hollywood  sal  leer  nie! 

In  die  antieke  letterkunde  vind  ek  baie  lesse  vir  ons  tyd. 
Jy  kan  die  daaglikse  lewe  van  die  Romeinse  boer  nagaan 
en  die  praktiese  lesse  wat  hy  moes  leer  soos  gronderosie 
en  veldbrand  en  afwisseling  van  oeste.  Jy  kan  leer  wat 
aanvoeling  met  die  Natuur  beteken  het  vir  die  digter  en 
kon  beteken  het  vir  ’n  volk  wat  nog  nie  sy  landelike 
eenvoud  laat  vaar  het  nie.  Jy  kan  trek  van  die  platteland 
na  die  stede  en  die  oorsake  van  ons  armblankevraagstuk, 
nou  bykans  opgelos,  voor  jou  sien  plaasvind.  Jy  kan  sien 
hoe  die  jongeling  Catullus,  die  hartstogtelike  digter  en 
geleerde,  onder  die  jong  Turke  van  die  hoofstad  verslaaf 
raak  aan  die  skone  Clodia  wat  slegs  met  hom  speel  en  sy 
lewe  op  ’n  tragedie  laat  uitloop.  Ek  het  geskr^rwe: 

O,  is  dit  waar 

dat  deur  ’n  sterk  en  heimlike  drang 

ons  in  die  onvolmaaktheid  van  die  lewe 

moet  soek,  en  doelwit  maak  van  al  ons  strewe 

’n  beeld  om  op  te  staar, 

wat  ons  herinner  met  ’n  diep  ontroering 

aan  beelde  daar  gesien,  en  bring  in  dol  vervoering  ? 

Kan  dit  gebeur 

dat,  trillend  van  ekstase  bly  en  bang, 
ons,  blind  met  onvolmaaktheid  van  die  lewe, 
misken  die  doel  van  al  ons  swoeg  en  strewe, 
en  dan,  ontnugter,  treur 
en  hunker  na  die  skoonheid,  diep  verborge  — 
en  skaars  onthou,  met  pyn  en  bitter  sorge? 

Ons  kan  die  „Wanderlust”  van  Catullus  deel  as  hy  deur 
die  beroemde  stede  van  die  Oudheid  reis: 

Die  lente  bring  ’n  soete  lug 
die  Westewind  waai  saggies  nou; 
en  strelend  is  die  hemelblou; 
die  woestheid  van  die  winter  vlug. 

Oor  vlaktes  wyd  van  Phrigië . . . 
vlieg  ek  na  roemryke  Asië 
en  stede  met  tradisie  grys. 

Reeds  tril  ek,  hoop  — geprikkel,  rol 
van  lus  om  uit  te  vind,  en  vol 
die  laste  van  my  af;  vir  reis 
is  nou  my  voete  vrolik-sterk. 

O vriende-klompie  van  my  hart, 
vér  het  ons  saamgereis,  apart 
lê  nou  ons  paaie,  onbeperk. 

Ons  kan  deel  in  sy  hartstog: 

O,  soos  ’n  god  is  hy  vir  my, 
meer  as  ’n  god,  (sou  dit  kan  wees), 
wat  voor  jou  telkens,  onbevrees 
mag  sit  en  sien  en  hoor  hoe  jy 
so  silwer-soet,  bekoorlik  lag  . . . 

So  bruis  gevoelens  deur  sy  hart: 

As  kind  het  hy  die  groot  rivier 
sien  afstort  met  ’n  wilde  gier 
wat  wal  en  heining  honend  tart . . . 

Só  kom  die  stortvloed  oor  hom  nou.  En  Dido,  vir  wie  Sint 
Augustinus  trane  gestort  het,  Dido,  vereensaam  daar  op 
die  kus  van  Afrika,  is  verlief  op  Aeneas  wat  skipbreuk  gely 
het  op  haar  kus.  Die  Gees  van  tragedie  staar  oor  die 
toneel  uit: 

Ai,  maar  die  Koningin  diep 

reeds  lank  deurwond  van  die  liefde, 
voel  in  haar  are  die  wond, 

en  blindlingse  hartstog  verteer  haar. 

Dikwels  oorstelp  haar  gemoed 
sy  helde-dapperheid;  dikwels 
eer  van  sy  ras;  diep  wortel 

sy  aangesig  steeds  en  sy  woorde 

vas  in  haar  hart;  tot  haar  lede 

kom  nimmer  die  slaap  wat  kan  lenig. 

Daeraad  kom  met  die  fakkel 

van  Phoebus  en  reis  oor  die  aarde ; 
reeds  het  sy  nou  van  die  hemel 
die  douryke  donker  verwyder. 

Nou  spreek  Dido  verbyster 

haar  suster  aan,  haar  geliefde: 

„Anna,  maar  O!  watter  drome 

deurtril  my  nou  met  verskrikking ! 

Wie  is  die  vreemdeling,  hy 

wat  pas  na  ons  kuste  gekom  het? 

Ons  kan  sien  hoe  die  jong  Romein,  met  ’n  ontluikende 
gevoel  vir  sy  taal  en  kultuur,  voor  die  probleem  staan  van 
aanpassing  by  ’n  ouer  kultuur  wat  die  prestige  van  die 
verlede  dra  en  dalk  sy  eie  taal  en  kultuur  kan  oorrompel. 
Ons  sien  pogings  om  die  „vreemde”  element  te  isoleer  en 
uit  te  dryf.  Ons  sien  hoe  uiteindelik  sy  aanpassingsvermoë 
die  Romein  as  kultuurmens  oneindig  verryk  op  ’n  twee- 
talige  basis,  met  behoud  van  wat  hy  as  sy  eie  kan  eer. 
Ons  sien  dieselfde  probleem  eeue  later  toe  die  Christendom 
getriomfeer  het.  Moet  die  Christen  die  Grieks-Romeinse 
letterkunde  uitwerp?  Sommiges  het  sterk  daarvoor  gepleit. 
Maar  Augustinus  van  Afrika  het  gewen  met  sy  pleidooi 
dat  Vergilius  (met  wie  hy  groot  simpatie  toon  in  die 
Civitas  Dei)  en  Plato  behou  moet  word  om  hul  verhewe 
godsdienstige  en  morele  houding;  en  dit  is  nog  afgesien 
van  hul  waarde  as  suiwer  letterkunde. 

Vandag  staan  ons  voor  die  triomf  van  die  tegniese 
wetenskap  en  die  dreigement  van  oorlog.  Besit  ons  morele 
waardes  sterk  genoeg  om  atoommag  te  beheer?  Die  Antieke 
wêreld  is  vol  van  een  oorlog  na  die  ander  en  dit  getuig 
vir  die  genie  van  Augustus  dat  hy  ’n  vredestydperk  ingelui 
het  langer  as  die  Westerse  wêreld  ooit  gesien  het.  Dit  is 
leersaam  vir  ons  om  die  oorsake  van  beide  die  oorloë  en 
die  vrede  na  te  gaan.  Oorlog,  sê  Thucydides,  is  ’n  woeste 
skoolmeester  wat  die  karakter  van  die  mens  verlaag  tot  sy 
omstandighede.  Die  onverdiende  lyding  wat  oorlog  mee- 
bring,  veral  vir  vroue  en  kinders,  word  op  onvergeetlike 
wyse  vir  ons  voorgehou  deur  Euripides.  Die  sielkunde  van 
die  volk  in  oorlogstyd  en  die  bedrieglikheid  van  ’n  geweld- 
dadige  oorwinning  aanskou  ons  so  duidelik  dat  dit  ons 
laat  dink  aan  ons  eie  tyd.  Ons  kan  sien  watter  rol  selfsug 
en  geld  en  hebsug  en  nasionale  sentiment  en  isolasie  en 

massa-opsweping  van  tyd  tot  tyd  gespeel  het.  Ons  sien 
hoe  die  Romein  regte  vergun  aan  onderdane  wanneer  die 
mense  r^rp  is  daarvoor  en  ’n  sin  van  verantwoordelikheid 
ontwikkel  het;  ons  let  op  hul  boerebesef  van  die  waarde 
van  geleidelike  groei.  Ons  kan  baie  redes  vind  waarom 
oorlog  nie  finaal  uitgeroei  kan  word  nie.  Maar  uiteindelik 
moet  ons  terugkom  op  die  geestelike  waardes  wat  deur  die 
digters  en  die  wysgere  verkondig  is.  Ons  word  teruggedryf 
op  die  grondwaarheid  dat  daar  universele  morele  wette  is 
soos  Sophokles  ons  vertel: 

Hulle  is  gebore  in  die  geestelike  wêreM, 

Aardse  vader  het  hul  nie. 

Verontagsaam  deur  die  mens,  sal  hul  tog  nie  sTaa'p 
nie. 

’n  Godheid  lewe  altyd  in  hul  voort. 

Dit  is  omdat  die  mens  hierdie  geestelike  waardes  as 
onprakties  beskou  en  weier  om  sy  politieke  beleid  werklik 
en  waaragtig  op  hulle  te  baseer,  en  op  sy  vredeskonferensies 
met  een  gedagte  in  sy  hart  sit  en  ander  woorde  op  sy  lippe, 
dat  ons,  net  soos  ons  broers  in  die  Antieke  wêreld,  chaos 
en  wanhoop  beleef. 

Die  ware  digters  wat  deur  die  uiterlike  skyn  kan  sien, 
het  altyd  hierdie  waarheid  besef.  Die  antieke  digters  was 
nie,  soos  ons  moderne  digters,  skaam  om  hul  afhanklikheid 
van  die  goddelike  te  erken  in  die  vertolking  van  morele 
skoonheid  te  huldig  nie.  „Omdat  jy  die  goddelike  wette 
gehoorsaam,”  het  Horatius  aan  die  Romein  gesê,  „word  jy 
toegelaat  om  te  regeer.”  Die  lyding  wat  oorlog  bring,  word 
dikwels  deur  die  digters  geskilder,  al  meen  hulle  gewoonlik 
dat  oorlog  vir  die  menslike  natuur  onvermydelik  is.  „Oorlog, 
die  waansinnige,”  sê  Aeschylus,  „wat  die  weë  van  God 
bespot.” 

Vergilius  beskryf  hoe  Aeneas,  te  midde  van  die  jammer- 
like  val  van  Troje,  skielik  in  die  middel  van  die  nag  die 
gees  van  sy  broer  Hector  sien,  wat  die  held  van  Troje  was 
en  deur  Achilles  gedood  is.  Ek  probeer  om  die  ritme  van 
die  oorspronklike  weer  te  gee: 

Toe  was  die  tyd  wanneer  eerste 
die  slaap  vir  armsalige  mense 

kom,  en  stilletjies  aansluip, 

mees  welkome  gif  van  die  gode! 

Toe  was  dit  my  in  my  slaap 

of  ek  Hector,  ja,  daar  voor  my  oë 

Hector,  met  droefheid  oorweldig, 
sien  ween  met  trane  oneindig. 

Net  soos  hy  eenmaal  gelyk  het, 

gesleep  deur  die  strydwa,  besoedel, 
bloedige  stof  op  sy  liggaam, 

’n  riem  deur  sy  swellende  voete. 

Daar  is  die  afskeid  van  die  soldaat  en  sy  vrou.  Andromache 
kom  na  Hector  by  een  van  die  Trojaanse  poorte;  dit  is  die 
beroemde  toneel  in  Homerus: 

Nou  loop  sy  hom  tegemoet 

en  saam  met  haar  kom  ook  die  voedster, 
kind  op  haar  bors,  pas  gebore, 

nog  teer  en  swak  in  sy  jonkheid, 
seun  van  Hector  en  dierbaar 

en  skoon  soos  ’n  ster  in  die  hemel. 

Glimlaggend  toe  by  homselwe 
beskou  hy  in  stilte  sy  seuntjie. 

Saggies  laat  toe  sy  vrou 

daar  naas  hom  ’n  traan  langs  haar  wang  loop : 
„Noodlot-gedrewe,  jou  krag 

sal  jou  ondergang  wees,  jy  het  jammer 
nóg  vir  jou  kindjie  se  teerheid 

nog  ook  vir  my  wat  sal  oorbly 
weduwee  ná  jou,  ellendig  . . . 

Ai,  maar  Hector  jy  is  my 

én  Vader  én  edele  Moeder, 
ja,  en  ook  broers  en  nog  verder 

my  sterk  en  dierbare  gade ...” 

(Dan  spreek  Hector) : 

„Kom  sal  die  dag  wanneer  Troje 
die  heilige,  val  en  verniel  word 
. . . my  egter  raak  nie  soseer  nie 

die  leed  van  Trojane  hiernamaals, 
nie,  nog  die  leed  van  my  moeder, 

of  ook  van  my  vader,  die  koning . . . 
nee,  maar  dis  jy  en  jou  leed 

wat  my  tref,  as  ’n  bronskleed-Achajer 
jou  met  betraande  gelaat 

sou  vervoer  en  ontroof  van  jou  vryheid.” 

. . . So  spreek  Hector  en  strek  toe 
sy  hande  uit  na  sy  seimtjie 
t’rug  skrik  die  kind  na  die  voedster, 

met  skoon  omgordelde  boesem, 

skrik  en  begin  toe  te  huil 

vir  die  vader  in  al  sy  mondering, 
bang  vir  sy  bronswerk-mondering 

en  bang  vir  die  perdestert-helmbos. 

. . . Luid  klink  die  lag  van  hul  albei 
van  vader  en  edele  moeder; 
dadelik  af  van  sy  hoof 

neem  roemryke  Hector  sy  helm  toe, 
plaas  hom  daar  neer  op  die  vlakte 

gans  helder  met  glansende  bronswerk 
. . . toe  gee  hy 

die  kind  in  sy  moeder  se  hande, 
dierbare  gade  en  lieflik; 

sy  neem  hom  in  boesem  welriekend 
glimlaggend  steeds  deur  haar  trane  . . . 

Ek  eindig  met  ’n  sonnet  aan  Vergilius  — Vergilius  wat 
Dante  en  sy  Gids  gekies  het  vir  die  reis  deur  die  geeste- 
wêreld  en  wat  dus  ’n  betekenisvolle  skakel  vorm  met  die 
Middeleeue,  maar  ook  oor  die  Middeleeuse  heen  reik  tot 
ons  eie  tyd: 

Die  skimme  staan  by  Styx-reikhalsend,  ai 
daar  staan  hul  met  die  hande  uitgestrek, 
verlangend,  smekend  om  tog  oor  te  trek 
met  Charon  en  die  siele  wat  hy  laai 
in  daardie  donker  boot.  Soos  blare  waai 
in  winter  as  die  wind  hul  doodsheid  wek, 
word  heel  die  oewer  met  ’n  swerm  bedek. 

Van  skimme:  Charon  bly  hul  grimmig-kwaai 
hul  harte  laat  hul  eindeloos  verlang  — 
vurig  verlang  na  onvervulde  heil. 

Hul  hunker  en  ’n  heimlike  drang 

laat  hul  verlang  — verlangens  sonder  peil. 

Bly  dit  dan  so  altyd,  in  elke  land, 

— Hande  gestrek  steeds  na  die  Anderkant? 

Dit  dan,  was  my  doel  en  strewe  met  die  vertolkings  van 
die  Klassieke — Tria  Corda,  die  Kortverhale,  Die  Liefde 
van  Catullus,  Die  Antieke  Drama,  Die  Briewe  aan  Reinhard, 
Die  Romeinse  Boer.  Nie  net  om  my  mede-Afrikaners  ’n 
insig  te  probeer  gee  in  die  skoonheid  van  dié  werke  nie, 
maar  ook  om  te  wys  op  die  lesse  wat  daar  vir  ons  te  lere 
is  uit  die  Klassieke  geskiedenis  en  die  Klassieke  letter- 
kunde.  Die  omstandighede  en  probleme  van  veral  die 
Romeine  toon  soveel  ooreenkoms  met  ons  eie  dat  ons  hulle 
geskiedenis  met  vrug  kan  bestudeer  en  oorpeins. 

Jemand  ^lo 


^emana  ^ionzoone 

EENZAAMHEID 


De  avond  kruipt  met  mijn  verdriet, 
de  nevel  schuift  met  najaarsbloemen, 
het  huis  word  een  vergeten  lied 
waar  kevers  om  de  lampen  zoemen. 

Het  slapend  kind  brengt  stilte  mee, 
die  brozer  kleurt  dan  bloemenkelken. 

Wat  is  de  wereld:  aarde  en  zee 
en  tijd  en  bloemen  die  verwelken. 

Het  woord  wordt  niet  gehoord,  het  licht 
wordt  vaag  gezien:  de  ouden  zwijgen 
want  zij  zijn  wijs.  Wij  staan  ontwricht, 
de  start  was  al  te  vlug;  wij  hijgen 

en  volgen  moeizaam  dag  en  tijd. 

Ik  zoek  de  vlakte  en  de  herder, 
de  zee  en  visser,  ’k  zwerf  en  rijd 
waranden  binnen,  ’t  doel  ligt  verder. 

Wie  eenzaam  leeft  is  als  een  bron 
die  rijk  is  aan  zich  zelf.  Ik  steven 
vervreemd  voorbij  de  horizon 
waar  twintig  eeuwen  sporen  schreven. 

^oto^ra^ie  en  ^^anó 


W.  HESSE 


Het  fotografie  iets  met  kuns  te  doen?  Kan  ons  fotografie 
’n  kuns  noem?  Sedert  die  begin  daarvan  en  nou  vir  reeds 
meer  as  honderd  jaar  is  hierdie  vraag  gestel  en  baie 
antwoorde  is  aangebied.  Menige  skilder  het  fotografie  as 
on-kuns  bestempel  en  menige  fotograaf  het  dit  as  kuns 
verdedig.  Die  stryd  sal  voortduur  totdat  uit  die  miljoene- 
massa  kiekies  meer  en  meer  kunssinnige  foto’s  te  voorsk^m 
kom,  van  die  gehalte  van  die  vroegste  portrette  en  groepe 
wat  omstreeks  die  helfte  van  die  vorige  eeu  deur  ’n  paar 
geniale  mense  geskep  is,  fanaties  ontworstel  aan  die 
ongelooflik  moeilike  tegniese  probleme  van  daardie  tyd, 
toe  ’n  model  minute  lank  onbeweeglik  moes  bly  sit  of  staan 
met  ’n  ysterklem  as  kopstut,  en  die  eiehandig  gegote  plaat 
dadelik  in  die  donkerkamer-op-wiele  moes  ontwikkel  word. 
Die  weinige  portrette  wat  op  hierdie  manier  geskep  is, 
bewonder  ons  egter  vandag  nog  as  kunstig. 

Waarom  is  dit  so?  Het  miskien  juis  die  vooruitgang  van 
die  tegniek  die  kuns  gedood?  Het  die  hedendaagse  gemak 
die  erns  van  die  onderneming,  dié  toewyding  wat  vir  alle 
kuns  nodig  is,  vernietig?  Ongetwyfeld  is  daar  vandag  geen 
gewete  meer  nodig  om  die  moeite  en  inspanning  te  onder- 
gaan  nie;  ’n  kiekie  kom  altyd  uit  as  ons  net  op  die  regte 
oomblik  en  regte  plek  die  knoppie  druk,  en  die  moeitevolle 
keuse  van  die  regte  tyd  en  die  regte  plek  kan  maklik 
vervang  word  deur  ’n  groot  aantal  kiekies.  Gewis  skiet  ons 
nie  meer  met  die  geweer  nie,  maar  met  die  masjiengeweer, 
en  elke  dertigste  skoot  sal  seker  tref:  fotografie  het  goed- 
koop  geword  in  dubbele  sin.  Maar  daar  was  tog  eenmaal 
kunstige  afbeeldinge,  en  dié  is  daar  vandag  nog  en  sal 
daar  altyd  wees.  Die  tegniek  kan  net  die  skuld  dra  vir  die 
proporsie  van  slegte  tot  goeie  foto’s,  maar  kan  nie  ons 
vraag  beantwoord  nie. 

Slegs  ’n  ompad  kan  dit  doen:  die  uitskakeling  van  al  die 
eienskappe  wat  ’n  afbeelding  nie  tot  ’n  kunswerk  maak 
nie;  en  wat  hier  van  die  afbeelding  in  die  skilderkuns  en 
fotografie  gesê  word,  geld  natuurlik  ook  alle  ander  kuns- 
werke.  Kuns  is  dus  nie  tegniek  nie.  Tegniek  maak  geen 
kuns  nie,  dit  maak  handewerk.  Wie  sy  materiaal  verstaan, 

wie  al  die  tegniese  reëls  in  hom  opgeneem  het,  selfs  so 
volkome  beheers  dat  die  moeite  van  afwerking  nie  meer 
in  sy  prestasie  te  sien  is  nie  — hy  is  tog  nog  geen  kunste- 
naar  nie,  tensy  die  mense  hom  as  een  beskou  en  bewonder, 
Die  ware  kunstenaar  het  daardie  tegniek,  dit  word  aanvaar, 
maar  hy  sou  net  sowel  daarsonder  kan  klaarkom.  Altyd 
weer  kom  daar  in  die  kuns  gevalle  voor  waar  die  skepper 
van  grootse  werke  minder  van  tegniek  af  geweet  het  as,  sê 
elke  „kommersiële  kunstenaar”  moet  weet  as  hy  sy  betrek- 
king  wil  behou.  Die  doeanebeampte  Rousseau  was  ’n 
kunstenaar  alhoewel  hy  niks  van  „skilderkuns”  verstaan 
het  nie,  en  Diirer  was  ’n  kunstenaar  alhoewel  hy  min 
van  teken  geweet  het;  kuns  is  nie  tegniek  nie,  maar  meer 
as  dit. 

Dis  ook  nie  kennis,  intellek,  geestelike  vormbeheersing 
nie.  In  elk  geval  nie  daardie  kennis  wat  uit  boeke  kom  nie, 
nie  die  aanleer  van  reëls  wat  kritiese  geeste  tog  eers  van 
die  werke  afgelei  en  geabstraheer  het  nie,  want  reëls  kom 
van  die  werk,  nie  voor  die  werk  nie,  en  hier  weet  ons  in  elk 
geval  dat  die  hen  voor  die  eier  daar  was.  Die  ou  skilders 
het  niks  van  perspektief  af  geweet  nie,  maar  dit  het  hulle 
meesterskap  net  so  min  beperk  as  hulle  volslae  onkunde 
oor  die  kleure-chemie.  Hulle  skilderye  was  net  so  „reg”  as 
Goethe  se  inspirasie  van  Faust  se  gang  na  die  moeders  in 
die  onderwêreld.  „Reg”  was  amper  ’n  eeu  voor  psigo-analise. 
Kuns  is  meer  as  die  kennis  wat  dink,  meer  selfs  as  die 
kennis  wat  begryp. 

Dis  ook  nie  gevoel  nie,  selfs  nie  daardie  eerlike  gevoel 
wat  van  sentimentaliteit  geskei  is  nie.  Elkeen  van  ons  het 
gevoelens,  en  sommige  daarvan  is  so  eerlik  as  wat  menslik 
moontlik  is.  Elkeen  van  ons  druk  daardie  gevoelens  uit, 
maar  die  uitdrukking  is  nog  nie  kuns  nie,  selfs  as  dit 
algemene  waarheid  is.  Ons  „mooiste”  gevoelens  is  nog  nie 
kuns  nie. 

Want  ook  skoonheid,  of  die  keuse  van  die  skone  vir  die 
skepping  is  glad  nie  kuns  nie.  As  dit  so  was,  sou  die  letter- 
kunde  van  die  afgelope  sestig  jaar  geen  kuns  wees  nie. 
Dat  dit  tog  so  is,  ten  minste  volgens  die  vaste  oortuiging 
van  ’n  paar  deskundiges,  is  nie  daaraan  toe  te  skrywe  dat 
die  lelike,  morbiede  en  dekadente  temas  gekies  is  nie,  maar 
dat  dit  van  daardie  stof  net  so  min  afhanklik  was  as  alle 
ware  kuns.  Die  ergste  wat  ’n  mens  die  kuns  kan  aandoen, 
en  wat  vandag  so  dikwels  voorkom,  is  om  dit  na  sy  objek 
te  beoordeel.  Want  die  objek,  die  keuse  van  die  voor- 
gestelde,  het  met  sy  produk  net  so  min  te  doen  as  met 

69 


1 


moraal.  Die  kuns  kies  verby  die  moraal,  maar  dit  skep 
moraal;  en  kuns  kies  die  objek  nie  om  dit  voor  te  stel  nie, 
maar  om  ’n  nuwe  objek  te  skep  wat  daarsonder  nie  sou 
kon  bestaan  nie.  Vir  die  objek  sorg  die  natuur,  en  sy  sorg 
só  goed  daarvoor  dat  daar  geen  noodsaaklikheid  is  om  haar 
te  kopieer,  om  haar  te  vermenigvuldig  nie.  Om  dit  te 
oortref,  om  dit  te  verryk,  daartoe  dien  die  kuns. 

Want  as  kuns  nie  is  wat  ons  tegniek  en  kennis  en  gevoel 
en  eerlikheid  en  stof  noem  nie,  dan  is  dit  tog  dit  alles 
tesame,  en  in  ’n  hoogs  irrasioneel  gevoelde  en  passioneerde, 
maar  tegelykertyd  hoogs  intellektuele  vorm  wat  aan  al 
daardie  dele  deur  die  subjek  gegee  word  — ’n  regering  van 
die  subjek  oor  al  daardie  onderdane,  waarvan  die  objek 
net  een  is.  Maar  dis  geen  absolutistiese  regering  nie,  net 
’n  aristokrasie  waar  die  subjek  slegs  die  primus  inter  pares 
is.  Wat  uit  daardie  kooperasie  kom,  uit  die  geheimnisvolle 
versmelting  van  objektiewe  en  subjektiewe,  uit  die  simbiose 
waar  elkeen  van  die  ander  een  afhang,  dit  is  ’n  totaal  wat 
groter  is  as  die  som  van  sy  dele,  en  ten  slotte  het  ook  die 
subjek  ’n  opoffering  gebring,  sodat  die  kunswerk  nie  net 
die  uitdrukking  van  een  skepper  sou  wees  nie,  maar  ’n  skat 
vir  almal,  ’n  anonieme  en  algemene  waardestuk.  In  die 
kunswerk  herken  nie  net  die  objek  homself  nie,  en  nie  net 
die  organiserende  subjek  nie,  maar  almal  van  ons;  die 
tipiese  word  die  algemene;  die  een  keer  ware  die  altyd 
ware;  die  herken  word  ’n  herinnering.  Die  portret  van  die 
een  mens  word  die  portret  van  die  menslike.  Maar  laat  die 
fotografie  sulke  moeilike,  sulke  geweldige  eise  toe?  Kan 
die  fotografiese  portret  bereik  wat  die  skildery  kan?  Moet 
dit  nie  in  die  objek  bly  steek  en  tevrede  wees  dat  ons  net 
die  een  mens  daarin  weer  herken,  maar  nie  die  wese  van 
alles  mensliks  nie?  Ons  weet  nie  of  die  ,,Mona  Lisa”  ’n  goeie 
gelykenis  van  daardie  sekerlik  nie  sonderling  skone  gadin 
van  Francesco  del  Giocondo  is  nie,  en  dit  het  miskien  ook 
net  haar  man  aangegaan ; ook  dat  berig  word  dat  Lionardo 
musiek  laat  maak  het  om  sy  model  af  te  lei  en  te  laat 
glimlag,  is  nie  ons  saak  nie:  wat  ons  aangaan,  is  daardie 
glimlag,  nie  haar  persoon  nie,  en  haar  portret  is  ’n  kunswerk 
omdat  dit  alle  jong,  dromende  vroulikheid  weergee. 

Hoe  dan  met  die  fotografie  wat  tog  amper  uitsluitlik  aan 
die  tegniese  en  die  objek  gebind  is  ? Wat  meer  kan  die  hart 
van  die  mens  doen  as  om  te  kies  wat  voorgestel  sal  word, 
wat  meer  sy  hand  as  op  die  regte  oomblik  ’n  mechanisme 
in  beweging  sit  wat  uitsluitlik  aan  sekere  natuurwette 
onderworpe  is?  Hy  mag  kies  vóór  die  toneel,  en  weer  in 

die  donker  kamer,  maar  wat  hy  ook  al  buite  en  binne 
organiseer,  dit  wil  sê  verander,  is  saak  van  die  chemie 
alleen.  Hy  mag  ’n  voorstelling  hê  van  wat  hy  wou  daarstel, 
maar  die  tegniek  verwerk  net  ’n  deel  daarvan  — net  ’n 
deel  van  sy  tekening  in  lig  en  skaduwee,  net  ’n  deel  van 
die  kleure  in  sy  skildery;  nóg  die  hele  werklikheid  van  die 
natuur,  nóg  die  hele  innerlike  werklikheid  van  sy  siel. 

En  tog  was  daardie  eerste  portrette  van  die  fotograwe 
kunstig,  het  ons  meer  as  net  die  uiterlike  gelykenis  van  die 
model  gegee.  Hulle  het  dit  gedoen  omdat  kuns  juis  van  die 
tegniese  onafhanklik  is,  selfs  van  die  model,  en  die  subjek 
so  veel  meer  kon  sien  as  sy  kamera  dat  hy  sy  kamera  kon 
dwing  om  meer  te  sien.  Ook  in  die  fotografie  kan  die  kuns- 
tige  wil  en  die  kunstige  vermoë  hom  skik  na  uiterlike 
omstandighede  en  voorwaardes ; en  net  uit  sy  af hanklikheid 
kan  dit  sy  voordeel  trek.  Want  ware  kuns  is  beskeidenheid, 
eenvoud  en  nederigheid,  vr^rwillige  aanvaarding  van  voor- 
waardes,  en  uit  die  onderwerping  kom  ’n  oorwinning  oor 
omstandighede.  Fotografie  het  dit  baie  moeiliker  as  die 
ander  kunste,  moeiliker  selfs  as  die  argitektuur  wat  uit 
die  funksionele  voorwaarde  skoonheid  moet  skep;  maar 
juis  dit  sou  vir  die  weinige  kunstenaars  onder  die  fotograwe 
die  opgawe  des  te  verleideliker  maak.  Kuns  is  juis  nie 
maklik  gemaakte  tegniek  nie,  maar  deur  stryd  ontworstelde 
vorm.  Des  te  sterker  moet  die  fantasie,  die  intellektuele 
deurdringing  van  die  wesenlike  te  werk  gaan,  as  dit  meer 
om  te  oorwin  het  as  die  swakheid  van  die  hand  wat  die 
beitel  hou,  die  weerbarstigheid  van  die  klip,  die  vers,  die 
liggaamlike  swaargewig.  Kuns  is  nie  afhanklik  van  die 
materiaal  nie,  en  in  haar  oë  is  alle  media  gelyk.  Alleen  wat 
uit  hulle  geskep  word,  is  van  belang. 

Die  blom  wat  pas  ontvou  het,  kan  op  menige  maniere 
voorgestel  word:  as  woord,  as  gedig,  as  botaniese  opstel; 
as  simmetriese  simbool,  as  bekroning  van  ’n  pilaar;  as 
fotografiese  illustrasie  van  ’n  besondere  aard,  klas  en 
familie;  maar  ook  as  die  simbool  van  natuur  en  haar  ewige 
skepping,  as  teken  van  haar  skoonheid  en  geskenk  vir  ons 
oë;  as  ’n  waarteken  van  al  haar  lewensomstandighede,  as 
’n  wapenbeeld  en  as  ’n  lewende,  wordende,  en  sterwende 
wese.  Wat  ookal  die  een  wat  dit  „afneem,”  daarin  sien  en 
eis,  dit  is  ’n  geduldige,  mits  efemeriese,  model.  En  tot  dié 
mate  waarin  hy  dit  herken  en  vermag  het  om  dit  weer  te 
gee,  sal  dit  weer  verskyn  — as  berig  of  as  kunswerk,  as 
illustrasie  of  as  ’n  geheel  wat  sigself  verklaar.  Nie  omdat 
daardie  blom  skoon  was,  sal  dit  by  andere  dieselfde  emosie 

uitlok  nie;  die  graad  van  emosie  is  nie  afhanklik  van  sy 
eie  volmaaktheid  nie,  maar  omdat  die  man  se  voorstelling 
niks  te  wense  oorlaat  nie. 

Niks  en  vir  niemand.  Want  ons  almal  het  kuns  nodig, 
ons  het  almal  ’n  natuurlike  verhouding  tot  die  kuns,  tot 
alle  kuns,  al  moet  dit  ook  deur  herhaling  en  gewoonte 
bereik  word. 

Elkeen  van  ons  kan  teken,  omdat  hy  kan  skryf;  elkeen 
kan  musiek  maak,  al  is  dit  ook  net  sing  of  fluit;  elkeen 
van  ons  bly  jonk  genoeg,  soos  alle  kunstenaars,  om  spelend 
die  natuur  te  herorganiseer.  Meeste  van  ons  bly  by  die 
skryf  van  figure,  fluit  en  luie  spel  vassteek,  omdat  ons  sku 
is  vir  die  moeite  van  die  kuns.  En  ons  laat  dan  duisende 
kiekies  ontwikkel,  omdat  ons  die  herinnnering  aan  mense 
en  landskappe  (wat  ons  kunstig  aangeroer  het)  wil  vashou, 
en  ons  is  net  nie  ernstig  genoeg  oor  die  saak  nie.  Dis  nie 
die  verskil  van  kunste  wat  ’n  verskil  in  die  kuns  maak 
nie,  maar  die  verskil  van  mense. 

Alle  ware  kims  bevredig  die  diepste  instink  van  die  mens 
om  by  wat  hy  hier  vind  iets  van  sy  eie  te  voeg ; op  daardie 
wyse  ontvlug  hy  die  dood  wat  die  vernietiging  van  sy 
werksaamheid  hier  beteken.  Alle  kuns  vertel  ’n  storie,  nie 
net  sy  eie  nie,  maar  boweal  ook  dié  van  sy  skepper;  en 
daarom  vertel  hy  dit  en  verseker  hom  van  luisteraars  en 
gedagtes.  Die  objek  vertel  niks  nie,  hy  wag  tot  iemand 
kom  om  uit  sy  „wees”  ’n  „word”  te  maak,  Alleen  die 
subjek  kan  vertel,  en  hoe  hy  dit  vermag,  onderskei  die 
geduld  en  die  aantal  van  sy  luisteraars.  Na  die  ware 
kunstenaar  luister  almal,  altyd,  want  hulle  is  daar  in  sy 
storie,  en  hoe  meer  moeite  sy  werk  gekos  het,  hoe  minder 
weet  hulle  daarvan  en  des  te  makliker  weet  hulle  van  hul- 
self . As  die  fotografiese  werk  verder  probeer  om  ’n  mensiike 
storie  op  ’n  menslike  manier  te  vertel,  sal  dit  ook  ’n 
kunswerk  wees. 

DIE  ONOORDEELKUNDIGE 

Ek  rig  self  my  stellasie 

bo  die  teerstraat  en  tremvormige  busse  op. 

Die  kraai  kwaak  hoër  en  inflammasie  — 
hees,  besorg  . . . 

Die  likkewaan  pronk  teen  die  plat  aarde; 

die  houtkapper  hou  teen  die  stam; 

uit  die  gras  het  ’n  geelslang  gifbek  opgevlam; 

. . . eergister  in  die  stadsraad  se  kamp  . . . 

Weerligleier  en  diefproefdraad  — skakel  sewe 
vyf  vir  brandweer  of  die  bhtspatrollie ; sewe 
dertig  al  laai  ek  die  klein  pistool  en  dood  die  lamp. 

Wie  sê  die  ding  met  drakeneigings 

swerf  nie  in  die  dag,  behoed- 
saam  en  onsigbaar  en  met  masjinale  stuit, 
as  plotsehng  ’n  robot  klikkend  rooi  vergloed? 

MUNISIPALE  SLOOTMAKER 
Oubaas  wat  werskaf  in  die  vuil  vog, 
aan  watter  aarde  was  jy  eens  verknog? 

En  het  jy  stroomsaam  na  die  stad 
Verhuis  soos  honderd  sosioloë  sê?  Hoe  nat 
was  jou  land  in  drie-en-dertig,  Oom? 

Vertel,  van  die  bees  wat  vrek  by  die  boom; 
en  dooie  skape  van  die  dors  en  koeheskuld . . . 
en  sommer  van  die  vrot  water  en  die  voor  en  jou  geduld. 
Jy  sien,  ek  moet  die  maatskappy  se  siekte  ondersoek 
en  jy,  ou  man,  sal  stof  gee  vir  ’n  voorgeskrewe  boek. 

eimer 


RAMPAKIE 

Rampakie  sê  vir  my, 
waar’t  jou  mama  jou  gekry; 
langs  die  wapad  in  ’n  besembos  — 
het  sy  jou  dáár  gekry! 

Rampakie  sê  vir  my, 

waar  het  jy  jou  naam  gekry; 

jy  dink  miskien  dis  baie  mooi,  maar  kyk 

die  bokmakierie  lag  vir  jou. 

Rampakie,  jy’t  ’n  kraak, 
as  voëltjies  kwiek  dan  sê  jy  kwaak; 
met  koggelmanders  kan  jy  heeldag  speel, 
dat  dit  jou  nie  verveel! 

Rampakie,  stoute  kind! 
die  son  sal  mos  jou  oog  verblind 
as  jy  so  sonder  knip  na  bowe  kyk; 
of  dink  jy  dis  die  maan? 

En  niemand  skrik  vir  jou, 
al  sluip  jy  suutjies  oor  die  dou. 

Die  hasie  draai  sy  koppie  stadig  om, 
die  dassie  krap  ’n  vlooi. 

Maar  sê  nou  eers  vir  my, 

word  jy  ook  somtyds  baie  bly, 

jou  hart  van  pure  genot  ’n  bokspring  gee 

dat  selfs  jou  beentjies  mee  wil  gee. 

Rampakie  sê  vir  my 
of  jy  ook  somtyds  hartseer  kry, 
of  speel  jy  op  jou  fluit  die  hele  dag, 
die  sorge  uit  te  lag. 

Rampakie  jy’s  nog  klein 
en  nog  so  sonder  smuk  of  skyn, 
nog  na  aan  Moeder  Aard  se  breë  bors, 
jy  hoor  haar  hart  se  klop. 

Rampakie,  jy’t  dit  goed, 
die  lewe  is  vir  jou  net  soet, 
jy  vra  nie  dit,  jy  vra  nie  dat, 
jy  neem  dit  nes  dit  kom. 

In  hierdie  land  van  jou 
ken  jy  geen  smart  of  dood  of  rou, 
maar  son  en  lug  en  velde  wyd  en  vry  — 
jy  kry  dit  sonder  prys. 

As  ek  maar  was  soos  jy, 
besef  jy  hoe  ek  jou  beny? 

Waar  ek  na  streef  dit  het  jy  reeds; 
ag!  gee  my  jou  resep. 

So  statig  stap  jy  daar, 

Rampaak ! jy’s  koning  klink  en  klaar, 
gesetel  op  die  veld  se  blommetroon 
en  smelt  daarmee  ineen. 

Ek  voel  hier  wel  ’n  traan 
as  ek  weer  dink  aan  huis  toe  gaan; 
ek  wens  ek  het  geen  ander  land  geken  — 
by  jou  sou  ek  wou  bly! 

DIE  DIGTERSIEL 

(^n  Besoek  aan  die  graf  van  A.  G.  Visser) 
Langs  daardie  marmergraf  het  ons  gestaan 
die  twee  van  ons  so  kop  aan  kop  geskaar 
deur  kerkhof-stilte  digter  bymekaar 
waar  stene  ry  op  ry  so  puntig  staan. 

En  daar?  Maar  net  ’n  boek  lê  oopgeslaan, 
die  skrywe  op  blanke  blad  so  min  maar  klaar, 
eenvoudig  nes  die  res  daarop  verjaar  — 
en  tog  moes  ons  die  taal  daarvan  verstaan. 

Ek  wonder  nou  of  jy  ook  aan  kan  voel 
die  digtersiel  van  hom  wat  daarso  rus, 
want  weggesluit  het  sooi  en  klip  dit  nie; 
die  gawe  Gods  nog  onveranderd  woel, 
nog  bruis  soos  branders  aan  ’n  veraf  kus. 

Het  jy  dit  ook  gevoel  — of  het  jy  nie? 

E.  L 

OKTOBERDAG  1955 


Somber,  swart 

en  onreëlmatig,  die  polsslag 

van  hierdie  swaar-gelaaide  onweersdag. 

Bleek,  grys 

soos  lang,  ingehokte  prisoniers  met  rapier  in  elke  hart, 
staan  hierdie  dag  in  sy  monnikspy  van  smart. 

Lewe  of  Dood? 

Daar  is  geen  keuse,  selfs  vir  hierdie  Oktoberdag; 
alles  is  gebonde  aan  die  tyd  wat  wag. 

Na  die  vuur 

om  te  red  van  die  kou  dra  ons  arme  aardse  mens, 
die  pasgebore  lam,  ons  te  vroeg-rypgeworde  wens. 

Weemoed,  leed, 

die  rouband  netjies  en  sorgvuldig  gebind  om  elke  regtermou, 
kom  helaas  vir  ons  teen  wil  en  dank  te  gou. 


76 


Bonderd  Sonnette  (J.  L.  van 
Schaik,  Pretoria),  Van  den  Heever 
se  jongste  werk,  is  die  eerste 
versebundel  in  Afrikaans  waarin 
deurgaans  van  die  sonnetvorm 
gebruik  gemaak  word.  Juis  om- 
dat  die  klein,  kompakte  sonnet 
so  ’n  ideale  belydenisvorm  is,  kry 
die  verse  hier  'n  logiese  nood- 
wendigheid,  want  die  hele  bimdel 
is,  vers  vir  vers,  ’n  uitbeelding 
van  die  digter  se  intieme,  per- 
soonlike  beskouinge  en  ervaringe. 
Dit  eis  op  sigself  al  groot  teg- 
niese  vaardigheid  om  ’n  goeie 
sonnet  te  skryf,  maar  om  dit 
boonop  te  dwing  tot  soepele  uiting 
van  diepe  emosie-belewenis,  eis 
onbetwiste  meesterskap.  Daar  is 
volop  getuienis  in  hierdie  werk 
van  ’n  ervare  en  trefsekere 
meesterlikheid;  nêrens  is  daar  ’n 
strompeling  of  onhandige  tasting 
na  ekspressiewe  woorde;  nooit  ’n 
poging  om  deur  kimsmatige  mooi- 
skrj-wery  ’n  indruk  te  maak  nie. 
Die  vorm  word  heel  spontaan  en 
sonder  poëtiese  gimnastiek  diens- 
baar  gemaak  aan  die  innerlike 
lewe : Belydenis  van  eie  smart, 
onsekerheid,  stryd  met  die  dood 
en  verganklikheid,  en  diepe,  em- 
stige  soeke  na  God  en  Sy  ondeur- 
grondelike  gang,  vloei  vertroulik 
van  gedig  tot  gedig,  in  een  heer- 
like  golf  van  beteuelde  gevoel, 
totdat  ons  ten  slotte  voor  ons 
het  ’n  dokument  waarin  ’n  digter 
se  hele  geestelike  wetenskap  uit- 
gebeeld  lê.  In  dié  belangrike  sin 
is  Honderd  Sonnette  ’n  voortset- 
ting  van  Van  den  Heever  se 
vroeëre  bundels;  waar  sy  lewens- 
en  ewigheidsbeskouing  in  Stem- 
mingsure,  Die  Nuwe  Boord,  Dei- 


ning  en  Aardse  Vlam,  gedeeltelik 
gegee  word,  daar  kry  ons  in  die 
jongste  werk  ’n  volkome  voltrek- 
king  van  sy  filosofie.  Dit  dek  dan 
ook  ’n  wye  ervaringsveld  waarin 
sy  menslikheid  brandend  sober, 
breed  en  diep  afgeskilder  staan. 
Tog  is  dit  merkwaardig,  met  die 
oog  op  hierdie  persoonlike  doek 
wat  hy  skilder,  dat  hy  nie  in  her- 
haling  verval  nie;  en  daarmee  be- 
doel  ek  nie  woordelike  of  vorm- 
like  herhaling  nie,  maar  „her- 
lewing”  van  stemminge  of  erva- 
ringe:  Elkeen  van  die  verse  voer 
ons  ’n  stap  verder  op  die  pad 
na  volkome  selfherkentenis,  son- 
der  dat  innerlike  motiewe  geher- 
kou  word:  Wel  is  die  wesens- 
grond  van  angs,  van  stryd  oor 
die  groot  fimdamentele  dinge, 
soos  dood,  geboorte,  voortbestaan, 
onsterflikheid,  dieselfde : Die 
klankbodem  is  één,  en  dit  verleen 
ook  ’n  hegte  innerlike  eenheid; 
maar  die  gedigte  is  ook  elkeen 
soewerein,  met  eie  bestaansreg. 

Die  oorheersende  vraag  wat 
ten  grondslag  van  die  werk  lê, 
is  die  twyfel  oor  en  hoop  op  per- 
soonlike  onsterflikheid.  Van  den 
Heever  sien  in  die  wriemelende 
mensemassa,  in  die  patetiese  ryk 
van  die  dierelewe,  uiterlik  geen 
spore  van  onsterflikheid  nie. 
Dood,  vemietiging,  eensame  ly- 
ding  en  verskrikking,  alles  skyn 
te  dui  op  ’n  blinde  en  selfs  ge- 
nadelose  lot  wat  spoorloos  weg- 
vee  en  vertrap.  Maar  tog  het 
hierdie  verse  van  hom  ’n  ander 
sterk  pool:  ’n  diep-stromende  en 
vaste  sekerheid  dat  God  se  raads- 
besluite,  wat  vir  ons  onverstaan- 
baar  en  verborge  bly,  raadsbe- 

sluite  van  liefde  en  genade  is.  In 
die  groot  siklus  In  Memoriam 
Patris,  van  die  allergrootste  son- 
nette  in  Afrikaans,  kom  hierdie 
sobere  maar  tog  jubelende  bely- 
denis  voor: 

o God  wat  in  die  tye  ewig  gaan 

bewaar  hom  in  u diep 
geheimenis; 

hy  het  ’n  rukkie  in  u vloed 
gestaan 

hier  in  ’n  tydskring  wat 
beëindig  is, 

en  waar  die  mens  gou  dof  word 
en  vergeet, 

vir  altyd,  God,  sal  V van  hom 
bly  weet. 

In  Memoriam  Patris  sowel  as 
Siekte  sal,  om  verskiUende  redes, 
gereken  moet  word  tot  die  hoog- 
tepunte  van  ons  liriek  en  ook  tot 
die  sierlikste  en  mees  gedrae  son- 
nettekuns  in  Afrikaans.  Ek  sê 
dit  omdat  hierdie  werk  uit  ’n  baie 
diepe  erns  ontstaan  is;  omdat 
hier  ’n  bodemdiepe  belydenis 
van  die  siel  gegee  word.  In  die 
stille  en  heilige  momente  van 
ewigheidsbelewing  wat  die  groot 
digter  ons  gee,  verval  altyd  enige 
vorm  van  posering;  die  intellek 
wat  tot  op  ’n  sekere  hoog;te  as 
gewillige  dienaar  gebruik  is  om 
die  vorm  te  skep,  staan  eerbiedig 
terug;  die  emosie  kry  ’n  dieper 
en  suiwerder  aksent;  dit  verhel- 
der  tot  hoë  gevoel.  Angs  en  een- 
saamheid,  twyfel  en  diep  per- 
soonlike  verdriet  dryf  die  mens 
dan  tot  stilte  in  homself  — ’n 
stilte  waarin  ewige  dinge  herken- 
baar  word,  en  waar  die  woord 
gebuig  moet  word  tot  eenvoudige 
en  klare  bekentenis.  In  albei  hier- 
die  groot  siklusse  is  dit  die  geval; 
dit  is  verruklik  om  te  voel  hoe- 
dat  die  digter  in  hierdie,  miskien 
die  hoogste  vlugte  van  sy  digter- 


skap,  hom  gewend  het  tot  die 
eenvoudigste  en  ekspressiefste 
volkstaal,  wat  egter  ’n  glans  en 
diepte  kry  soos  hulle  tot  waar- 
heid  getransformeer  word. 

As  ek  dan  eendag  dood  is  en 
nog  net 

herinnering  aan  my  in  my 
kinders  bly, 

as  hulle  voor  die  ou  en  geel 
portret 

lank,  mymerend  staan  en  sê: 
ja,  so  was  hy, 

dan  sal  die  dae  toe  ons  saam 
was,  ver 

en  verder  in  vergetelheid 
versink, 

en  hy  wat  eenmaal  son  en  maan 
en  ster 

aan  hoë  hemelvertes  kon  sien 
blink, 

die  aarde  diep  bemin  het  en 
gedink  het 

dat  hierdie  dinge  nie  sál  eindig, 
sál 

selfs  uit  herinnering  dwaál  en 
die  portret 

sal  met  ou  rommel  op  ’n  ashoop 
val. 

En  daar  sal  niemand  wees  wat 
iets  onthou 

hoe  ek  ook  hier  my  eie  droom 
wou  bou. 

Waar  ek  in  hierdie  opstel  be- 
perk  is  tot  ’n  powere  duisend 
woorde,  is  dit  nie  moontlik  om 
’n  beskouing  in  die  volle  breedte 
te  gee  nie;  daarom  kan  ek  maar 
net  in  die  verbygaan  wys  op  die 
kragptige  verdienstes  van  hierdie 
werk:  die  aanwending  van  die 
glashelder  spreektaal,  met  mees- 
terlike  nadruk  van  diepte;  die 
groot  verskeidenheid  van  motiewe 
wat  die  digter  behandel;  die  sie- 
ning  van  die  daaglikse  lewe  in 
klein  tonele  van  ’n  rake  realisme; 
die  verruklike  sin  vir  détail;  die 

besondere  vermoë  om  vry  te 
stuur  van  alle  estetisme  en  filo- 
sofiese  grootdoenerigheid;  kort- 
om,  die  heerlike  afwesigheid  van 
alle  bewuste  intellektualisme  en 
poseerdery,  en  die  suksesvoUe 
strewe  om  te  gee  wat  noodwen- 
dig  uit  die  hart  en  die  intuïsie 
opkom  en  nie  onderdruk  kan  word 
nie,  gee  aan  hierdie  sonnettebun- 
del  ’n  trefkrag  en  betekenis  wat 
dit  ’n  ereplek  in  ons  Uriek  moet 
besorg.  Teenoor  Van  den 
Heever  se  vroeër  werk  kan  ons 
as  aanwinste  aanteken:  ,,’n  ge- 
spierde  styl,  ’n  groter  gevoel- 
spanning  in  die  woorde,  dieper 
helderheid  en  dan  die  moedige  en 
nadrukUke  gebruik  van  die  le- 
wende  voUcstaal.”  Die  gesogte 
„mooi  woorde”  en  estetiese  tier- 
lantyntjies  het  ons  poësie  glad  te 
lEUik  oorheers.  Honderd  Sonnette 
gee  die  beweging  terug  na  die 
volk  en  die  lewe,  weg  van  die 
„bleek  binnekamer-tydperk”  ’n 
nuwe  en  besielende  stoot.  Hier 
word  die  poësie  weer  herkenbaar 
en  spreek  dit  weer  tot  die  hart; 
hier  verstol  dit  nie  tot  verstande- 
like  blokkiesraaisels  en  ydele 
spel  nie.  Dit  word  weer  lewens- 


kuns,  in  plaas  van  ideologie.  Dit 
is  ’n  bundel  wat  deur  poësielief- 
hebbers  baie  geniet  sal  word,  en 
vir  die  kritiese  beskouer  sal  dit 
moet  geld  as  ’n  nuwe,  hoë  bloei 
in  ons  verskuns. 

Minder  bevredigend  is  verse 
soos  Altyd  Dieselfde,  Rondom 
Ons,  Gepraat,  ens.,  waar  ’n 
mens  voel  dat  die  hoë  innerlike 
lyn  enigsins  verslap.  Maar  as 
mens  op  hierdie  terugslae  wys, 
moet  jy  ook  onthou  dat  jy  Van 
den  Heever  se  beste  in  hierdie 
bundel  self  as  maatstaf  gebruik. 
In  ’n  middelmatige  versameling 
sou  selfs  die  swakste  uit  hierdie 
werk  duidelik  uitgestaan  het.  Met 
die  aanklag  van  „eenselwigheid” 
kan  ek  my  nie  vereenselwig  nie; 
die  blote  vorm  van  die  sonnet, 
wanneer  dit  volgehou  word  soos 
in  die  werk  onder  bespreking, 
mag  tegnies  so  ’n  indruk  ver- 
sterk.  Maar  by  dieper  oorpein- 
sing  vind  ons,  soos  reeds  gesê, 
dat  die  verse  elkeen  sy  eie  plek 
en  betekenis  het.  ’n  Indrukwek- 
kender  en  grrootser  aanwending 
van  die  sonnetvorm  is  daar  nie 
in  Afrikaans  nie. 

S.  IGNATIUS  MOCKE 

KORRESPONDENSIE 


d uip  p. 


poóa 


WEDSTRYD  IN  AFRIKAANSE  PROSAKUNS 


Vanaf  1953  word  ’n  skrywerswedstryd  jaarliks  deur  die 
Vroue-Landbouvereniging  van  Kaapland  uitgeskryf  ter 
bevordering  van  die  Afrikaanse  Letterkunde. 

Die  wedstryd  vir  1956  is  uitgeskryf  vir 


’N  GESINSROMAN 

’n  Eerste  prys  van  £100  en  ’n  tweede  prys  van  £50  word 
uitgeloof  vir  bekroonde  werke. 

Rig  navrae  aan:  mev.  Maxie  White,  sekr.  V.L.V.  K.P., 
Wedstryd,  Maraisstraat  102,  Die  Strand. 


A.P.B. 

Ons  kan  nie  sonder 


hulle  klaarkom  nie. 


Die  man  met  die  boek  in  die  hand  ken  ons  dadelik.  Op  sy 
skouers  rus  die  verantwoordelikheid  vir  die  opvoeding  vaa 
die  mannc  en  vroue  van  móre. 

Die  Onderwyser  is  vir  ons  onmisbaar. 

Die  man  met  die  briewetas  ken  ons  nie  so  maklik  nie,  en  tog 
is  hy  ook  ’n  bekende  figuur.  Sy  diens  aan  die  gemeenskap 
is  cwe  belangrik.  Sy  goeie  raad  maak  dat  daar  uitkoms  is  in 
tyd  van  nood  . . . . vir  die  weduwee  en  die  wees  . . . die 
gepensioneerde  . . . die  behoeftige  student . . . oral  waar  ver- 
sekering  ’n  diens  aan  die  samelcwing  kan  lewer. 

U Sanlam-verteenwoordiger  is  ’n  man  om  te  Uen! 


SANLAM 

DIE  GROOT  AFRIKAANSE 
LEWENSVERSEKERINGSMAATSKAPPY 


SLP.2 


roomkleurige  verpakking. 


Welke  ander  sigaret  u ookal  mag  rook,  weet  ons 
dat  u meer  genot  uit  Rembrandt  VAN  RIJN  sal  kry. 
Dit  bied  u dieselfde  Room  van  die  Oes  as  Rembrandt 
— net  meer  daarvan.  Dit  is  gemaak  vir  diegene 
wat  liewer  rook  vir  genot  as  uit  bloot  gewoonte. 


In  Dosies:  Filter  1/9  vir  20,  Kurk  en  Ongekurk  1/9  vir  20,  3/11  vir  50. 


